Ehbasvunthakeh gaaimu kurumah India ge foreign minister Raajje ah\nއެއްބަސްވުންތަކެއް ގާއިމުކުރުމަށް އިންޑިއާގެ ފޮރިން މިނިސްޓަރު ރާއްޖެއަށް\nއިންޑިއާގެ މިނިސްޓަރު އޮފް އެކްސްޓާނަލް އެފެއާޒް ޑރ. ސުބުރަހްމަންޔަން ޖައިޝަންކަރު --\nއިންޑިއާގެ މިނިސްޓަރު އޮފް އެކްސްޓާނަލް އެފެއާޒް ޑރ. ސުބުރަހްމަންޔަން ޖައިޝަންކަރު ރާއްޖެއަށް ރަސްމީ ދަތުރުފުޅެއް ކުރެއްވުމަށް ހަމަޖެހިއްޖެ އެވެ. ޖައިޝަންކަރު ރާއްޖެއަށް ވަޑައިގަންނަވާނީ އަންނަ ހޮނިހިރު ދުވަހު އެވެ.\nމިއީ ފޮރިން މިނިސްޓަރު މިއަބްދުﷲ ޝާހިދުގެ ދައުވަތަކަށް ކުރައްވާ ދަތުރުފުޅެކެވެ.\nފޮރިން މިނިސްޓްރީން ބުނީ ޖަައިޝަންކަރުގެ މި ދަތުރުފުޅުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އަރިހަށާއި ރައްޔިތުންގެ މަޖިލީހުގެ ރައީސްގެ އަރިހަށް އިހުތިރާމްގެ ޒިޔާރަތެއް ކުރައްވާނެއެވެ. އަދި ފޮރިން މިނިސްޓަރު އަބްދުﷲ ޝާހިދު އާއި ޑިފެންސް މިނިސްޓަރު މާރިޔާ އަހުމަދު ދީދީއާ ބައްދަލު ކުރައްވާނެއެވެ.\nމީގެ އިތުރުން މިނިސްޓަރު އޮފް ފިނޭންސް އާއި މިނިސްޓަރު އޮފް އިކޮނޮމިކް ޑިވެލޮޕްމަންޓް އަދި މިނިސްޓަރު އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ އާއެކު ޖޮއިންޓް މީޓިންއެއް ބޭއްވުމަށް ވެސް ހަމަޖެހިފައިވާ ކަމަށެވެ.\nއެކްސްޓާނަލް އެފެއާޒްގެ މި ދަތުރުފުޅުގައި އިންޑިއާ އާއި ދިވެހި ރާއްޖެއާއި ދެމެދު މުހިންމު އެއްބަސްވުންތަކެއްގައި ސޮއިކުރުމަށްވެސް ވަނީ ހަމަޖެހިފައެވެ. އަދި އިންޑިއާ ސަރުކާރުގެ އެހީގެ ދަށުން ހިންގުނު މަޝްރޫއުތަކެއް އިފްތިތާހު ކުރުމަށްވެސް ހަމަޖެހިފައިވާ ކަމަށް ފޮރިން މިނިސްޓްރީން ބުންޏެވެ.\nއިންޑިއާގެ މިނިސްޓަރު އޮފް އެކްސްޓާނަލް އެފެއާޒް ރާއްޖެއަށް މި ކުރައްވާ ދަތުރުފުޅަކީ އެމަނިކުފާނު 2019 ވަނަ އަހަރުގެ މެއި މަހު މަގާމާ ހަވާލުވި ފަހުން ރާއްޖެއަށް ކުރައްވާ ދެވަނަ ދަތުރުފުޅެވެ. ފުރަތަމަ ދަތުރުފުޅަކީ 2019 ވަނަ އަހަރު ސެޕްޓެމްބަރު މަހު ރާއްޖޭގައި ބޭއްވުނު ފަސް ވަނަ އިންޑިއަން އޯޝަން ކޮންފެރެންސް ގައި ބައިވެރިވެވަޑައިގަތުމަށް ކުރެއްވި ދަތުރުފުޅެވެ.\nރައީސް މުހައްމަދު ނަޝީދު އިންޑިއާ ރައީސް އިބްރާހިމް މުހައްމަދު ސޯލިހު + ފޮރިން މިނިސްޓްރީ އަބްދުﷲ ޝާހިދު މާރިޔާ އަހުމަދު ދީދީ ދިވެހި އިންޑިއާގެ ގުޅުން


Salman aaeku gaigoalhi manzaru nukulhen Bhagyashree rui\n"މައިނޭ ޕިޔާރް ކިޔާ" އަކީ ބާގްޔާޝްރީ ބޮލީވުޑަށް ތައާރަފްވީ ފިލްމެވެ. ސަލްމާން ޚާނާއެކު 1989 ގައި އޭނާ ކުޅުނު މި ފިލްމަކީ ބާގްޔާޝްރީގެ ކެރިއަރުގައި ކުރެވުނު އެންމެ ރަނގަޅު މަސައްކަތުގެ ގޮތުގައި ބެލެވެ އެވެ. ނަމަވެސް މި ފިލްމު ކުޅުނު ދުވަސްވަރު ބާގްޔާޝްރީއަށް ވަރަށް ތަފާތު މައްސަލަތަކާ ކުރިމަތިވި ކަން އެނގެނީ މަދު ބަޔަކަށެވެ. އެންމެ ބޮޑު މައްސަލައަކަށް އޭނާއަށް ދިމާވީ ސަލްމާނާއެކު ގައިގޯޅި މަންޒަރުތައް ކުޅެން ޖެހުމެވެ.\nބާގްޔާޝްރީ ބުނި ގޮތުގައި އެ ފިލްމު ކުޅުނުއިރު އޭނައަށް އެންމެ 18 އަހަރެވެ. އެހާ ޅަ އުމުރުގައި ވެސް އޭނާގެ ލޯބިވެރިއަކު ހުއްޓެވެ. އަދި އޭރު އޭނާ ދިޔައީ ކައިވެންޏަށް ތައްޔާރު ވަމުންނެވެ. އެހެންވެ ސަލްމާނާއެކު އޮޅުލާ ބައްދާ ހެދުމަކީ އޭނާއަށް އެހާ ފަސޭހަ ކަމަކަށް ނުވި އެވެ.\n"ސަލްމާނާއެކު ގައިގޯޅި މަންޒަރުތައް ކުޅެން ޖެހޭނެކަން އެނގުމާއެކު އަހަރެން ވަރަށް ހާސްވި. އަދި ކަންބޮޑުވީ ވަރުން ވަރަށް ރޮވުނު. ބައިގަޑިއެއްހާއިރު ވީއިރުވެސް އަހަރެން ހުއްޓާ ނުލާ ރުއި ފަހުން ސަލްމާން އައިސް ވަރަށް މަޑުމަޑުން ބުނި ޕްލީޒް އޭ އެ މަންޒަރު ކުޅެދޭށޭ. އޭނަ ބުނިލެއް ރަނގަޅު ކަމުން އަހަންނަށް އިތުރަށް ނޫނެކޭ ނުބުނެވުނީ،" ބާގްޔާޝްރީ ބުންޏެވެ.\n"މައިނޭ ޕިޔާރް ކިޔާ"އަކީ ވަރަށް ރީތި އަސަރުގަދަ ލޯބީގެ ފިލްމެއް ނަމަވެސް އެ ފިލްމުގައި ސަލްމާނާއި ބާގްޔާޝްރީ އެމީހުންގެ ކެރެކްޓާގެ ލޯބި ދެއްކީ މާބޮޑު ގައިގޯޅިކަމެއް ނެތި އެމީހުންގެ ހުނަރުންނެވެ.\n"މައިނޭ ޕިޔާރް ކިޔާ" ގެ މަންޒަރެއްގައި ސަލްމާނާއި ބާގްޔާޝްރީ ބިއްލޫރިގަނޑެއްގެ ދެ ފަރާތުގައި ތިބެ ކުޅެފައިވާ މަންޒަރަކީ ވެސް ހަގީގަތުގައި ވަރަށް ގައިގޯޅިކޮށް ނަގަން ހަމަޖެހިފައި އޮތް މަންޒަރެކެވެ. ނަމަވެސް ބާގްޔާޝްރީ ރޯވަރުން ފިލްމުގެ ޑައިރެކްޓަރު ސޫރަޖް ބަރްޖަތިޔާ އެ މަންޒަރު އެހެން ގޮތަކަށް ބަދަލު ކޮށްލައި ދެ މީހުންގެ މެދަށް ބިއްލޫރިގަނޑެއް ލީއެވެ.\n"މައިނޭ ޕިޔާރް ކިޔާ" ކުޅެ ނުނިމެނީސް ބާގްޔާޝްރީ ވަނީ ކައިވެނި ކޮށްފަ އެވެ. ތިރީހަށް ވުރެގިނަ އަހަރުވީ މި ކައިވެންޏަށް ދެ ދަރިން ލިބި މިހާރު ދަރިން ވެސް ބޮޑެތި ފިރިހެން ދަރިފުޅު އަބިމަންޔޫ ދަސާނީ ވަނީ ފިލްމުކުޅެން ވެސް ފަށާފަ އެވެ.


Film Association ge chairperson ge maqaamah Shiwaz Abdullah. Film Association ge chairperson ge maqaamah Shiwaz Abdullah.\nފިލްމް އެސޯސިއޭޝަންގެ ޗެއަރޕަރސަންގެ މަޤާމަށް ޝިވާޒް އަބްދުﷲ\nމޯލްޑިވްސް ފިލްމް އެސޯސިއޭޝަންގެ ޗެއާރޕާރސަންއަށް ޝިވާޒް އަބްދުﷲ / ފޮޓޯ: ޕީއެސްއެމް ނިއުސް\nމޯލްޑިވްސް ފިލްމް އެސޯސިއޭޝަންގެ ޗެއާރޕާރސަންއަށް ޝިވާޒް އަބްދުﷲ އިންތިޚާބުކޮށްފިއެވެ.\nމޯލްޑިވްސް ފިލްމް އެސޯސިއޭޝަންގެ 2019 ވަނަ އަހަރުގެ އެގްޒެކްޓިވް ބޯރޑް އެކުލަވާލާފައިވާއިރު މި ބޯރޑުގެ ޗެއާރޕާރސަންކަމަށް ހޮވިފައިވަނީ ފިލްމީ ދާއިރާގައި ކެމެރާމެނެއްގެ ގޮތުގައި ގިނަ ދުވަސްތަކެއްވަންދެން މަސައްކަތްކޮށްފައިވާ ޝިވާޒް އަބްދުﷲއެވެ.\nބޯޑްގެ ވައިސް ޗެއާރޕާސަންގެ މަޤާމަށް ފިލްމީ ތަރި ނިއުމާ މުހައްމަދު އިންތިޚާބުވިއިރު ޖެނަރަލް ސެކްރެޓަރީއަކަށް އިންތިޚާބުވެފައިވަނީ ފިލްމީ ތަރި ޔޫސުފް ޝަފީއުއެވެ. ޚަޒާންދާރަކަށް ޖާދުﷲ އިސްމާޢިލް އިންތިޚާބުވިއިރު ބޯޑް މެމްބަރުންނަށް ހޮވިފައިވަނީ އަހުމަދު ޒިޔާއާއި މުހައްމަދު މަނިކުގެ އިތުރުން އަލީ ޝާނީޒް މުހައްމަދެވެ.\nކޮންމެ ދެ އަހަރަކުން އެއް އަހަރު މޯލްޑިވްސް ފިލްމް އެސޯސިއޭޝަންގެ އެގްޒެކެޓިވް ބޯރޑަށް އައު މެމްބަރުން އިންތިޚާބުކުރާއިރު މިއީ މި އެސޯސިއޭޝަންގައި ހިމެނޭ މެމްބަރުންގެ ވޯޓުން އިންތިޚާބުކުރާ ބޯޑެކެވެ. މި ފަހަރުގެ އިންތިޚާބުގައި އެގްޒެކެޓިވް ބޯޑް ހޮވާފައިވަނީ 55 މެމްބަރުންގެ ވޯޓުންނެވެ.\nޕީއެސްއެމްއަށް މަޢުލޫމާތު ދެމުން މޯލްޑިވްސް ފިލްމް އެސޯސިއޭޝަންއަށް އަލަށް އިންތިޚާބުވި ޗެއާރޕާރސަން، ޝިވާޒް އަބްދުﷲ ވިދާޅުވީ ފާއިތުވި އަހަރުތަކުގައި ފިލްމް އެސޯސިއޭޝަންގެ މަސައްކަތްތައް އޮތީ ވަރަށް ބޮޑަށް ފަރުވާކުޑަކުރެވި، އަޅާނުލެވިކަމަށެވެ. އަދި މީގެ ސަބަބުން ރާއްޖޭގެ ފިލްމީ ދާއިރާއަށް ކުރިއެރުމެއް ނުލިބި އެތަކެއް ގޮންޖެހުންތައް ލިބުނުނަމަވެސް ކުރިއަށް އޮތް ދައުރުގައި މިކަންކަން ހައްލުކުރައްވާ ފިލްމް އެސޯސިއޭޝަން ޤައުމީ ފެންވަރަކަށް ބިނާކުރައްވާނެކަމަށް ޝިފާޒް ވިދާޅުވިއެވެ.\nފިލްމް އެސޯސިއޭޝަނަށް އައު މެމްބަރުން އައްޔަންކުރުމާއެކު އެއެސޯސިއޭޝަންގެ އަމާޒަކީ ކުރިއަށްހުރި އަހަރުތަކުގައި ފިލްމީ ދާއިރާއަށް ދިމާވެފައިވާ މައްސަލަތައް ހައްލުކޮށް ފިލްމީ ދާއިރާ ހަރުދަނާކުރުންކަމަށް ފިލްމް އެސޯސިއޭޝަނުން ބުނެއެވެ.


Mi aharuge igthisaadhee kuri erun hunnaanee 6.5 percent gai: IMF | Mihaaru\nއައިއެމްއެފްގެ ވަފުދުގެ މަސައްކަތް ނިމުމާ ގުޅިގެން އެ ޖަމާއަތަށް ފާހަގަކުރެވުނު ކަންތައްތަކާ ބެހޭ ގޮތުން ޑެޕިއުޓީ ޑިވިޝަން ޗީފް ފިލިޕް ކަރަމް ނޫސްވެރިންނާ މިދިޔަ މާޗު މަހު ޔަވާހަކަދައްކަވަނީ. ފޮޓޯ: ހުސެއިން ވަހީދު /މިހާރު\nމި އަހަރުގެ އިގްތިސާދީ ކުރިއެރުން ހުންނާނީ 6.5 ޕަސެންޓްގައި: އައިއެމްއެފް\n10 ޖޫން 2019 - 23:459comments\nމި އަހަރު ރާއްޖޭގެ އިގްތިސާދީ ކުރިއެރުން ހުންނާނީ 6.5 ޕަސެންޓްގައި ކަމަށް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ބުނެފި އެވެ.\nއައިއެމްއެފް އިން އާންމުކޮށްފައިވާ ބަޔާނުގައި ބުނެފައިވަނީ ޓޫރިޒަމް ދާއިރާ ފުޅާވެ، އިންވެސްޓްމެންޓްތައް އިތުރުވެ، ކޮންސްޓްރަކްޝަން ދާއިރާ ކުރިއަރާނެ ކަމަށް ބެލެވޭ ކަމަށެވެ. މިއަހަރުގެ އިގްތިސާދީ ދުވެލި ރަނގަޅު މިންވަރެއްގައި ހިފެހެއްޓޭނެ ކަމަށް އައިއެމްއެފް އިން ބުނެފައިވާ އިރު މިިދިޔަ އަހަރުގެ އިގްތިސާދީ ކުރިއެރުން ހުރީ 7.5 ޕަސެންޓްގައި ކަމަށް ބުނެފައިވެ އެވެ.\nއައިއެމްއެފް އިން މިހެން ބުނެފައިވާ އިރު ވޯލްޑް ބޭންކުން ބުނެފައިވާ ގޮތުން ރާއްޖޭގެ އިގްތިސާދީ ކުރި އެރުން ކުރިއަށް އޮތް ތިން އަހަރު ވެސް ހުންނާނީ އެވްރެޖްކޮށް ފަސް ޕަސެންޓްގަ އެވެ. މިއީ ސަރަހައްދީ ގައުމުތައް ކަމުގައިވާ އިންޑިއާ އާއި ބަންގްލަދޭޝް އާއި ނޭޕާލަށްވުރެ ދަށް ކުރިއެރުމެކެވެ.\nއައިއެމްއެފް އިން ބުނީ އުމްރާނީ ތަރައްގީގެ އާ މަޝްރޫއުތަކާ އެކު ކަރަންޓް އެކައުންޓް ޑެފިސިޓް ކުޑަކުރެވޭނެ ކަމަށެވެ. އާ ސަރުކާރުގެ ސިޔާސަތުތަކާ އެކު ވެސް ހަރަދުތައް އިތުރުވާނެ ކަމަށް ބެލެވޭ ކަމަށް އައިއެމްއެފް އިން ބުނެ އެވެ.\nއެހެން ނަމަވެސް ޓެކްސްގެ އާ އުސޫލުތަކާ އެކު ރާއްޖޭގެ އިތުރުވަމުންދާ ދަރަނީގެ މައްސަލައަށް ލުޔެއް ހޯދޭނެ ކަމަށް ބެލެވޭ ކަމަށް އެ އިދާރާއިން ބުނެ އެވެ. ރާއްޖޭގެ ދަރަނީގެ މައްސަލައަށް އަވަސް ހައްލުތަކެއް ބޭނުންވާކަމަށް އައިއެމްއެފް އިން ފާހަގަކުރެ އެވެ. އަދި ދެމެހެއްޓެނިވި ތަރައްގީއެއް ހާސިލު ކުރުމަށްޓަކައި ލިބޭ ދަރަނި ކުޑަކޮށް، އާމްދަނީ އާއި ކުރާ ހޭދައިގެ ފަރަގު ކުޑަ ކުރަންޖެހޭ ކަމަށް ބުނެފައިވެ އެވެ.\nއެެ އިދާރާ އިން ވަނީ ސޮވަރިން ޑިވަޕޮލްމެންޓް ފަންޑް އުފެއްދުމަކީ ސަރުކާރުން އެޅި ރަނގަޅު ފިޔަވަޅެއް ކަމަށާއި މޮނިޓަރީ ޕޮލިސީ ހަރދަނާ ކުރުމަށްޓަކާއި އެމްއެމްއޭއަށް ބޭނުންވާ ފަންނީ އެހީ އިތުރު ކުރަންޖެހޭ ކަމަށް ބުނެފަ އެވެ.\nއިތުރު ލިޔުންތައް އިގްތިސާދު ފިނޭންސް މިނިސްޓްރީ އައިއެމްއެފް ރާއްޖޭގެ އިގްތިސާދު\nމައުލޫމާތު އާއްމު ނުކުރާ ނަމަ ހޭދަ ބޮޑުވާނެ:މިނިސްޓަރު\n"އިގްތިސާދީ ކުރިއެރުން ވަނީ ނާޒުކް ފައްތަރެއްގައި"


"Jersey" - dhevana "Kabir Singh" ah vedhaanetha?\n"ޖާޒީ" - ދެވަނަ "ކަބީރް ސިންގް" އަށް ވެދާނެތަ؟\nހިންދީ ފިލްމު އިންޑަސްޓްރީގައި ޝާހިދު ކަޕޫރު މަސައްކަތް ކުރާތާ 15 އަހަރު ވެއްޖެ އެވެ. ނަމަވެސް "ކަބީރް ސިންގް" އިން ލިބުނު ވަރުގެ ކާމިޔާބެއް މިހާތަނަށް އޭނާއަށް ލިބިފައެއް ނެތެވެ. ޝާހިދުގެ އާ ފިލްމު "ޖާޒީ" ޕްރޮމޯޓް ކުރުމަށް ބޭއްވި އިވެންޓެއްގައި އޭނާ ވަނީ "ކަބީރް ސިންގް" އަށް ލިބުނު ހީނުކުރާ ވަރުގެ ބޮޑު ކާމިޔާބަށް ފަހު ދެން ވީ ގޮތް ކިޔައިދީފަ އެވެ.\nޝާހިދު ބުނި ގޮތުގައި ފިލްމަށް އެހާ ބޮޑު ކާމިޔާބެއް ލިބުމުން ޚުދް އޭނާއަށް ވެސް ހަދާނެ ގޮތް އޮޅުނު ކަމަށެވެ. ސަބަބަކީ އެވަރުގެ ބޮޑު ކާމިޔާބެއް މީގެ ކުރިން އޭނާއަށް ތަޖުރިބާ ކުރެވިފައި ނެތީމަ އެވެ.\n"ފިލްމަށް އެހާ ބޮޑު ކާމިޔާބެއް ލިބުނީމަ އަހަރެން ފިލްމު އިންޑަސްޓްރީގައި ތިބި 200 ކްރޯޑު 250 ކްރޯޑު ފިލްމު އުފައްދާ މީހުން ކައިރިއަށް ސަލާންޖަހާ މީހެއް ފަދައިން ދިޔައިން. ފިލްމު އިންޑަސްޓްރީގައި 16 ވަރަކަށް އަހަރު މަސައްކަތް ކުރިއިރު އެ ކަހަލަ ތަޖުރިބާއެއް ކުރެވިފައި ނުވާތީ އަހަންނަށް އެކަން ވީ ވަރަށް އާ ކަމަކަށް،" ޝާހިދު ބުންޏެވެ.\nކިއާރާ އަދުވާނީ ބަތަލާގެ ރޯލު އަދާކުރި "ކަބީރް ސިންގް" އަކީ ޝާހިދުގެ ފިލްމީ ކެރިއަރުގެ ގްރާފް ކުއްލިއަކަށް މައްޗަށް ޖައްސާލި ފިލްމެކެވެ. ފިލްމުގެ ލަވަތައް ރީތިވުމުގެ އިތުރުން ފިލްމުގައި އޭނާ ކުޅެފައިވާ ރޯލަކީ ޒަމާންތަކަކަށް މީހުން ހަނދާން ކުރާނެ މޮޅު ރޯލެކެވެ.\n"ޖާޒީ"އަކީ "ކަބީރް ސިންގް" އަށް ފަހު ޝާހިދު ކުޅޭ ފުރަތަމަ ފިލްމަށް ވާތީ ފިލްމާ މެދު ކުރެވޭ އުންމީދު ވަނީ ވަރަށް ބޮޑުވެފަ އެވެ. ގޯތަމް ތިނަންނޫރީ ޑައިރެކްޓް ކޮށްފައިވާ މި ފިލްމުގެ ބަތަލާއަކީ މުރުނާލް ޓާކޫރެވެ. ފިލްމު ރިލީޒްކުރަން ހަމަޖެހިފައިވަނީ އަންނަ ޑިސެމްބަރު މަހުގެ 31 ވަނަ ދުވަހު އެވެ.\nމި ދެ ފިލްމުގެ ވާހަކައިގައި ވެސް ކޮންމެވެސް ކަހަލަ އެއްގޮތްކަމެއް އެބަހުއްޓެވެ. ސުވާލަކީ "ކަބީރް ސިންގް" އިން ޝާހިދަށް ލިބުނު ކަހަލަ ކާމިޔާބެއް "ޖާޒީ"ން ލިބިދާނެ ހެއްޔެވެ؟\nޝާހިދު ކަޕޫރު ކިއާރާ އަދުވާނީ\nކަބީރް ސިންގް - ޝާހިދުގެ އެންމެ ކާމިޔާބު ފިލްމު\nރާއްޖޭގައި ޝާހިދު ކަޕޫރު ނެގި ހިތްގައިމު ފޮޓޮއެއް


UAE Ge Raees Fasdhaanu Lahvaifi\nޔޫއޭއީގެ ރައީސް ފަސްދާނު ލައްވައިފި\n14 މޭ 2022 - 22:28:55\nޔުނައިޓަޑް އަރަބި އެމިރޭޓްސްގެ ރައީސް ހަލީފާ ބިން ޒާއިދު އަލްނަހުޔާން ފަސްދާނު ލައްވައިފި އެވެ.\nހުކުރު ދުވަހުގެ ވަގުތެއްގައި ޔޫއޭއީގެ ރައީސް އަވަހާރަވެފައި ވާއިރު، ރައީސް އިބްރާހިމް މުހައްމަދު ސޯލިހު ވަނީ ޔޫއޭއީގެ ރައީސްގެ ޖަނާޒާގައި ބައިވެރިވެ ވަޑައިގަތުމަށް މާދަމާ ޔޫއޭއީއަށް ވަޑައިގަންނަވަން ނިންމަވާފަ އެވެ.\nރައީސް އޮފީހުގެ ތަރުޖަމާން މަބްރޫކް އަޒީޒް މީގެ ކުޑައިރުކޮޅެއް ކުރިން މީޑިއާތަކަށް ވިދާޅުވީ، ރައީސް ވަޑައިގަންނަވަނީ ޖަނާޒާގައި ބައިވެރިވެވަޑައިގަންނަވަން ނޫން ކަމަށާއި، އެމަނިކުފާނު ވަޑައިގަންނަވަނީ ތައުޒިޔާ ދެންނެވުމުގެ ދަތުރުފުޅެއްގައި ކަމަށެވެ.\nމި މަހުގެ 14 ވަނަ ދުވަހުން ފެށިގެން 16 ވަނަ ދުވަހުގެ ނިޔަލަށް ޔޫއޭއިން ވަނީ، އަވަހާރަވި އެ ގައުމުގެ ކުރީ ރައީސް ހަލީފާ ބިން ޒާއިދު އަލް ނަހުޔާނަށް ތައުޒިޔާ ވިދާޅުވުމަށް އެކުވެރި ގައުމުތަކުގެ ވެރިންނަށް ދައުވަތު އަރުވާފައެވެ.\nޝައިހް ހަލީފާ ބިން ޒައިދު އަލް ނަހްޔާން އަވަހާރަވީ، އިއްޔެގެ ވަގުތެއްގަ އެވެ. އެމަނިކުފާނު އަވަހާރަވި އިރު އުމުރުފުޅަކީ 73 އަހަރެވެ. ޝައިހް ހަލީފާ ބިން ޒައިދު އަލް ނަހްޔާން ވެރިކަމާއި ހަވާލުވެ ވަޑައިގަތީ އެ މަނިކުފާނުގެ ބައްޕާފުޅު އަވަހާރުވުމުންނެވެ.\nއެމަނިކުފާނު އަވަހާރަ ވުމާއި ގުޅިގެން ޔޫއޭއީގެ އާ ރައީސް ކަމުގެ މަގާމަށް އިންތިހާބު ކުރީ ހަލީފާ ބިން ޒައިދު އަލް ނަހްޔާންގެ އެއްބަފާ ކޮއްކޯފުޅު މުހައްމަދު ބިން ޒައިދު އަލް ނަހްޔާން އެވެ މުހައްމަދު ބިން ޒައިދް ޔޫއޭއީގެ ރައީސް ކަމަށް އިންތިހާބު ކުރީ އެގައުމުގެ ފެޑެރަލް ސުޕްރީމް ކައުންސިލްގެ މެމްބަރުންގެ އިއްތިފާގުންނެވެ.\nއެގައުމުގެ ފެޑެރަލް ސުޕްރީމް ކައުންސިލް އެކުލެވިގެންވަނީ ޔޫއޭއީގައި ހިމެނޭ ހަތް އެމިރޭޓްސްގެ ގަވަރުނަރުންގެ މައްޗަށެވެ. އެ ގައުމުގެ ގާނޫނު އަސާސީ ބުނާގޮތުން އެ ގައުމުގެ ރައީސް އަވަހާރަވާތާ 30 ދުވަހުގެ ތެރޭގައި އާ ރައީސަކު އިންތިހާބު ކުރަން ޖެހެ އެވެ.\nޔޫއޭއީރާއްޖެ - ޔޫއޭއީރައީސް ޞާލިޙްމަބްރޫކު އަޒީޒް


Visnun thoonu meeheh nama mi sifathah hunnaane\nވިސްނުން ތޫނު މީހެއް ނަމަ މި ސިފަތައް ހުންނާނެ\nބައެއް މީހުން ބުނާ ގޮތުގައި ވިސްނުން ތޫނު ކަމަކީ އެމީހެއްގެ ނަސީބުގައިވާ ކަމެކެވެ. ނަމަވެސް ސައިންސްވެރިންގެ ދިރާސާތަކުން ދައްކާ ގޮތުން އުފެދުމުގައި ވެސް ވިސްނުން ތޫނު ކުދިން ތިބޭއިރު، އަމިއްލަ އަށް ވެސް ވިސްނުން ތޫނު ވެވިދާނެ އެވެ.\nކަމާ ބެހޭ މާހިރުން ބުނާ ގޮތުން އުޅޭ މާހައުލެއްގެ ސަބަބުން ސިކުނޑިއަށް އަސަރުކޮށް ވިސްނާ ގޮތްތަކަށް ވެސް ތަފާތު ގޮތް ގޮތުން އަސަރު ކުރެއެވެ. ދިރާސާތަކުން ދައްކާ ގޮތުން ވިސްނުން ތޫނު މީހުންގެ އުޅުމާއި އަދި އެހެނިހެން ސިފަތަކުގައި އެއް ގޮތް ކަންތައްތަކެއް ވެއެވެ.\nއެގޮތުން ވިސްނުން ތޫނު މީހުންނަކީ އެހެން މީހުންގެ ކަންތައްތަކާއި ބެހުމާއި މީހުންގެ ވާހަކަތައް ދެއްކުން ފަދަ ކަންތައްތަކާއި ދުރު މީހުންނެވެ. ނެތި މޮށުމާއި ދެބައޮޑުވުން ފަދަ ކަންތައްތައްކޮށް އުޅޭ މީހުންނެއް ނޫނެވެ.\nމީހުން ފަސޭހައިން ހެއްވާލުމަކީ ވިސްނުން ތޫނު ކަމުގެ ސިފައެކެވެ. ކުޑަ ކުޑަ ކަމަކުން ވެސް މީހުން ހެއްވާލެވޭ ފަދަ ސަކަ މިޒާޖެއް ހުންނާނެ އެވެ.\nވިސްނުން ތޫނު ކަމަށް ނަން މަޝްހޫރު މީހުންނަކީ އަމިއްލަ ނަފްސާ ވާހަކަ ދައްކާ އުޅޭ މީހުންނެވެ. ސައިންސްވެރިން ބުނާ ގޮތުން އަމިއްލަ ނަފްސާ ގިނައިން ވާހަކަ ދެއްކުމަކީ ވިސްނުން ތޫނު ކަމުގެ ސިފައެކެވެ.\nއަމިއްލަ ކުށްތައް ގަބޫލުކުރުމަކީ ވެސް ވިސްނުން ތޫނު މީހުންގެ ގައިގައި ހުންނަ ސިފައެކެވެ. ކޮންމެ މީހަކީ އެންމެ ފުރިހަމަ މީހަކަށް ނުވެދާނެ އެވެ. އަމިއްލައަށް ކުރާ ކުށްތަކާއި ހެދޭ ގޯސްތައް ގަބޫލުކޮށް އެކަންތައް ރަނގަޅު ކުރާ މީހުންނަކީ އެންމެ ވިސްނުން ތޫނު މީހުންނެވެ.\nވިސްނުން ތޫނު މީހުންނަކީ އެހާ ގިނައިން ވާހަކަ ދައްކާ އުޅޭ މީހުންނެއް ނޫނެވެ. ބޭކާރު ކަންތައްތަކާއި އަޅައި ނުލައި ބޭކާރު ވާހަކަތައް ދައްކައި ނޫޅޭނެ އެވެ.\nއެސްޑީއެފްސީން މިހާތަނަށް 250 މިލިއަން ރުފިޔާގެ ލޯނު ދޫކޮށްފި\nސަންފްރޮންޓްގެ "ގުޑުގުޑު" ސޭލް: އެންމެ އަގުހެޔޮ ސޭލް\nއުއްތަމަ ފަނޑިޔާރުގެ 15 ސުލޫކީ މައްސަލައެއް ޖޭއެސްސީން ބެލިކަން ހާމަވެއްޖެ


އަޚްލާޤް – Page 15 – DhiSalafiyyah\nﷲގެ މަގަށް ދަޢުވަތުދިނުން\nﷲ ޙަޟްރަތުގައި އެންމެ ހެޔޮ އަދި އެންމެ ރަނގަޅު ޢަމަލުތަކުގެ ތެރޭގައި، އެއިލާހު މަގަށް ދަޢުވަތުދިނުން ހިމެނެއެވެ. އަދި ﷲ ތަޢާލާގެ މީޒާނުގައި އެންމެ ރަނގަޅު ބަސްތަކުގެ ތެރޭގައި ދަޢުވަތުދޭ ދާޢީގެ ބަސްތައް ހިމެނެއެވެ.\n09/06/2012 އަޚްލާޤްއަލް އުޚްތު އުއްމު ޢަބްދިﷲ\nއެއްމަޖިލީސްކުރާމީހުންގެ ތެރެއިން ޞާލިޙުން\nއެކުގައިއުޅޭ އެއްމަޖްލިސް ކުރާމީހުންގެ ސަބަބުން އިންސާނާއަށް އަޘަރުތަކެއްކުރުވައެވެ. މީހާ ގޮސްއުޅޭ މަޖިލިހުގެ ޒަރިއްޔާއިން އެމީހަކު ދެނެގަނެވެއެވެ.\n08/06/2012 އަޚްލާޤްއަލް އުޚްތު އުއްމު ޢަބްދިﷲ\nމިދުނިޔަވީ ޙަޔާތުގައި އިންސާނާއަށް ލިބިފައިވާ ޢުމުރަކީ ހައްދެއްވާ އެއްޗެކެވެ. އަދި އާޚިރަތުގައި އޭނާއަށްއޮތް ދަރަޖަ ބިނާވެގެންވަނީ މިދުވަސްތަކަށެވެ. އެއީ ތިބާ ތިހޭދަކުރަމުންދާ ދުވަސްތަކެވެ.\n07/06/2012 އަޚްލާޤްއަލް އުޚްތު އުއްމު ޢަބްދިﷲ\nފާފަފުއްސެވުމަށް އެދި ދެންނެވުން\nފާފަފުއްސެވުމަށް އެދި ދެންނެވުމަކީ ފާފަތައް ފޮހެވި ސުވަރުގެއަށް ވަދެވުމުގެ ސަބަބެކެވެ. އަދި މުޞީބާތްތައް އެއްކިބާވުމާއި މުދަލާއި ދަރިން އިތުރުވުމުގެ ސަބަބެކެވެ. ﷲ ސުބްޙާނަހޫ ވަތަޢާލާ ވަޙީކުރެއްވިއެވެ.\n06/06/2012 އަޚްލާޤްއަލް އުޚްތު އުއްމު ޢަބްދިﷲ\nރަޙްމާނުވަންތަ ﷲގެ ސުންނަތަށްވެފައިވަނީ އެއިލާހަށް ތަބާވާމީހުނަށްވުރެ، އެއިލާހަށް އުރެދޭމީހުން ޢަދަދުގެ ގޮތުން އިތުރުވުމެވެ. އެއިލާހު ވަޙީކުރެއްވިއެވެ.\n03/06/2012 އަޚްލާޤްއަލް އުޚްތު އުއްމު ޢަބްދިﷲ\nﷲ ތަޢާލާގެ ނިޢުމަތްތަކަށް އަހަރެން ޝުކުރުވެރިވާނީ ކިހިނެތް؟\nފަހެ ހިތުން ނިޢުމަތްތަކަށް ޝުކުރުކުރާނީ އެނިޢުމަތްތައް ޚަލްޤުކުރައްވާ، ދެއްވިފަރާތަށް އެނިޢުމަތްތައް ނިސްބަތްކުރުމުންނެވެ.\n29/05/2012 އަޚްލާޤްއަލް އުޚްތު އުއްމު ޢަބްދިﷲ\nރަސޫލުﷲ ޞައްލަﷲ ޢަލައިހި ވަސައްލަމަ ޣީބައިގެ މާނަ އަންގަވައި ދެއްވަމުން ޙަދީޘް ކުރެއްވިއެވެ. “أَتَدْرُونَ مَا الْغِيبَةُ” “ޣީބައަކީ ކޮބައިކަން ތިޔަބައި މީހުންނަށް އެނގޭހެއްޔެވެ؟” އެބޭކަލުން ދެންނެވިއެވެ، “އެންމެ މޮޅަށް ދެނެވޮޑިގެންވަނީ މާތް ﷲއެވެ. އަދި މޮޅަށް ދެނެވަޑައިގަންނަވަނީ އެއިލާހުގެ ރަސޫލާއެވެ.” ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “ذِكْرُكَ أَخَاكَ بِمَا يَكْرَهُ” “ތިބާގެ އަޚާގެ ވާހަކަ އޭނާނުރުހޭ ފަދައިން ދެއްކުމެވެ” ދެން އެކަލޭގެފާނަށް ދެންނެވުނެވެ، “އަހަރެމެން ދެއްކީ (ހަގީގަތުގައިވެސް) އެއަޚާގެ ކިބައިގައި ވާކަމެއްގެ ވާހަކަ…\n29/05/2012 އަޚްލާޤްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nޙަސަނުލް ބަޞަރީގެ ވަރަށް މުހިންމު ނަސީޙަތުގެ ބަސްކޮޅެއް\nހަސަނުލް ބަޞަރީ ރަޙިމަޙުﷲ އުފަންވެ ވަޑައިގަތީ ހިޖުރީ ސަނަތުން 21 ވަނަ އަހަރު ޢުމަރު ބުނުލް ޚައްޠާބުގެ ޚިލާފަތުގެ ފަހުކޮޅު މަދީނާގައެވެ. އެކަލޭގެފާނުގެ މަންމާ ފުޅަކީ މުއުމިނުތަކުންގެ މައިކަނބަލެއްކަމަށްވާ އުއްމު ސަލަމާ ރަޟިޔަﷲ ޢަންހާގެ ޚިދުމަތުގައި އުޅުއްވި ބޭކަނބަލެކެވެ.\n08/05/2012 އަޚްލާޤް, ދީންއައްޝައިޚު ޢަބްދުއްރަޙީމް ބިން މުޙައްމަދު\nއާދެ ﷲ ތަޢާލާ މުއުމިނުން ޞިފަކުރައްވާފައިވަނީ އެއްބަޑު އެއްބަފާ އަޚުންތަކެއްގެ ގޮތުގައެވެ. އެއިލާހު ވަޙީކުރައްވާފައިވެއެވެ. (( إِنَّمَا الْمُؤْمِنُونَ إِخْوَةٌ فَأَصْلِحُوا بَيْنَ أَخَوَيْكُمْ ۚ وَاتَّقُوا اللَّـهَ لَعَلَّكُمْ تُرْ‌حَمُونَ ﴿١٠﴾ )) سورة الحجرات މާނަ : ” މުއުމިނުން ވާކަންކަށަވަރީ އަޚުންތަކެއްކަމުގައެވެ. ތިޔަބައިމީހުންގެ ދެ އަޚުންގެ މެދުގައި ތިޔަބައިމީހުން ޞުލްޙަކުރާށެވެ. އަދި ތިޔަބައިމީހުން ﷲ އަށް ތަޤުވާވެރިވާށެވެ. އެއީ ތިޔަބައިމީހުންނަށް ރަޙްމަތްލެއްވުމަށްޓަކައެވެ. “ ޚިޔާލު ތަފާތުވުމާއި ކަންކަމުގައި ދެބަސްވުމަކީ އިންސާނާގެ ޠަބީޢަތުގައި ﷲ ތަޢާލާ…\n20/04/2012 އަޚްލާޤް, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާ މޫސާ ޢަލައިހިއްސަލާމާއި ހާރޫނު ޢަލައިހިއްސަލާމަށް ވަޙީކުރެއްވިއެވެ. ((اذْهَبَا إِلَىٰ فِرْ‌عَوْنَ إِنَّهُ طَغَىٰ ﴿٤٣﴾ فَقُولَا لَهُ قَوْلًا لَّيِّنًا لَّعَلَّهُ يَتَذَكَّرُ أَوْ يَخْشَىٰ ﴿٤٤﴾ )) سورة طه މާނަ : ” ފިރުޢައުނުގެ ގާތަށް ތިޔަ ދެބޭކަލުން ވަޑައިގަންނަވާށެވެ! ހަމަކަށަވަރުން، އޭނާ އަނިޔާވެރިވެ ހައްދުފަހަނަޅައި ހިނގައްޖެއެވެ. ފަހެ، މަޑުމައިތިރި ބަހުން ތިޔަދެބޭކަލުން އޭނާއަށް ބަސް ވިދާޅުވާށެވެ! އެއ) އޭނާ ހަނދުމަކޮށް، ނުވަތަ ބިރުވެތިވޭތޯ އެކަމުގެ އުންމީދުގައެވެ. “ މަޑުމަތިރިކަމާއި އެކު…\n09/04/2012 އަޚްލާޤް, ދީންއަލް އަޚް ބިލާލް ޢަބްދުއްސައްތާރު\nއަލް އިމާމް ޙަސަނުލްބަޞަރީ ރަޙިމަހުﷲ ވިދާޅުވެފައިވެއެވެ. يا ابن آدم أنت أيام، كلما ذهب يوم منها ذهب بعضك، ويوشك إذا ذهب بعضك أن يذهب كلك وأنت لا تعلم، فاعمل، فاليوم عمل ولا حساب، وغدا حساب ولا عمل “އޭ އާދަމުގެ ދަރިއާއެވެ! ތިބާއަކީ ދުވަސްތަކެކެވެ. އޭގެން ފާއިތުވެގެންދާ ކޮންމެ ދުވަހަކީ ތިބާއިން މަދުވެގެންދާ ބައެކެވެ. އަދި ތިބާ އަށް ނޭނގި، ދުވަސްތައް މަދުވަމުން މަދުވަމުންގޮސް، ތިބާއާ…\n04/04/2012 އަޚްލާޤްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n(ކުރީގެ ބަޔާއި ގުޅޭ) މަތީގައި ބަޔާންވެދިޔައީ ތަޤުވާއާއި ބެހޭގޮތުން އައިސްފައިވާ ޢިލްމުވެރިންގެ ބަސްފުޅުތަކާއި ތަޤުވާގެ ބައިތަކާއި ތަޤުވާގެ ހަރުފަތްތަކެވެ. ފަހެ ތަޤުވާގެ މާނާ ފުޅާވެގެންވެއެވެ. އަދި މީސްތަކުންގެ ޢަމަލުކުރުމުގެ ޙާލަތު ހުންނަގޮތުން އެކި މީހުން އެކިމިންވަރަށް ތަޤުވާވެރިވެއެވެ. މިގޮތުން މީސްތަކުންގެ ތެރޭގައި އެބައިމީހުންގެ ނަފްސުތައް ނަރަކައި ދިގުދެމިގެންވާ ނިމުމެއްނުވާ ޢަޒާބުން ސަލާމަތްކުރާ ބަޔަކުވެއެވެ. އެބަޔަކީ ﷲ ތަޢާލާގެ އެއްކައުވަންތަކަމަށް އިޤުރާރުވާ މީހުންނާއި ރަސޫލުﷲ ޞައްލަﷲ ޢަލައިހިވަސައްލަމަގެ ރަސޫލުކަން ތެދުކުރާމީހުންނެވެ. އެހެނެއްކަމަކު އެބައިމީހުންގެ ނަފްސުތައް މުޅިން އެކީ ނަރަކައިން…\nތަޤުވާގެ ހަރުފަތްތައް. ތަޤުވާގެ ތިން ހަރުފަތްވެއެވެ. 1- ޝިރުކު ކުރުމުން ރައްކާތެރިވެ ނަރަކައިގެ ނިމުމެއްނުވާ ވޭންދެނިވި ޢަޒާބުން ރައްކާތެރިކަން ހޯދުން. މި ފަދައިން ތަޤުވާވެރިވާ މީހުންނާ ބޭހޭގޮތުން ﷲ ތަޢާލާ ވަޙީކުރައްވާފައިވެއެވެ. ( وَأَلْزَمَهُمْ كَلِمَةَ التَّقْوَىٰ ) އަލްފަތްޙު 26 މާނައީ: ” އަދި ތަޤުވާގެ ކަލިމަ، އެއުރެންގެ މައްޗަށް ލާޒިމުކުރެއްވިއެވެ. “ 2- އެކަމެއް ކުރުމުން ފާފަވެރިވާ ހުރިހާ ޢަމަލަކުން ދުރުވެގަތުމާއި އެކަމެއް ދޫކޮށްލުމުން ފާފަވެރިވާ ހުރިހާ ކަމެއް ދޫކޮށްލުމުން ދުރުހެލިވެގަތުން. މީގެތެރޭގައި އެންމެ…\nއެންމެ މާތްކަން ގަދަވެގެންވާ މީހާ – ދަލާއިލުއް ތައުޙީދި 32\n49- އެންމެ މާތްކަން ގަދަވެގެންވަނީ ކާކު؟ ކެތްތެރިވާ ފަޤީރުމީހާތަ ނޫނީ ޝުކުރުވެރިވާ މުއްސަނދިމީހާތަ؟ ކެތްތެރިވުމުގެ ތަޢުރީފަކީ ކޮބާ؟ އަދި ޝުކުރުވެރިވުމުގެ ތަޢުރީފަކީ ކޮބާ؟ ޖަވާބު: މުއްސަނދިކަމާއި ފަޤީރުކަމަށް ބަލާލާއިރު، އެދެކަމުގައި ކެތްތެރިޔާއާއި ޝުކުރުކުރާ މީހާވެސް ހިމެނެނީ މުއުމިނުންގެ ތެރެއިން މާތްމީހުންގެ ތެރޭގައެވެ. އެދެމީހުންގެ ތެރެއިން އެންމެ މާތް މީހަކީ އޭގެތެރެއިން އެންމެ ތަޤްވާވެރި މީހާއެވެ. ﷲ ސުބްޙާނަހޫ ވަތަޢާލާގެ މި ވަޙީ ބަސްފުޅުގައި ވާފަދައިންނެވެ. إِنَّ أَكْرَمَكُمْ عِنْدَ اللَّهِ أَتْقَاكُمْ الحجرات: ١٣ މާނަ: “ހަމަކަށަވަރުން…\n24/02/2012 އަޚްލާޤްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު


Kuree Sarukaarugai Ves otheee Beyruge Kunfunithkah Airport Dhevey Gothah: Fayyaz - Vaguthu\nކުރީ ސަރުކާރުގައި ވެސް އޮތީ ބޭރުގެ ކުންފުނިތަކަށް އެއާޕޯޓް ދެވޭ ގޮތަށް: ފައްޔާޒު\nއިކޮނަމިކް މިނިސްޓަރ ފައްޔާޒް އިސްމާއިލް - ފޮޓޯ: މަޖިލިސް\nކުރީގެ ސަރުކާރުގައި ބޭރުގެ 100 އިންސައްތަ ހިއްސާވާ ކުންފުނިތަކަށް އެއާޕޯޓް ހިންގޭ ގޮތަށް އޮތް އޮތުން ބަދަލުކޮށް 75 އިންސައްތަ ހިއްސާވާ ގޮތަށް ގަވާއިދު އިސްލާހު ކުރީ މި ސަރުކާރުގައި ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް މިރޭ ވިދާޅުވެއްޖެއެވެ.\nއެފްއައިޑީއަށް ސަރުކާރުން ގެނައި ބަދަލު އިއްޔެ ގެޒެޓްގައި ޝާއިއު ކުރިއިރު ބޭރުގެ 100 އިންސައްތަ ހިއްސާވާ ކުންފުނިތަކަށް އެއާޕޯޓް ހިންގޭ ގޮތަށް ދޫކޮށްލާއިރު އޭގައި ވައިގެ ޓްރެފިކް ކޮންޓްރޯލް ކުރުމުގެ ހަރަކާތްތައް ވެސް ހިމެނޭ ގޮތަށެވެ.\nއެކަމާއި ގުޅިގެން އެމްޑީޕީގެ ބައެއް މެންބަރުންގެ އިތުރުން އިދިކޮޅުގެ ފާޑުކިޔުން ސަރުކާރަށް ވަނީ ވަރަށް ބޮޑަށް އަމާޒުވެފައެވެ. ގިނަ ބަޔެއްގެ ފާާޑުކިއުން އަމާޒުވީ ވައިގެ ޓްރެފިކްގެ ކޮންޓްރޯލް ވެސް ދޫކޮށްލާ ގޮތަށް އޮތުމުންނެވެ.\nފަހުން ދިފާއުގައި ފައްޔާޒު ނުކުމެވަޑައިގެން އޭނާ ވިދާޅުވީ، ވައިގެ ޓްރެފިކް ކޮންޓްރޯލް އަމިއްލަ ބަޔަކަށް ދޫކޮށްލާ ގޮތަށް ގަވާއިދަށް އިސްލާހެއް ގެނެސްފައި ނުވާނެ ކަމަށެވެ. އޮތީ ލިޔުމުގައިވާ އިބާރާތުގެ ކުށެއް ކަމަށް އޭނާ ވިދާޅުވިއެވެ.\nފައްޔާޒު މިހެން ވިދާޅުވުމުން ވެސް ފާޑުކިއުންތައްވީ އިތުރެވެ. އަދި އިނގިރޭސި ބަހުން ސާފު އިބާރާތުން ލިޔެފައިވާ ލިޔުމެއް އެ ގޮތަށް ސިފަ ކުރެއްވުމުން ގިނަ ބަޔަކު ފާޑުކިޔަމުން ދިޔައެވެ.\nފާޑުކިޔުންތައް އަމާޒުވެފައި ވަނިކޮށް ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ފައްޔާޒު ވިދާޅުވީ، ރާއްޖޭގެ އެއްވެސް އެއާޕޯޓެއް ބޭރުގެ އެއްވެސް ބަޔަކަށް ދިނުމުގެ ވިސްނުމެއް ނެތް ކަމަަށެވެ.\nކުރީ ސަރުކާރުގެ އިސްވެރިން އެއާޕޯޓާ ގުޅުވައި ދައްކަވަމުން ގެންދަވާ ވާހަކަތަކަށް ރައްދު ދެއްވަމުން މި ސަރުކާރުގެ އެންމެ ނުފޫޒު ގަދަ އެއް ވަޒީރު ކަމަށްވާ ފައްޔާޒު ވިދާޅުވީ، 25 އިންސައްތަ ދިވެހި ކުންފުނިތަކުގެ ހިއްސާ އޮންނަ ގޮތަށް ބަދަލުކުރީ ދިވެހިންނަށް އެ ފުރުސަތު ހޯދައިދޭން ކަމަށެވެ.\n"އަޅުގަނޑު ހަވާލުވަންދެން އޮތް ގަވާއިދަކީ 100 ޕަސެންޓް ބޭރުގެ ކުންފުނިތަކަށް އައިސް ރާއްޖޭގެ އެއާޕޯޓްތައް ކޯންކޮށް އޮޕަރޭޓްކޮށް މެނޭޖް ކުރެވޭ ގޮތަށް. އެހެން އޮއްވާ އަޅުގަނޑު އައިސް 75 ޕަސެންޓަށް ތިރިކުރީ އެ ފުރުސަތު ތެރޭގައި މަޖުބޫރު ކުރުވައިގެންވެސް ދިވެހިންގެ 25 ޕަސެންޓް ހިއްސާކުރުވައިގެން ދިވެހިންނަށް އެ ފުރުސަތު ހޯދައިދޭން" ފައްޔާޒް ވިދާޅުވިއެވެ.\nއޭނާ ވިދާޅުވީ ގޮތުގައި ކުރީ ސަރުކާރުން ވަނީ ގއ. ކޫއްޑޫ އެއާޕޯޓާއި ނ. މާފަރު އެއާޕޯޓް 100 އިންސައްތަ ހިއްސާވާ ބޭރުގެ ކުންފުންޏަކަށް ދޭން ނިންމައިފައެވެ. މި ދެ އެއާޕޯޓް ވެސް ދޭން ނިންމީ ސިންގަޕޫރްގެ ކުންފުންޏަކަށް ކަމަށް އޭނާ ވިދާޅުވިއެވެ.\nފައްޔާޒު ވިދާޅުވި ގޮތުންނަމަ 2012 ވަނަ އަހަރު ހުޅުވި ކޫއްޑޫ އެއާޕޯޓް ހަވާލު ކުރަން ނިންމި ކުންފުންޏަކީ ރާއްޖޭގައި ރަޖިސްޓްރީ ކޮށްފައި ނުވާ ކުންފުންޏެކެވެ.\nފައްޔާޒު މިހެން ވިދާޅުވިއިރު ކޫއްޑޫ އެއާޕޯޓްގެ ނިންމުމަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި ވެސް ނިންމާފައި އޮތް ނިންމުމެކެވެ.\nދެހާސް ސަތާރަ ވަނަ އަހަރު އަބޫދަބީ ޑިވޮލޮޕޮމެންޓް ފަންޑުން ނ.އަތޮޅު މާފާރުގައި ތަރައްގީކުރީ އެއާޕޯޓް އެގްރީމެންޓުގައި ރާއްޖޭގައި އެއާޕޯޓް އޮޕަރޭޓްކުރަން ދިން ފަރާތްތަކަށްވުރެ ކުޑަ ނޫން ގޮތެއްގައި އެމީހުންނަށް ދޭން ޖެހޭނެ ކަމަށް ބަޔާންކޮށްފައިވާ ކަމަށް ފައްޔާޒު ވިދާޅުވިއެވެ.\nއިދިކޮޅަށް ބަހުގެ ހަމަލާތައް ފޮނުވަމުން ފައްޔާޒު ވިދާޅުވީ، އޭރު ސަރުކާރުގައި ތިބި ފަރާތްތަކަށް ކުރެވެނު ކަންތައް މިހާރު ހަނދާނުން ކައްސާލާފައިވާ ކަމަށެވެ.\n"މިިއޮތީ އަތަށް ގޮވާފައި، ކުރިން ކުރެވެނު ކަމެއްވެސް ހަނދާނެއް ނެތް،" އިދިކޮޅަަށް ރައްދު ދެއްވަމުން ފައްޔާޒު ވިދާޅުވިއެވެ.\nސަރުކާރުގެ ސިޔާސަތަށް އިއްޔެ ގެނައި ބަދަލާ އެކު، 50 އަހަރު ދުވަހުގެ މުއްދަތަކަށް ބޭރު ކުންފުނިތަކަށް ރާއްޖޭގައި އެއާޕޯޓް ހިންގުމުގެ ހުއްދަ ދެން ލިބޭނެއެވެ. ބޭރުގެ 100 ޕަސެންޓް ހިއްސާވާ ކުންފުނިތަކުން ޖެހެނީ ފަސް އަހަރުގެ ތެރޭގައި ފަސް މިލިއަން ޑޮލަރު އިންވެސްޓް ކުރާށެވެ.\nފައްޔާޒު ވިދާޅުވީ އެ ބަދަލު ގެންނަން ނިންމަން ޖެހުނީ މުޅި އެއާޕޯޓްގެ މަސައްކަތަށް ވެސް ބޭރުގެ ކުންފުންޏަކުން އިންވެސްޓް ކުރުމަށް ފަހު، ދެން އެއާޕޯޓް ހިންގުމުގައި އެންމެ 75 އިންސައްތަ ޚިއްސާ ވުމަކީ އެންމެ އެދެވޭ ގޮތަށް ނުވާ ކަމުގެ ޝަކުވާ ލިބެމުންދާތީ ކަމަށެވެ.\nރާއްޖޭގައި ދެ ލައްކަ އަށް ވުރެ ގިނަ ބިދޭސީ މަސައްކަތްތެރިން!\nއެންމެ ކުޑަ އުޖޫރަ ވަރަށް އަވަހަށް ކަނޑައެޅޭނެ، ޝައްކު ނުކުރޭ: ފައްޔާޒް\nއެމްޑީޕީގެ އިންތިހާބުގައި ފައްޔާޒް ވާދަކުރައްވަނީ ގަމު ދާއިރާގެ ރައީސް ކަމަށް\nޖޫން 15, 2021 09:21\nމި ސަރުކާރުން ރައްޔިތުންގެ އުދާސްވާ ފަދަ ގޮތްގޮތަށް ކަންކަން ކުރުމުން ރައްޔިތުން ރަތްވީމާ، ބަހަނާއަކަށް ތި ވިދާޅުވަނީ "ކުރީގެ ސަރުކާރުންވެސް ނިންމާފައިވަނީ މިވެނި ގޮތަކަށޭ". މައްސަލައަކީ ކުރީގެ ސަރުކާރުން ކޮށްފައިވާ ދޯހަޅި ކަންކަން މިހާރު ތިބޭފުޅުންނަށް ފާހަގަ ކުރެވެނީ ތިބޭ ފުޅުންނަށް އެޔަށްވުރެ ގޯސްކޮށް ކަމެއް ކުރެވިގެން އެކަމާ ޢާއްމުން ނުރުހުން ވާންފެށުމުންހޭ؟ ކުރީގެ ސަރުކާރުން ނިންމާފައި ހުރި ވިޔާނުދާ އުޞޫލުތައް ތިބޭފުޅުންނަށް އިދާރީ މޭޒު ލިބިލެއްވި ހިސާބުން ޢާއްމު ނުކުރެއްވީ ކީއްވެހެއްޔޭ؟ ކުރީގެ ސަރުކާރުން ގޯސްކޮށް ކަންކުރާކަމުގެ ތުހުމަތުގައި ސަރުކާރު ބަދަލުކޮށް ތިބޭފުޅުންނާއި ޙަވާލުކޮށް މިނިސްޓްރީތަކާއި އާރާއި ބާރު ލިބުނު ހިސާބުން އެކަމުގެ ހެކި ނުދެއްކުނީ ކީއްވެހެއްޔޭ؟ ހުރިހާ ކަމެއް ތިދަނީ އެމް.ޑީ.އެންގެ އުސޫލަށްހޭ؟\nޖޫން 15, 2021 12:02\nއަޅުގަނޑަށް ފެންނަނީ، "ގައުމުގެ ދިފާއީ މޫވްމަންޓް" ގެ ނަމުގައި ބަޔަކު އިސްނަގައި، ހުރިހާ ދިވެހިންނަށް މިވަނީ ކިހިނެއްކަން ކިޔައިދީ ހުރިހާ ރައްޔިތުން މިސަރުކާރާ ދެކޮޅަށް ނެރެވޭނެ ގޮތަށް އިންތިޒާމު ކުރާނެ ބަޔަކު އެއްވެލާ ރަނގަޅު ސްޓްރެޓެޖީއެއްގެ ދަށުން، މިސަރުކާރުގެ ނުބައިކަމުން ސަލާމަތްވާނެ ގޮތެއް ހޯދަން. ފްރެންޗް ރިވޮލިއުޝަނާ ގުޅިގެން ސްކޮލަރސް ލިޔުއްވާފައިވާ ފޮތްތަކުގައިވާގޮތަށް، ޕްރޮޓެސްޓެންޓުންގެ ޓެކްޓިކްސް ބޭނުން ކުރެވިދާނެ. އެމީހުން އެއީ ރަނގަޅު ބައެކޭ ނޫން މިބުނީ. އެކަމަކު ސިމިލަރ އައިޑިޔަރ ބޭނުން ކުރެވިދާނެ. މީސް މީޑިޔާގަ ކެމްޕޭނެއް ފަށަންވީ. އަޅުގަނޑަކީ އެކަމުގައި، ޖާނާ މާލުން އެހީތެރިވާނެ މީހަކީން.\nއެވެއަރނެސް އެންމެ މުހިންމީ..\nޖޫން 15, 2021 09:27\nކަލޭ ބުނެބަލަ ކޮވިޑަކީވެސް ކުރީސަރުކާރުގެ ޕްރޮޖެކްޓެކޭ.ލާދީ ބިލްކީވެސް ކުރީސަރުކާރުން އަރީސްގެ މޭޒްމަތީ ބައްވާފައިވާ ބިލެކޭ.ކަލޭ އަށް މިނިސްޓަރ ކަން ވެސް އެއީ ކުރީސަރުކާރުން ނިއްމާފަ އޮތް އެއްޗެކޭ،ކިހާ ވަރުގަދަ ވެއްޖެކަމެއް ކުރީ ސަރުކާރު ކުރީ ސަރުކާރު ދެން އިސްތިއުފާ ދީފަ ކުރީ ސަރުކާރުގެ ވެރިންނާ ހަވާލު ކޮށްބަލަ ނުވި އެއްނު އެއްވެސް ކަމެއް،\nޖޫން 15, 2021 09:47\nއަދިވެސް ކުރީސަރުކާރުން އަރައިނުގަނެވިގެން.\nކޮންމެ ކަމެއް އަތަށް ގޮވާއިރަށް ކުރީސަރުކާރު.\nކުރީސަރުކާރުން ކުރި ކަމެއް ނޫންތަ ފެންނަށް މިއޮތީ ވެސް. ދަރުމަވަންތަ އޭ ކިޔާ ބިރުވެރި ހޮހޮޅަވެސް މިޙާލަތުގައި ހުރީމަ ކަލޭމެންނަށް އަގުވަޒަން ނުކުރެވިގެން ތިޔައުޅެނީ. ޝުކުރު ވެރިވާން ވެސް ނޭނގޭ ބައެއް. ކުރީސަރުކާރުގެ ކޮތަރު ކޮށިތައް ރަނަން ވެގެން ބައިމީހުންނަށް މާބޮޑަށް އޭގެ ބޭނުން ޖެހިގެން މިއުޅެނީ ކުރީސަރުކާރުން ކޮތަރު ކޮށީ ހަދައި ދީފައި ހުރީމަނޫންތަ. ލަދުވެތިކަން ހުރިނަމަ ކުރީސަރުކާރޭ ކިޔާ ފައި އަނގަވެސް ހުޅުވަން ނުކެރުނީސް. އެފްލެޓް ތަކަށް ވެސް މީހުން ވެއްދުނީއެއްވެސްނޫން އަދި ނުވިތާކަށް ކޮތަރު ކޮއްޓެއް އެޅުނިއްޔެއްވެސްނޫން. އިންޑިޔާއަށް ބައި ނޭނގިގެން ތެޅިބާލަނީ. އިސްތިއުފާ\nޖޫން 15, 2021 09:50\nކުރީ ސަރުކާރުން ވެލާނާ އިންޓަރނެޝަނަލް އެއާޕޯޓު ޖީއެމް.އާރަށް ދިނުމުން ޔާމިނު ސަރުކާރުން އެތަން ވެސް އަތުލި ކަމެއްނޭގޭތަ؟\nޖޫން 15, 2021 09:56\nދުނިޔެފެށުންއިރުވެސް އޮތީ އެޔާޕޯޓް އެކަންޏެއްނޫން އެހެންތަންތަންވެސް 100 ޕ ދެވޭގޮތަށް އެކަމުނުދެއި ދެންކޮންދޮގެއްހަދަނީ\nޖޫން 15, 2021 10:08\nއެއްވެސް މިހަކައް ނޯންނާނެ ހައްގެ ރައްއިތުންގެ ހަރުމުދާ ވިއްކާކައް ރައްއިތުން ވެރިކަންހަވާލުކުރަނީ އެލިބޭ އާމްދަނީއަކުން ރައްއިތުން ބަލަހައްޓަން ، އާމްދަނީ އިތުރިކުރަން ނޭނގޭ ނަމަ އިސްތިއުފާދެއްވާ ، އެއްވެސް އުސޫލެއް ނެތިތަންތަން ޢެހެންގައެއްގެ ޖީބައްވެއްޓުންމީ ވަރައް ރައްއިތުން ނިކަމެތިވާނެ ކަމެއް\nޖޫން 15, 2021 10:11\nއެއީވެސް އަހުމަދު އަދީބަށް ލާރިގަނޑެއް ދީގެން ބަޔަކު ހިންގާފައިވާ ޖަރީމާއެއް ކަމަށްވާނީ. އޭރު އޮތީ %25 ދިވެއްސަކަށް ދޭން މަޖުބޫރުވާގޮތަށް މަނިކުފާނު ދިވެހިންނަށް ތިދިނީ %0 ކަމަކުނުދޭ ނޫންތޯ؟\nޖޫން 15, 2021 10:23\nމީ ކުރީ ސަރުކާރުގެ ސަރުކާރު. ގެޓް އިޓް. ކަމެއް ނުކުރެވޭ އިރަށް ކުރީ ސަރުކާރު. ކޮބާ ލަދު؟\nޖޫން 15, 2021 10:27\nއެސަރުކާރު ކަޑަވީމަ ކަލޭމެން ގެނައީ. އެމީހުން ނުކުރާކަމެއް ކަލޭމެން ތިކުރީ.\nކުރީސަރުކާރު ބޮލުގައި އިނދެ ވަރިކުރުންވެސް އަޅުވާ !!!\nޖޫން 15, 2021 10:48\nކުރީ ސަރުކާރުންވެސް ގޯސްކޮށް ކަންކަންކުރި. އެކަމަކު ކުރީން ސަރުކާރުން ބޭރުގެ 100 ޕަސެންޓް ކުންފުނިތަކުން އެއަރޕޯޓް ހިންގަން ހުއްދައެއް ނުދޭ. ކުރީ ސަރުކާރުން ވެސް ދިނޭ ކިޔައިގެން ކޮންމެހެން އޮޅުވާލަން އުޅޭނެ ކަމެއް ނެތް. ކުރީ ސަރުކާރުން ބަޔަކާކަށް ކޮންޓްރެކްޓް ދިނީ ހަމައެކަނި އެއަރޕޯޓް ހަދަން . ހިންގުމުގެ ވާހަކައެއް ނެތް އެޔަކު. ފަހުން ބަލާލިއިރު އެކަންވެސް ހިނގާފައި އޮތީ އެމްޑީޕީ ބަޔަކު އަޑީގައި ތިބެގެން ރާއްޖެ ގެނައި މެލޭޝިއާގެ އަސްލު ކުންފުންޏެއްގެ ހިޔާނީގައި އުޅުނު ފޭކު ކުންފުޏްޏެއްގެ ބަޔަކު ގެނެސްގެން ޕީޕީއެމް ވަގުންނާއި އެމްޑީޕީ ވަގުންނާ ބައިވެގެން ހިންގަން އުޅުނު ސްކަންޑަލްއެއް.\nޖޫން 15, 2021 10:51\nކުރީގެ ސަރުކާރު ކަޑަވެގެން ކަލޭމެން ގެނައީ. މާ ރަނގަޅުވޭހެއްނު ކުރީގެ ސަރުކާރު ބޭއްވި ނަމަ. މޮޅުވާހަކަ ދައްކަނީ. ގައުމު ވިއްކުން ނޫން ކަމެއް ނުކުރޭ. މީ މިހަރު އިންޑިއާގެ ބައެއް ހެން ހީވަނީ. ކުރީގެ ސަރުކާރުން ބުނީ ހެލިކޮޕްޓަރުތަކާ އެއްޗެހި ގެންދާށޭ. ކައޭމެން އެގްރީމެންޓް އާކުރީ އެ ބަހައްޓަން. ހަޔާތް ކޮބާ ކުރީގެ ސަރުކާރުވާހަކަ ދައްކަން.\nޖޫން 15, 2021 11:07\nކުރީސަރުކާރުން ބޭރުގެ ފަރާތްތަކަށް އެ އާރޕޯޓުތަ އް ކު އްޔަށް ދެވޭގޮތަށް އޮތީ ދިވެހިންނާ އެކު އެ އާރ ޓްރެފިކް ކޮންޓްރޯލު ދިވެހިން ބަލަހަ އްޓާ ދިވެހިން ކޮންޓްރޯލުކުރާގޮތަށް.. އެގޮތް ކަމުނުގޮސްގެން އިހަ އް ދުވަހު މަނިކުފާނު ގަވާ އިދު ބަދަލުކޮށް ގެޒެޓް ކުރީ ސަތޭކަ އިންސަ އްތަ ބޭރުމީހުންގެ ހި އްސާ ފަސްމިލިޔަން ޑޮލަރަށް ފަންސާސް އަހަރަށް...މި އީ މަ އްސަލަޔަކީ...ވެލާނާ އއެ އާރޕޯޓު ކުރީސަރުކާރުން އަތުލީ ދަ އުލަތަށް ލިބުނު ގެ އްލުނު ބުނެދީބަލަ...\nޖޫން 15, 2021 11:44\nސާހާދަތް، ހާދަ ލޯބިވެޔޭ ދޯ ކުރީ ސަރުކާރުދެކެ، ހަޖަމުނުވެގެން އުޅެވައްތަރު ޖަހާ މި ފައްޔާޒު، އަބަދުވެސް ކުރީ ސަރުކާރުގެ ވާހަކަ، ކޮބާ ފައްޔާޒަކަށް ނުވޭތަ އެއްވެސް ކަމެއް، އަހަންނަކަށް އަދިވެސް ނުފެނޭ އެއްވެސް ކަމެއް ކޮއްދީފަ ހުއްޓާ.3އަހަރު ވެއްޖެ މިހާރު. ބާކީ2އަހަރު އިނގޭ.\nޖޫން 15, 2021 11:49\nކުރީ ސަރުކާރުން ނުދޭނެ.. މިސަރުކާރުފަދަ ނާގާބިލް އެއަރޕޯޓް ގަނޑެއް ހިންގާލަންވެސް ނޭނގޭވަރުގެ ތައުލީމެއްނެތް ބައެއްނޫން ތިބީ.. މިސަރުކާރުގައަި ނެތް އެވަރު ކުރެވޭވަރުގެ މީހަކުވެސް. ދެން ކިހިނެއް ސަރުކާރެއް ހިންގަނީ.... ތިއުޅެނީ.. 800 މިލިއަން ޑޮލަރުގެ ރައްޔިތުންގެ ޖަވާހިރު އެއްފަދަަ އެއަރޕޯޓްވެސް ބޭރުގެ ބަޔަކަށް ދޭން. އަމިއްލަ ޖީބަށް ފައިސާ ވަދެވަދެ ހުންނާނެހެން އެކަން ކުރަންވެގެންކަން އަހަރެމެނަށް އެނގޭ!!!!\nޖޫން 15, 2021 11:51\nކުރީގެ ސަރުކާރު މަސައްކަތްކުރިގޮތް ގޯސްވީމަދޯ މިދޯހަޅި ގަމާރު މީހުންނާއި ސަރުކާރު ހިންގަން ހަވާލުކުރީ މޮޔަ ނޮގޮވައި އިސްތިއުފާދީ\nޖޫން 15, 2021 11:52\nސޯލިހުގެ އޯޑަރަށް ފައްޔާޒު ތިފަދަ ޖަރީމާއެއް ހިންގިއެއްކަމަކު.. ރައީސް ޔާމީން ތިފަދަ ކަމަކަށް އޯޑަރ ނުކުރާނެ ކަމާއި، މުހައްމަދު ސައީދު ފަދަ ގައުމާ ރައްޔިތުންނަށް ވަފާތެރި ދިވެހި ދަރިން ގައުމާ ރައްޔިތުންނަށް ގެއްލުމެއްނުދޭނެކަށް، ބޯ މައްޗަށް ޖަހައިގެން ހިނގާ ކޮންމެ ދިވެހި ދަރިއަކަށް އެނގޭނެ...\nފައްޔާޒުވަރުގެ ހާއިނެއް ދިވެހި އުއްމަތް އަދި މިހާތަނަށް ދެކިފައިނުވޭ.... ބާޣީ ލުތުފީއަށްވުރެ ބޮޑު ޖަލުހުކުމަކަށް އިންތިޒާރު ކޮށްލައްވާ...\nޖޫން 15, 2021 11:56\nކުރީ ސަރުކާރަކީ ދިވެހި ދަރިންގެ ސަރުކާރު.. ބަޔަކަށް ހިލޭ ދޭން ތިއުޅޭ އެއަރޕޯޓަކީ ދިވެހިރާއްޖޭގެ ސޮވެރިން ގެރެންޓީ ދީގެން 800 މިލިއަން ޑޮލަރު ޚަރަދު ކޮށްގެން ހަދާ ތަނެއް. ބޭނުމަކީ، ދައުލަތަށް ފައިސާ ލިބުން، ދިވެހި ޒުވާނުންގެ ތެރެއިން 30 ހާސް ކުދިންގެ ވަޒީފާ އެތަނަކުން ލިބޭނެ ގޮތް ހެއްދެވުމަށް ކުރީގެ ރައީސުލްޖުމްހޫރިއްޔާ ދިވެހިންގެ ހިތުގެ ވިންދު، ދިވެހިގައުމުގެ ދަރިނގެ ހިތުގައި ޖަހައިވިންދު ފަދަ ހިތްތަކުގެ ލޯތްބާއި ހެޔޮދުއާ ލިބޭ ޢަބްދުﷲ ޔާމީން ޢަބްދުލް ގައްޔޫމް ހޯއްދަވައިދެއްވި ޖަވާހިރެއް. މިހާރު ކަލޭ ތިއުޅެނީ އަމިއްލަ ފައިދާއަށް އެތަން ބަޔަކަށް ދޭން.. ހަމަ ހިލޭ ދޭން.. ލޯނުވެސް ދިވެހި ރައްޔިތުންގެ ފައިސާއިން ދައްކަންވީ..\nޖޫން 15, 2021 11:59\nކޮބައިތަ ރައީސް އެކޭ ކިޔާ މީހާ.. ބަލަ އެމީހާގެ ނިންމުމޭ މިއީ.. އެކަލޭގެ ކޮންތާކުތަ ފިލާ އޮތީ.. ދަމާނެރެ ދިވެހި ދަރިންނަށް ޖަވާބުދާރީވުމަށް އަންގަން ދިވެހިން ނުކުންނަންވީ.. މަގުތަށް ފުރާލާ ހުއްޓާނުލާ މުޒާހަރާ ކުރަންވީ.. ކޮވިޑު ޖެހިގެން ބަލިވުންތޯ ނުވަތަ އިންޑިޔާގެ ނުބައި ޝައިޠާނު މޯދީގެ އަތްދަށުވެ އަހަރެމެންގެ ދަރިންގެ މުސްތަގުބަލް ނަގާލުންތޯ ނިންމާނީ ދިވެހި ދަރިން.\nޖޫން 15, 2021 12:21\nމީސީދާ ގަ އްދާރުން...ގަ އުމަށްގަ އްދާރު ވީމާ އޮންނަ އަދަބު މިމީހުންގެ މަ އްޗަށް ތަންފީޒް ކުރަންޖެހޭ....\nޖޫން 15, 2021 12:43\nއަޖާއިބު، ކުރީ ސަރުކާރުން ގޯސްކޮށްކުރި ކަންތައްތައް ރަގަޅު ކުރަންދޯ މިސަރުކާރު އައީ؟ ދެން ކޮން ފަޅޮލެކޭ ތިކިޔަނީ؟\nޖޫން 15, 2021 14:02\nބަލަ އެކަންކަން ރަނގަޅުކުރަންދޯ ކަލޭމެންނާ ވެރިކަން ހަވާލުކޮށްގެން މިތިބީ. ދެން ވައްކަންކޮށްފަވެސް ބުނަންވީ ކުރީ ސަރުކާރުންވެސް ކުރީ ވައްކަމޭ. ކަންކަން ހައްލު ކޮށް ރަނގަޅުކުރަން ނޭންގެންޏާ އިސްތިއުފާ ދީބަލަ


Maldives reopening: Varah haalugai-Aa Raajje eh, Aaa feshumeh\nރާއްޖޭގެ ބޯޑަރުގައި އަޅުވާފައިވާ "ބޮޑު ތަޅު" ނައްޓައި އިޤްތިސާދު މިއަދު ވަނީ ހުޅުވާލާފައި -- ވީޑިއޯ: އަބްދުﷲ ޝަފީޢު | އަވަސް\nކޮވިޑް-19 އާ ގުޅިގެން ދިގު ލޮކްޑައުންއެއްގައި މުޅި ގައުމު އޮތުމަށް ފަހު މި މަހުގެ އެއްވަނަ ދުވަހު އެތެރޭގެ އިކޮނޮމީ ހުޅުވާލި އެވެ. އެތެރޭގެ އިކޮނޮމީ ހުޅުވާލި ނަމަވެސް ހަގީގީ ގޮތުން އިގްތިސޯދު ހުޅުވިގެން މިދަނީ މިއަދުން ފެށިގެނެވެ. މިއަދު ރާއްޖޭގެ ބޯޑަރު ހުޅުވިގެން ދިއުން ވާނީ ރާއްޖޭގެ އިގްތިސޯދީ އަދި ގައުމީ ތާރީހުގެ އާ ސޮފުހާއެއް ލިޔާން ފެށުމަށެވެ.\nސަބަބަކީ ރާއްޖޭގެ ތާރީހުގައި މިހާ ދިގު މުއްދަތަކަށް "އޮން އެރައިވަލް" ވިސާ ހުއްޓާލާފައި ނުވާތީ އެވެ. ރާއްޖޭގެ ބޯޑަރުގައި އަޅުވާފައިވާ "ބޮޑު ތަޅު" ނައްޓައި "އޮން އެރައިވަލް ވިސާ" ދޫކުރަން ފެށި ނަމަވެސް އިގްތިސޯދަށް ވަނީ ފޫބައްދަން ދަތި ގެއްލުތައް ވެފަ އެވެ. ބޯޑަރު ބަންދުކޮށް ޓޫރިސްޓުން އައުން ހުއްޓާލި ފަހުން އަސަރު ނުކުރާ އެއްވެސް ކަމެއް ވެސް އެއްވެސް ވިޔަފާރިއެއްވެސް ނެތެވެ.\nގެއްލުން ނުލިބޭ އާއިލާއެއް ނެތެވެ. އަސަރު ނުކުރާ މީހަކު ނެތެވެ. އާއްމު ފަރުދުންގެ އިތުރުން ސަރުކާރުގެ މާލީ ހާލަތު އޮތީ ވަކި ރަނގަޅު ފައްތަރެއްގައެއް ނޫނެވެ. ކުރުކޮށް ބުނާނަމަ ރާއްޖޭގެ ހާލަތު މިއޮތީ ނާށިގަނޑު ހިފައިގެން ނުކުންނަ ޖެހޭ ހާލަތުގަ އެވެ.\nރާއްޖޭގެ އިގްތިސޯދު މިހާރު "ހިކި ހީނަރު" ވެފައިވާއިރު ސަރުކާރުން ދަނީ ދައުލަތް ހިންގަން ފައިސާ ހޯދަން ގިނަ މަސައްކަތް ތަކެއް ކުރަމުންނެވެ.\nފިނޭންސް މިނިސްޓަރު އިބްރާހިމް އަމީރާއި ފޮރިން މިނިސްޓަރު އަބްދުﷲ ޝާހިދުގެ ބެލުމުގެ ދަށުން ގިނަ މަސައްކަތްތަކެއްކޮށް މިހާތަނަށް 300 މިލިއަން ޑޮލަރު ޔަގީންވެފައިވާ ކަމަށް ބުނަމުން ދެ އެވެ.\nރާއްޖޭގައި މިހާރު ކުރިއަށްދާ އެންމެ ބޮޑު މަޝްރޫއު ކަމަށްވާ ވެލާނާ އިންޓަނޭޝަނަލް އެއާޕޯޓުގައި މަސައްކަތް ކުރަނީ: އިގްތިސޯދު ދަށްވުމުގެ ސަބަބުން ރާއްޖެއަށް ދަނީ ބޮޑެތި ގެއްލުންތަކެއް ވަމުން -- ފޮޓޯ: އަވަސް އާކައިވް\nނަމަވެސް މިހާތަނަށް ދައުލަތުގެ މާލިއްޔަތަށް ވަދެފައި ވަނީ ނިސްބަތުން މަދު އަދަދެކެވެ. އަދި މިހާރު މިއޮތް ހާލަތުން ވެސް ގިނަ އަދަދެއްގެ ފައިސާ އިތުރަށް ބޭނުން ވާނެ އެވެ. ހިސާބުތަކުން ލަފާކުރެވޭ ގޮތުގައި ބަޖެޓު ފައިނޭންޝަލް ގެޕް ކުޑަ ކުރަން ބޭނުންނަމަ އިތުރަށް 12 ބިލިއަން ރުފިޔާ ވަރު ރާއްޖެއަށް ބޭނުންވެ އެވެ.\nބޭރުގެ މާލީ އެހީ ހޯދަން ފަސޭހައެއް ނޫން\nމާލޭގައި ފައިސާ މާރުކުރާ ތަނަކުން މީހަކު ޑޮލަރު މާރު ކުރަނީ: ޑޮލަރު ލިބުން ވަނީ ދަތިވެފައި -- އަވަސް ފޮޓޯ: އަހުމަދު އަޝްހާދު (ޖެރީ)\nބޭރުން މި ފައިސާ ހޯދަން މަޖުބޫރުވެފައި ވަނީ ދަރަންޏާއި ހިލޭ އެހީގެ ގޮތުގަ އެވެ. ކޮވިޑް-19 އަކީ ދުނިޔޭގެ ހުރިހާ ކަންކޮޅުތަކަށް ފޯރާފައިވާ ބަލިމަޑު ކަމަށްވުމުން ހިލޭ އެހީ ހޯދުމުގައި ވެސް ގިނަ ގޮންޖެހުންތަކެއް އެބަ އޮތެވެ. އަދި ދުނިޔޭގެ ބާޒާރުން ފައިނޭންސް ހޯދަން ހުރި މަގުތައް ވެސް ވަނީ ބޮޑު ތަނުން ހަނިވެފަ އެވެ.\nއެއް މިސާލަކީ ރާއްޖޭން ޖަޕާނުގެ ބާޒާރުގައި ވިއްކަން މަސައްކަތް ކުރި 300 މިލިއަން ޑޮލަރުގެ ބޮންޑު ނުވިކުމެވެ. އެހެންވެ، ސަރުކާރުގެ މިހާރުގެ ވިސްނުމަކީ 300 މިލިއަން ޑޮލަރު (ގާތްގަނޑަކަށް 4.6 ބިލިއަން ރުފިޔާ) ގެ ސުކޫކްއެއް ވިއްކުމެވެ. ސަރުކާރުގެ މިހާރުގެ ވިސްނުމަކީ ދަރަންޏަށް ފައިސާ ނަގައިގެން ޓޫރިޒަމް ރަނގަޅަށް ފެށެއްދެން ވެސް ހިފަހައްޓާލުމެވެ. އެހެންވެ ކުރިއަށް އޮތް އަހަރުތަކުގައި ރާއްޖޭގެ ދަރަނި ބޮޑުތަނުން މައްޗަށް އުފުލިގެން ދާނެ ކަމަށް ބެލެވެ އެވެ.\nއިގްތިސޯދީ މާހިރުންގެ ނަޒަރުގައި މިހާރު ދަރަންޏަށް ފައިސާ ނެގި ނަމަވެސް ކުރިއަށް އޮތް ދުވަސްތަކުގައި އެ ފައިސާ ދައްކަން ވެސް ކުރިމަތިލާން ޖެހޭ ބުރަ ވަކީން ކުޑައެއް ނުވާނެ އެވެ.\n"މިހާރުން މިހާރަށް ބޭނުންވާ ވަރަށް ވެސް ފައިސާ ލިބޭނެ ކަމުގެ ފުރުސަތު އެހާ ތަނަވަހެއް ނޫން. އެކަމަކު ކޮންމެވެސް ވަރެއް ރެއިޒް ކުރެވި ދާނެ. މީގައި އެންމެ މުހިންމު ކަމަކީ ހަމަ ހަރަދުތައް ކުޑަ ކުރުން. މިކަން މިއީ ސަރުކާރުން ހަމައެކަނި ކުރަން ޖެހޭނެ ކަމެއް ވެސް ނޫން. ރައްޔިތު މީހާއާ ހިސާބުން މިކަން ކުރަން ޖެހެނީ،" ދިވެހި އިގްތިސޯދީ ތަޖުރިބާކާރަކު ވިދާޅުވި އެވެ.\nބޮޑު ސިނާއަތަށް ބޮޑު ގެއްލުން\nމިދިޔަ އަހަރު ރާއްޖެ އައި ޓޫރިސްޓުން ވީއައިއޭގައި: ކޮވިޑްގެ ސަބަބުން އެންމެ ބޮޑު އިމްޕެކްޓެއް ކުރީ ޓޫރިޒަމް ސިނާއަތަށް -- ފޮޓޯ: އަވަސް\nބޯޑަރު ބަންދު ކުރުމުން ރާއްޖޭގެ ރިސޯޓުތަކުގެ ބޮޑުބައިގެ ހިންގުން މުޅިން ހުއްޓެނެވެ. މީގެ އެންމެ ބޮޑު އަސަރެއް ކޮށްފައިވާ އެއް ބަޔަކީ ރިސޯޓު މުވައްޒަފުންނެވެ. އެ މީހުންގެ ދިރިއުޅުމަށް ވަނީ ވަރަށް ނުބައި އަސަރުތައް ކޮށްފަ އެވެ.\nޔޫއެންޑީޕީ އާއި އިކޮނޮމިކް މިނިސްޓްރީ ގުޅިގެން ހަދާފައިވާ ދިރާސާއަކުން ދެއްކި ގޮތުގައި ކޮވިޑް-19 ގެ ސަބަބުން ޓޫރިޒަމް ސިނާއަތުގައި ހަރަކާތްތެރިވާ 45،000 މުވައްޒަފުންނަށް އެ ގެއްލުން ވަނީ ފޯރާފަ އެވެ. މީގެ ތެރޭގައި 22،000 ދިވެހިން ހިމެނެ އެވެ. މިއީ ރާއްޖޭގެ އާބާދީގެ ނިސްބަތުން ބަލާނަމަ ގާތްގަނޑަކަށް 14 ޕަސެންޓަށް އިގްތިސޯދީ ނުރަނގަޅު އަސަރެއް ކުރުމެވެ.\nކޮވިޑް-19 އިން އާމްދަނީއަށް ކުރި އަސަރު ސީދާ ރައްޔިތު މީހާގެ ޖީބަށް ވެސް ވަނީ ވަރަށް ބޮޑަށް ކޮށްފަ އެވެ. ރާއްޖޭގެ އިގްތިސޯދުގެ މައި ބަދައަކީ ޓޫރިޒަމް ކަމަށްވީ ނަމަވެސް ދިވެހި އާއްމުންގެ ގިނަ ބަޔަކީ އަމިއްލަ މަސައްކަތުން އުޅުނު ބައެކެވެ. ނަމަވެސް ކޮވިޑް-19 އިގެ ސަބަބުން ޓޫރިޒަމް ހީނަރުވެ، އިގްތިސޯދު ހުއްޓުމަކަށް ދިއުމާއި ގުޅިގެން އަމިއްލަ އެތައް ވިޔަފާރިއެއް ހުއްޓި ބަނގުރޫޓު ވެފައި ވެއްޖެ އެވެ. މީގެ ތެރޭގައި ކުދި އަދި މެދުފަންތީގެ ކޮންސްޓްރަކްޝަން ކުންފުނިތަކާއި ކެއިން ބުއިމުގެ ހިދުމަތްދޭ ތަންތަނާއި ކުދި ފިހާރަތައް ވެސް ހިމެނެ އެވެ.\nގައުމީ ޔުނިވާސިޓީން ހެދި ދިރާސާއިން ދެއްކި ގޮތުގައި ރާއްޖޭގެ އިގްތިސޯދު ހުއްޓުމުގެ ސަބަބުން ކޮންމެ 10 މީހެއްގެ ތެރެއިން އެކެއްގެ އާމްދަނީ ހުއްޓުނެވެ. އަދި ކޮންމެ 10 މީހެއްގެ ތެރެއިން ތިން މީހުންގެ މުސާރަ ކުޑަ ކުރި އެވެ. އަދި ކޮންމެ 10 ވިޔަފާރިއެއްގެ ތެރެއިން ހަތަރު ވިޔަފާރިއެއްގެ މުޅި އާމްދަނީ ހުއްޓިގެން ދިޔަ އެވެ. އަދި ކޮންމެ 10 ވިޔަފާރިއަކުން ފަސް ވިޔަފާރި އަކަށް ބޮޑެތި ގެއްލުންތަކާ ކުރިމަތިލާން ޖެހުނެވެ. މިއީ ޕްރައިވެޓް ސެކްޓާއަށް ލިބުނު ގެއްލުމުގެ ކުޑަ އަންދާޒެއް ކަމަށް ބުނެވިދާނެ އެވެ. ފެންނަ ފެނުމަށް މި އަދަދު ބޮޑުވުމުގެ ފުރުސަތު އެބައޮތެވެ.\nދިވެހި ޓުއަރ ގައިޑެއް އަދި މީގެ ކުރިން ރާއްޖެއަށް ޒިޔާރަތްކުރި ފަތުރުވެރިތަކަކާއި އެކު -- ފޮޓޯ: އަވަސް\nމިއަދު ބޯޑަރު ހުޅުވުނަސް ނޭވާ ހިފަހައްޓާލައިގެން ހައެއްކަ މަސް އުޅެން ޖެހޭނެ އެވެ. މިހާރު އަންދާޒާއަކީ ބޯޑަރު ހުޅުވުމާއެކު މިމަހު ރާއްޖެ އަންނާނީ އަންނާނީ 10،595 ޓޫރިސްޓުންނެވެ. އެކަމަކު މިއީވެސް އަންދާޒާ އެކެވެ. މިކަން ބިނާވެފައި އޮންނާނީ ދުނިޔޭގެ އެހެން ގައުމުތަކުގެ ބޯޑަރު ހުޅުވެމުންދާ ގޮތަކާއި ކޮވިޑް-19 އިގެ ބަލާއާފާތް ދުނިޔޭގައި ކޮންޓްރޯލް ކުރެވޭ މިންވަރެއްގެ މައްޗަށެވެ.\nމިހާރުގެ އަންދާޒާއަކީ މި އަހަރު އެންމެ ގިނަ ޓޫރިސްޓުން އަންނާނީ އާއްމު ގޮތެއްގައި ޓޫރިޒަމް އެންމެ ރަނގަޅުވާ ނިއު އިޔާ ބަންދުގަ އެވެ. އަންދާޒާ ކުރާ ގޮތުގައި ޑިސެމްބަރު މަހު 13،738 މީހުންނެވެ. އެހެންވެ، މިއާއެކު މި އަހަރުގެ ބާކީ އޮތް ދުވަސްތަކުގައި އަންނާނީ 450،134 މީހުންނެވެ. މާނައަކީ މި އަހަރު ނިމޭއިރު އަންނާނެ ކަމަށް ބެލެވޭ ޖުމްލަ ޓޫރިސްޓުންގެ އަދަދަކީ ގިނަ ވެގެން ވެސް ގާތްގަނޑަކަށް 800،000 މީހުނެވެ. އެ އަދަދަށް ޓޫރިސްޓުން އައި ނަމަވެސް، ދައުލަތަށް އާމްދަނީ ލިބެން ފަށާނީ ޖެނުއަރީ މަހުން ފެށިގެންނެވެ.\nމި ހުރިހާ ކަމެއް މި ގޮތުގައި ހުރި ނަމަވެސް މިއަދުން ފެށިގެން ރާއްޖެ އަނެއްކާ ވެސް މި ދަނީ އާ ހާލަތަކަށެވެ. ތިން މަހަށްވުރެ ގިނަ ދުވަހު މައި ދޮރާށި ބަންދުކޮށްފައި ބޭއްވުމަށް ފަހު އަލުން މިއަދު ހުޅުވީ އެވެ. އެކަމަކު ރާއްޖޭގެ އިގްތިސޯދު އޮތީ ދަތި އުނދަގޫ ހާލަތެއްގަ އެވެ.\nފިނޭންސް މިނިސްޓްރީ ކޮވިޑް-19 ޓޫރިޒަމް + ވެލާނާ އިންޓަނޭޝަނަލް އެއާޕޯޓް އެމްއޭސީއެލް ދިވެހި ރާއްޖެ އަލުން ހުޅުވާލުން ނިއު ނޯމަލް ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


India In Raajje Ah Aa Safeeraku Ayyan Kuran Ninmaifi - Vaguthu\nކޮވިޑްގެ މަރުތަކުގެ އަދަދު މައްޗަށް - 23 ގަޑިއިރު ކުރިން\nދިވެހިރާއްޖެ އަށް މިހާރު އިންޑިއާ އިން ކަނޑައަޅާފައި ހުރި ސަފީރު ސަންޖޭ ސުދީރުގެ ބަދަލުގައި އާސަފީރަކު ދިވެހިރާއްޖެއަށް ކަނޑައަޅަން އިންޑިއާ އިން ނިންމައިފިއެވެ.\nއިންޑިއާގެ އެކްސްޓާނަލް އެފެއާޒް މިނިސްޓްރީގެ ވެބްސައިޓުގައި ބުނެފައިވާ ގޮތުގައި ރާއްޖޭގެ އާ ސަފީރު ކަމަށް އައްޔަން ކުރަން ނިންމާފައި ވަނީ މިހާރު އިންޑިއާ އިން އޮމާނަށް ކަނޑަޅާފައި ހުރި ސަފީރު މުނޫ މަހާވަރު އެވެ. އޭނާ މަގާމާ ހަވާލުވެ ވަޑައިގަންނަވާނެ ތާރީހެއް އިންޑިއާ ސަރުކާރުން އަދި ނުބުނެ އެވެ. ނަމަވެސް ވަރަށް އަވަހަށް އޭނާ މަގާމާ ހަވާލުވެވަޑައިގަންނަވާނެ ކަމަށް އެކްސްޓާނަލް އެފެއާޒް މިނިސްޓްރީގެ ވެބްސައިޓްގައި ބުނެފައި ވެއެވެ.\nމުނޫ މަހާވަރު އަކީ ހާރިޖީ ދާއިރާގެ ތަޖުރިބާކާރެކެވެ. އޭނާ އިންޑިއާގެ ފޮރިން އޮފީހުގައި މަސައްކަތް ކުރައްވަން ފެއްޓެވީ 1996 ވަނަ އަހަރު އެވެ.\nރާއްޖެ އަށް މިހާރު އިންޑިއާ އިން ކަނޑައަޅާފައި ހުރި ސަފީ ސަންޖޭ ސުދީރު މަގާމާއި ހަވާލުވީ 2019 ވަނަ އަހަރުގެ މާޗް 05 ވަނަ ދުވަހު އެވެ. އިންޑިއާގެ ސަފީރުން އާއްމުގޮތެއްގައި ތިން އަހަރު ދުވަހު މަގާމުގައި ތިއްބަވައެވެ. ނަމަވެސް ސަންޖޭ ސުދީރުގެ ބަދަލުގައި ރާއްޖެއަށް އާސަފީރަކު އައްޔަން މިކުރަނީ ސަންޖޭ ސުދީރު ރާއްޖޭގެ ސަފީރު ކަމަށް އައްޔަން ކުރިތާ ތިން އަހަރުނުވެ ހަމަސް ދުވަސް އޮއްވައެވެ.\nރައީސް ސޯލިހް ވެރިކަމަށް ވަޑައިގެންނެވި ފަހުން އިންޑިއާ އާއި ރާއްޖޭގެ ގުޅުން ވަނީ މީގެ ކުރިން ދުވަހަކުވެސް ބަދަހި ނުވާވަރަށް ބަދަހިވެފައެވެ. އެއާއިއެކު ބައެއް ދިވެހިން އިންޑިއާ އަށް ކުރާ ތުހުމަތުތައް ވެސް ވަނީ ދުވަހަކު ވެސް އިތުރު ނުވާވަރަށް އިތުރުވެފައެވެ. އިންޑިއާގެ ހައިކޮމިޝްގެ މައްޗަށް ވެސް ބައެއް ތުހުމަތުތައް ކުރުން ފަހަކަށް އައިސް ވަނީ އިތުރުވެފައެވެ. ނަމަވެސް ސަންޖޭ ސުދީރުގެ ބަދަލުގައި އާސަފީރަކު އައްޔަން ކުރުމާއި ބައެއް ދިވެހިން ކުރާ ތުހުމަތުތަކާއި ގުޅުމެއް އޮތްކަމެއް ނޭނގެއެވެ.\nރައީސް ސޯލިހް ވެރިކަމަށް ވަޑައިގެންނެވި ފަހުން އިއުލާން ކޮށްފައިވާ ގިނަ މަޝްރޫއުތައް ވެސް ހިންގަން ތައްޔާރުވަމުން ދަނީ އިންޑިއާގެ ކުންފުނިތަކުންނެވެ.\nސެޕްޓެމްބަރު 15, 2021 23:28\nސެޕްޓެމްބަރު 16, 2021 08:19\nސެޕްޓެމްބަރު 16, 2021 08:20\nމޫނު މާވަހަރު ދޯ...!\nސެޕްޓެމްބަރު 16, 2021 11:59\nމި ސަރުކާރު ދެން ނުހޮވޭނެކަން އެނގޭތީ ސުދީރު ގެ ބަދަލުގައި މީހަކު މިފޮނުވަނީ އިދިކޮޅު މީހުންގެ ތާއީދު ހޯދަން އޭރުންތާ ދެން އަންނަ ސަރުކާރެއްގައި ވެސް އިންޑިޔާ އައުޓް ނުގޮވާ ތިބޭނީ އެކަމު އެހެން ނުވާނެ އެކަމު ސިޔާސަތަކީ ކުރިން މިބުނި ވާހަކަ ސުދީރު އުޅުނު ގޮތަށް މީނާ ނޫޅޭނެ ބަލަން ތިބޭ މިއީ ރޯ ގެ މީހެއްގެ ފަރާތުން ލިބުނު މައުލޫމާތު ކަމަށް ބަލާ... މިއީ ވަރަށް ވާަހަކަ


Covid19: Thailand ge rasgefaanu 20 jaariya aaeku German ge hotel ehggai isolate ve vadaigenfi - One Online\nތައިލޭންޑުގެ ރަސްގެފާނު ---\nކޮވިޑް19އާ ގުޅިގެން ތައިލޭންޑުގެ ރަސްގެފާނު މަހާ ވަޖިރަލޯންކޯން، އައިސޮލޭޓްވެވަޑައިގަތީ ޖަރުމަނުގެ ހޮޓެލައްގައެވެ. އެމަނިކުފާނުވަނީ މުޅި ހޮޓާ ނަންގަވައިފަ އެވެ. އަދި އެއައިސޮލޭޝަނަށް ވަޑައިގަތީ 20 ޖާރިޔާ ގޮވައިގެންނެވެ.\nމީޑިއާ ރިޕޯޓްތައް ބުނާ ގޮތުގައި ޖަރުމަނުގައި ލޮކްޑައުން އިއުލާނުކޮށްފައިވީ ނަމަވެސް ތައިލޭންޑުގެ ރަސްގެފާނު އެގައުމުގެ ހޮޓަލެއް ބުކްކުރައްވައި ބަދަލުވުވެވަޑައިގަތީ ހާއްސަ ހުއްދައެއްގެ ލިބިވަޑައިގެންނެވެ. އެމަނިކުފާނު ހުންނެވި ހޮޓެލަކީ ބަވާރިއާގައި ހުންނަ ހަތަރު ތަރީގެ ހޮޓަލެކެވެ.\nޖަރުމަނުގެ ހަބަރުތައް ބުނާ ގޮތުގައި ރަސްގެފާނު ހޮޓަލުގައި ހުންނެވީ 20 ޖާރިޔާއާއި ބައެއް ނޯކަރުންނާވެސް އެކުއެވެ. ރަސްގެފާނު މި ދަތުރުފުޅުގައި ގެންދެވި މީހުންގެ ޖުމުލަ އަދަދު ނޭނގުނު ނަމަވެސް، އެ ގެންދެވި މީހުންގެ ތެރެއިން ކޮވިޑްގެ އަލާމާތް ފެނުނު 119 މީހަކު އަނބުރާ ފޮނުވާލާފައިވާ ކަމަށް ހަބަރުތައް ބުނެއެވެ.\nރަސްގެފާނު ޖަރުމަނުގައި އައިސޮލޭޓުވެވަޑައިގެން ހުންނެވިކަން މީޑިއާތަކުން އާންމުކުރުމާއެކު ތައިލޭންޑުގެ ރައްޔިތުން ދަނީ މީސް މީޑިއާގައި ނުރުހުން ފާޅު ކުރަމުންނެވެ. އެގައުމުގައި ރަސްކަމުގެ ތަހުތާ ދެކޮޅަށް ފާޅުގައި ވާހަކަދެއްކުމަކީ ކުށްވެރިވާ ކަމެކެވެ.\nތައިލޭންޑުގެ ރަސްގެފާނު ހަތަރު ކައިވެންޏެއް ބައްލަވައިގަތެވެ. ޖަރުމަނަށް ވަޑައިގެންނެވި އިރު މިހާރުގެ އަނބިކަބަލުން ރާނީ ސުތިދާ ގެންދެވިކަން ޔަގީނެއް ނުވެއެވެ.\nމިވަގުތު ތައިލޭންޑުގައި ކޮވިޑް19 އަށް 1500 އަށް ވުރެ ގިނަ މީހުން ޕޮޒިޓިވް ވެފައިވާއިރު ނުވަ މީހަކު ވަނީ މަރުވެފައެވެ.\nގުޅޭ ޓެގު ކޮވިޑް 19 ތައިލެންޑް ޖަރުމަނުވިލާތް\nތައިލެންޑުގެ ރީސާޗް އެންޑް އެޑިއުކޭޝަން ސެންޓަރަކުން ރާއްޖެއަށް 10 މިނީ ވެންޓިލޭޓަރު ހަދިޔާ ކޮށްފި\nރާއްޖޭގައި ތިބި ތައިލެންޑުގެ އިތުރު 148 މީހަކު ގޮވައިގެން މޯލްޑިވިއަންގެ އިތުރު ފްލައިޓެއް އެގައުމަށް ފުރައިފި\nރާއްޖޭގައި ތިބި ތައިލެންޑު ރައްޔިތުން ގޮވައިގެން މޯލްޑިވިއަންގެ އިތުރު ފްލައިޓެއް އެގައުމަށް ފުރައިފި


Ras Online - ރައީސް ޞާލިހުގެ ހަދިޔާ ޓީޗަރުން ބަލައިގެންފި؛ އެއީ މުޅި ގައުމަށް ފައިދާކުރާނެ ހަދިޔާއެއް\nރައީސް ޞާލިހުގެ ހަދިޔާ ޓީޗަރުން ބަލައިގެންފި؛ އެއީ މުޅި ގައުމަށް ފައިދާކުރާނެ ހަދިޔާއެއް\nޒަހީނުއްދީން ސަޢީދު6މޭ 2022 - 10:55\nތައުލީމީ ދާއިރާގެ މަސައްކަތް ކުރާ ޓީޗަރުންނަށް އެކަށީގެންވާ އުޖޫރައެއް ނުލިބޭ މައްސަލައަކީ މީގެ ކުރިން ޓީޗަރުންގެ އެންމެ ބޮޑު އެއް ޝަކުވާއެވެ. މުޖުތަމަޢު ބިނާ ކުރުމުގެ އެންމެ ކުރީސަފުގައި އެންމެ މުހިންމު ޒިންމާ ނަގައިގެން އެންމެ ގިނަ ވަގުތު މަސައްކަތްކުރާ ދާއިރާގެ މުސާރަތައް އެކަށީގެންވާ ވަރަށްވުރެ ކުޑަކަމަށް މީގެ ކުރިން އައި ސަރުކާރު ތަކުން ގަބުލުކޮށް އެމީހުންގެ ވަޢުދުނާމާ ތަކުގައި އެވާހަކަތައް ލިޔުނު ނަމަވެސް އެކަން ވެފައި ވަނީ ބިލާހަކަށެވެ. ހުސް ވާހަކައަށެވެ. ނުފުއްދި އޮންނަ ސިޔާސީ ވަޢުދަކަށެވެ. މުދައްރިސުންނަށް އަބުރުވެރިކަމާއެކު އުޅެވޭނެ އަދި އެމީހުންނަށް ހައްގު މިންވަރު ހޯދައި ދެވުނު އެއްވެސް ސަރުކާރެއް އެއްވެސް ވެރިއަކު އިއްޔެއާއި ހަމައަށް ވެސް ނެތެވެ.\nއެހެން ނަމަވެސް ރައީސް ސާލިޙުގެ ސަރުކާރުން ޓީޗަރުންގެ ޝަކުވާތަކާއި ކަންބޮޑުވުންތަށް ބަލައިގަނެ އެ ޝަކުވާތަކަށް މިއަދު ނިމުން ގެނެސްދީފިއެވެ. މުސާރަ ބޮޑުކުރާނެ ކަމަށް އެމަނިކުފާނު ވެވަޑައިގެންނެވި ވައުދު ފުއްދަވައިފިއެވެ. މިއީ ރައީސް ސާލިޙާއި އެމަނިކުފާނުގެ ސަރުކާރުން ޓީޗަރުންގެ އަގު ވަޒަންކުރާކަން ހާމަކޮށްދޭ އަލިގަދަ ހެއްކެކެެވެ. ޓީޗަރުންނަކީ މުޖުތަމަޢުގައި އެންމެ މުހިންމު އަދި އެންމެ ބުރަކޮށް މަސައްކަތް ކުރާ މީހުންކަށް ބަލައިގެން ކަމުގެ އަލިގަދަ ދަލީލެކެވެ. މުދައްރިސުންނަށް ލިބެމުން އައީ ހައްގު މިންވަރު ނޫންކަން ހިތާ ރޫހުން ގަބޫލުކުރިކަން ކަށަވަރުވި ކަމެކެވެ.\nޓީޗަރުން ކުރި ދިގު އިންތިޒާރުގެ ނިމުން ވަރަށް ވެސް ފޮންޏެވެ. ޓީޗަރުންގެ މުސާރައިގެ އާ އޮނިގަނޑު ހާމަކުރިއިރު ޓީޗަރުންނަށް ދެއްވީ އެމީހުން އުއްމީދު ކޮށްގެން ތިބި ވަަރަށްވުރެ ބޮޑު މުސާރައެކެެވެ. މިއަދު ޓީޗަރުންނަށް އަދި އެމީހުންގެ އާއިލާތަކަށް ހާސްކަމެއް ނެތި ދިރިއުޅެވޭނެ މަގު ތަނަވަސްވެއްޖެއެވެ. މިއަދު ޓީޗަރުންގެ މޫނުމަތިން ފެންނަނީ އުފަލާއި ހިތްހަމަޖެހުމުގެ ކުލަވަރެވެ. އަޑުއިވެމުންދަނީ އުފާވެރި ޝުޢޫރު ތަކެވެ. ތައުލީމީ ދާއިރާގައި 20 އަހަރު މަސައްކަތް ކުރައްވާފައިވާ ހިތަދޫ ސުކޫލުގެ ޕްރިންސިޕަލް އާސިޔަތު މުހައްމަދު ދީދީ ވިދާޅުވީ، މުސާރައިގެ އޮނިގަނޑަށް ގެނެވުނު އުއްމީދީ ބަދަލާއެކު އޭގެ ރަނގަޅު ނަތީޖާ އުގަންނައިދިނުމުގެ ދާއިރާއިން ފެނިގެން ގޮސް ރަނގަޅު ޖީލުތަކެއް ބިނާވެ ގައުމުގެ މުސްތަގުބަލް އުޖާލާވެގެންދިއުމަކީ އޭނާގެ އުއްމީދެއް ކަމަށެވެ.\n"އަޅުގަނޑު ކުރާ އިލްތިމާސަކީ މި އަޒުމުގައި ހިފަަހައްޓައިގެން މިގެނެވުނު އުއްމީދީ ބަދަލާއެކު ދަރިވަރުންނަށް މީގެ އެންމެ ރަނގަޅު ފައިދާ ކުރާނެ ގޮތެއްގައި އަޅުގަނޑުމެންގެ މަސައްކަތްތައް ކުރިއަށް ގެންދިޔުން." އާސިޔަތު މުހައްމަދު ދީދީ ވިދާޅުވިއެވެ.\nމާލޭގެ ސުކޫލެއްގައި މަސައްކަތް ކުރާ އިތުރު ޓީޗަރަކު ވިދާޅުވީ މުސާރައިގެ އޮނިގަޑަށް އައި ބަދަލުގެ ސަބަބުން މިދާއިރާއަށް ޝައުގުވެރިވާ ހުނަރުވެރި ޒުވާނުންތަކެއް އިތުރުވެގެންދާނެ ކަމަށް ގަބޫލުކުރެވޭ ކަމަށެވެ. ތައުލީމީ ދާއިރާގެ މުސާރައަށް ގެނައި ބަދަލާއި ގުޅިގެން އައްޑޫ ހައިސުކޫލުގެ ލީޑިން ޓީޗަރެއް ކަމަށްވާ ލީޝާ ފަހުމީ ވިދާޅުވީ، މިއީ ޓީޗަރުންގެ މުސާރައަށް ގެނައި އެންމެ ހެއު ބަދަލު ކަމަށެވެ. މުސާރައަށް ގެނައި ބަދަލާއެކު ޓީޗަރުން ރެއާ ދުވާލު ކުރާ ބުރަ މަސައްކަތުގެ އަގު ސަރުކާރުން ވަޒަން ކުރާކަން ޔަގީންވެގެން ހިގައްޖެ ކަމަށް އޭނާ ވިދާޅުވިއެވެ.\n"އަޅުގަނޑުމެން ތައުލީމީ ދާއިރާގެ މުވައްޒަފުން މިތީބީ ވަރަށް އުފަލުން ވަރަށް ހިތްހަމަޖެހިފައި، މިބަދަލާއެކު ދަރިވަރުންނަށް ފުރިހަމަ ރަނގަޅު ތައުލީމެއް ފޯރުކޮށްދިނުމަށް ކުރެވެން ހުރި އެންމެހައި މަސައްކަތްތަކެއް ކުރާނެކަމުގެ ފުރިހަމަ ޔަގީންކަން ރައީސަށް އަރުވަން." އައްޑޫ ހައިސުކޫލުގެ ލީޑިން ޓީޗަރެއް ކަމަށްވާ ލީޝާ ވިދާޅުވިއެވެ.\nސެކަންޑްރީ ޓީޗަރުންނަކީ އާންމުކޮށް އެންމެ ދަށްވެގެން ޑިގްރީ ފެންވަރުގެ ޓީޗަރުންނެވެ. މުސާރައިގެ އާ އޮނިގަނޑުގައި ޑިގްރީ ފެންވަރުގެ ޓީޗަރުންނަށް 19،467ރ. ގެ މުސާރައެއް ދިނުމަށް ވަނީ ނިންމާފައެވެ. އަދި މާސްޓާސް ލެވެލްގެ ޓީޗަރުންނަށް މިހާރު ލިބެމުންދާ 15،633ރ. މުސާރައިގެ ބަދަލުގައި އާ އޮނިގަނޑުގައި 20،895ރ. އަށް މުސާރަ ވަނީ ބޮޑުކޮށްފައެވެ. ޓީޗަރުންގެ މުސާރައިގެ އާ އޮނިގަނޑު ހެދިއިރު ލީޑިން ޓީޗަރުންނަށް ދޭ އެލަވަންސް މިހާރު ވަނީ ދެ ގުނަ ބޮޑުކޮށްފައެވެ. އެހެންކަމުން ލީޑިން ޓީޗަރުންނަށް ދެން އެލަވަންސްގެ ގޮތުގައި ކުރިން ދޭ 1000 ރުފިޔާގެ ބަދަލުގައި ޖުމްލަ 2000 ރުފިޔާގެ އެލަވަންސެއް ލިބޭ ގޮތަށް ވަނީ ހަމަޖައްސާފައެވެ.\nމުސާރައިގެ އާ އޮނިގަނޑުގައި ވާގޮތުން ޓީޗަރުންގެ މުސާރަ ދެން ހިނގާނީ ފަސް ރޭންކެއްގެ ދަށުންނެވެ. އެއާ އެކު އެންމެ ދަށް ރޭންކް (ރޭންކް އެކެއް) ގެ ޓީޗަރުންނަށް ވެސް އެންމެ މަދުވެގެން 13،266ރ.ގެ މުސާރައެއް ދޭގޮތަށް ވަނީ ނިންމާފައެވެ. ކުރިން މި ރޭންކްގެ ޓީޗަރުންނަށް ލިބެނީ 10،889ރ. ގެ މުސާރަ އެކެވެ. އިތުރު ރޭންކްތަކުގެ ޓީޗަރުންގެ މުސާރައަށް އައި ބަދަލަށް ބަލާއިރު ރޭންކް ދޭއްގެ ޓީޗަރުންގެ މުސާރަ ވަނީ 19،467ރ އަށް ބޮޑުކޮށްފައެވެ. މީގެ ކުރިން އެ ޓީޗަރުންނަށް ލިބެނީ 13.008ރ ގެ މުސާރަ އެކެެވެ. މުސާރައިގެ އާ އޮނިގަނޑުގެ ދަށުން ރޭންކް ތިނެއްގެ ޓީޗަރުންނަށް މިހާރު 20،895ރ. ގެ މުސާރަ އެެއްް ލިބެއެވެ. މީގެކުރިން އެ ޓީޗަރުންނަށް ލިބެމުން އައީ 15،135ރ ގެ މުސާރައެކެެވެ.\nމީގެއިތުރުން ޓީޗަރުންގެ ރޭންކްގެ ތެރެއަށް ހަތަރެއް އަދި ފަހެއް ވެސް އިތުރުކޮށް އެ ރޭންކްތަކަށް ވެސް ވަރަށް ބޮޑު މުސާރައެއް ސަރުކާރުން ވަނީ ހަމަޖައްސާފައެވެ. އެގޮތުން ރޭންކް ހަތަރެއްގެ ޓީޗަރުންނަށް 23،277ރ. ގެ މުސާރައެއް ދިނުމަށް ނިންމާފައިވާއިރު، ރޭންކް ފަހެއްގެ ޓީޗަރުންގެ މުސާރައިގެ ގޮތުގައި ހަމަޖެއްސީ 25،958ރ. އެވެ. މީގެ އިތުރުން ޕްރިންސިޕަލުންނަށް 30000 ރ އަށް ވުރެ ބޮޑު މުސާރައެއް ސަރުކާރުން ގެނައި އާ އޮނިގަނޑުގައި ވަނީ ކަނޑައަޅާފައެވެ.\nކޮންމެއަކަަސް ޓީޗަރުންގެ މުސާރައަށް މި ގެނައީ ތާރިޚީ ހެއު ބަދަލެކެެވެ. މިހާތަނަށް މިގައުމުގެ އެއްވެސް ވެރިއަކަށް ކުރަން ނުކެރުނު އަދި ކުރަން ނުވެސް އެނގުނު ކަމެއް ކުރަށްވައި ރައީސް ޞާލިހު މި ސާބިތުކޮށްދެއްވީ ގައުމު ބިނާކޮށް ރައްޔިތުންނަށް ހެއުގޮތްތައް ހޯދައިދިނުމުގައި އެމަނިކުފާނުގެ "ގަޓް" ހުންނާނެ ކަމެވެ. ރައްޔިތުންނަށް ވެވަޑައިގެންނެވި ވަޢުދުތައް ކޮންމެ ހާލެއްގައި ވެސް ރަނުން ރަނަށް ފުއްދަވައިދެއްވާނެ ކަމެވެ.\nޓީޗަރުންގެ މުސާރަ ބޮޑުކުރިކަން އިއުލާންކުރައްވައި ރައީސް ސާލިޙު ވިދާޅުވީ ޓީޗަރުންގެ މުސާރައަށް ގެނައި ބަދަލުގެ ހެޔޮ ނަތީޖާ މާ ގިނަ ދުވަސްތަކެއް ނުވެ ފެންނަން ފަށާނެ ކަމަށެވެ. އަދި އެމަނިކުފާނު ތަޢުލީމީ ދާއިރާއަށް މިގެނެސްދެއްވީ ހެޔޮ ބަދަލެއް ކަމަށް އެދާއިރާގެ ބޭފުޅުން ގަބޫލުކުރައްވާނެ ކަމަށް އެމަނިކުފާނު އުއްމީދުކުރައްވާ ކަމަށް ރައީސް ސާލިޙު ވިދާޅުވިއެެވެ. މިއީ މުޅިން އާ ބާބެއްގެ ފެށުން ކަމަށް ރައީސް ސާލިޙު ވިދާޅުވިއެެވެެ.\nއެޑިއުކޭޝަން މިނިސްޓަރު ޑރ. އާއިޝަތު އަލީ ވިދާޅުވީ ތައުލީމީ ދާއިރާގައި މަސައްކަތް ކުރާ މުވައްޒަފުންގެ މުސާރަ ބޮޑުކުރުމުން ރައީސް އިބްރާޙީމް މުޙައްމަދު ޞާލިޙު، ތައުލީމާއި އުނގެނުމަށް ދެއްވާ އަހަންމިއްޔަތު ހާމަވެގެން ގޮސްފައިވާ ކަމަށެވެ. އަދި ތައުލީމީ ދާއިރާގެ މުވައްޒަފުންގެ މުސާރަ ބޮޑުކުރުމާއެކު އުނގަންނައިދިނުމަށް ރައީސް ޞާލިހު ދެއްވާ މަތިވެރި ގަދަރު ހާމަވެގެންދާ ކަމަށް އެކަމަނާ ވިދާޅުވިއެވެ. މިނިސްޓަރު ވިދާޅުވީ މުދައްރިސުންނަށް އަބުރުވެރިކަމާއެކު އުޅެވޭނޭ އުޖޫރައެއް ހަމަޖެހިގެން ދިއުމަކީ، އެމީހުންނަށް ލިބޭނެ ހިތްވަރެއް ކަމަށެވެ. އަދި މިއީ މޮޅު މީހުން މުދައްރިސު ކަމަށް ކުރިމަތިލާނޭ ސަބަބެއް ކަމަށް އެކަމަނާ ވިދާޅުވިއެވެ.\n"މުސާރައާއި އެހެން އިނާޔަތްތައް މަދުވީމަ މުދައްރިސުން ނުވަތަ އާ ކުދިން މި ދާއިރާއަށް އަންނަން ފަސްޖެހޭ. ނަމަވެސް މިއައި ހެއު ބަދަލާއެކު އަޅުގަނޑުމެން އުއްމީދު ކުރަނީ ހަމަ ރަނގަޅު ކުދިން މިދާއިރާއާއި ގުޅޭނެ ކަމަށް. އަދި މިދާއިރާގައި ތިބި ރަނގަޅު މުދައްރިސުން ވެސް އެހެން ވަޒީފާތަކަށް ނުދާނެ ކަަމަށް." އެޑިއުކޭޝަން މިނިސްޓަރު ވިދާޅުވިއެވެ.\nރައީސް ޞާލިހު މިގެނަސްދެއްވި ބޮޑު ބަދަލަކީ އޭގެ ފައިދާ މުޅި ގައުމުން ފެންނާނެ ބޮޑު ބަދަލަކެވެ. މިކަމުގެ ފައިދާ ކުރާނީ ހަމައެކަނި ތަޢުލީމީ ދާއިރާއަށް އެކަންޏެއް ނޫނެވެ. އަދި މީގެ ފައިދާ ކުރާނީ ހަމައެކަނި ދަރިވަރުން ނުވަތަ ކިޔަވާ ކުދިންނަކަށް އެކަންޏެއް ވެސް ނޫނެވެ. އަދި މިބަދަލުގެ ފައިދާ ކުރާނީ ހަމައެކަނި ޓީޗަރުންނާއި ޕްރިންސިޕަލުންނާއި ޑެޕިއުޓީ ޕްރިންސިޕަލުންނަކަށް ވެސް ނޫނެވެ. މިބަދަލާއެކު ފުރެނީ ހަމައެކަނި އެމީހުންގެ ޖީބުތަކެއް އެކަންޏެއް ނޫނެވެެ.\nމީގެފައިދާ ގައުމުގެ އެތަށް އާއިލާތަކަކަށް އެތައް ދާއިރާ ތަކަކަށް ކޮށް، ގިނަ ބައެއްގެ ދިރިއުޅުމުގެ ހާލަތު އެތައް ގުނައަކަށް މަތިވެގެންދާނެއެވެ. ގޭގެ ކުރިމަތީގައި ހުރި ސައިހޮޓަލާއި ޖެހިގެން ހުރި ކެފޭއާއި މަޖީދީ މަގުގައި ހުރި ބޮޑެތި ފިހާރަތަކާއި ކަންމަތީ ފިހާރަތަކުގެ ވިކުރާއާއި މާރުކޭޓް ގޮޅިއަށް ވެސް ޓީޗަރުންގެ މުސާރައަށް މިގެނައި ބަދަލުގެ ހެެއު އަސަރުކޮށް ތިޔާގިކަން ފެނިގެންދާނެ ކަން ކަށަވަރެވެ. އެގޮތުން މިކަމުގެ ނުސީދާ އެތައް ފައިދާ ތަކެއް ގައުމުން ފެނިގެންދާނެ ކަމީ ޝައްކެއް އޮތް ކަމެއް ނޫނެވެ. އަދި ރައީސް ޞާލިހު މިގެނައި ބޮޑު އިންގިލާބީ ބަދަލުން ޖުމްލަކޮށް މުޅި ގައުމުން ހެއު ބަދަލުތައް ފެނި ގިނަ ބަޔަކަށް އޭގެ ފައިދާތައް ލިބިގެންދާނެކަމީ ޔަގީންވާ ކަމެކެވެ.\nޓީޗަރުންގެ މުސާރައަށް މިއައި ހެއު ބަދަލަކީ މުުޅި ރާއްޖޭގެ ހުރިހާ ރައްޔިތުންނަށް ލިބުނު އުފަލެކެެވެ. މިއީ މިނިމަމް ވޭޖާއެކު ރައްޔިތުންނަށް ލިބުނު އުފާވެރި ކަމަށް އިތުރުވި އާ ބޮޅެކެެވެ. ކުރިން 319 ޑޮލަރު ލިބުނު މީހުންނަށް 500 ޑޮލަރު ލިބޭތީ ރިސޯޓް މުވައްޒަފުން ވެސް މިއަދު ތިބީ އުފަލުން ފޮޅިފައެވެެ. މިނިމަމް ވޭޖަކީ ވަކި ސަރުކާރަކުން ކުރިކަމަކަށް ވުމުން އެކަމުގެ އަސްލު މަގުސަދު އޮޅުވާލަން ބަޔަކު މަސައްކަތް ކުރި ނަމަވެސް މިނިމަމް ވޭޖްގެ އަަަސްލު މަގުސަދު ވެސް މިއަދު ހާސިލްވެއްޖެއެެވެ. އެކަމާއި ބަޔަކު ދެކޮޅު ހެދިޔަސް ހަގީގަތެއް އޮޅުވައެއް ނުލެވޭނެއެވެ. މިނިމަމް ވޭޖްގެ ފޮނި މީރުކަން ލިބުނު މީހުން މިއަދު ދައްކަނީ އެ ވާހަކައެވެ. އެމީހުންގެ އާއިލާ ތަކުގެ ތުންފަތް މަތިން ފެންނަމުންދަނީ އެ ހިތްހަމަ ޖެހުމެވެ.\nމިއިން ވެސް އެނގުނު އެއްކަމަކީ ރައީސް ސާލިޙުގެ ސަރުކާރުގެ ސިޔާސަތުތަކުގެ ފައިދާ ސީދާ ލިބެނީ ރައްޔިތު މީހާގެ ޖީބަށް ކަމެވެ. ކޮވިޑާއެކު ރައީސް ޞާލިހުގެ ސަރުކާރަށް ގެއްލިގެންދިޔަ ދެ އަހަރާއެކު ވެސް އަދި ކުރިމަތިވި ގިނަގުނަ ގޮންޖެހުންތަކާއެކު ވެސް މިސަރުކާރުން ހާސިލް ކުރަމުން އެދަނީ ހުރިހާ އާރަކާއި ބާރެއް ލިބިގެން "ގަޓް" ހުރެގެން ހިންގި ކަމަށް ބުނާ ސަރުކާރު ތަކަށް ހާސިލް ނުކުރެވުނު ބޮޑެތި ކަންކަމެވެ. މީގެން އެނގިގެން ދިޔަ އެއްކަމަކީ ރައްޔިތުންނާއި ގައުމަށް ފައިދާވާނެ ކަންކަމުގައި ރައީސް ޞާލިހުގެ "ގަޓް" ހުންނާނެ ކަމެވެ.\nރައީސް ޞާލިހު ކުރިއަށް މިއެޅުއްވި "ގަޓް" ހުރި ފިޔަވަޅާއެކު އެންމެ ބޮޑު ޝޮކެއް ލިބިގެން ދިޔައީ އިދިކޮޅު ފަރާތްތަކަށް ކަމަށް ބެލެވެއެވެ. އެމީހުންނަށް ލިބުނު ބޮޑު ހައިރާންކަމާއެކު އުފައްދަން ފެށި އެންމެ ބޮޑު ސުވާލަކީ ބޮޑުކުރި މުސާރަ ދޭނެ ފައިސާ ހޯދާނެ ގޮތަކާއި މެދުއެވެ. އޭގެ ޖަވާބު ވެސް ރައީސް ޞާލިހުގެ ސަރުކާރުން ދީފިއެވެ. އެކަން ކުރާނެ ގޮތާއި އެފައިސާ އޮންނާނީ ބަޖެޓުގައި ޖަހާފައިކަން ވަރަށް ބޮޑަށް ސާފުކޮށްދެއްވިއެވެ. އިދިކޮޅުން ދެން ވެސް ބެލީ ރައީސް ޞާލިހު މިއެޅުއްވި ބިންގަލުގައި ކުޑަ ނަމަވެސް ބާކޮޅެއް ނުވަތަ ލޯވަޅެއް އިންތޯއެވެ. އެގޮތުން ލެކްޗަރާއިންގެ މުސާރަ ބޮޑު ކުރާވާހަކަ އޭގައި ނެތް ކަމަށް ބުނެ "އަނބުރަން ފެށި ގޭސްގަނޑު" ވެސް އަރައިގެން ދިޔައީ ހަމަ އާތްވަށެވެ. ރައީސް ޞާލިހު އޮތީ އެކަން ވެސް އެއްވެސް ތަފާތެއް ނުކުރަށްވައި ހަމަ ޖައްސަވާފައިކަމާއި އަދި އެކަން ކުރަން އޮތް ގޮތް ސަރުކާރުން ބުނެދިނުމުން ދެން ދައްކާނެ ވާހަކައެއް ނުވެސް އެނގެއެވެ. އެކަމަކު އެނގުނު ކަމަކީ ރައީސް ޞާލިހުގެ މި "ގަޓް" ނިންމެވުމުން ޝޮކް ލިބުނީ ހަމައެކަނި ޓީޗަރުންނާއި ޕްރިންސިޕަލުންނަށް ނޫން ކަމެވެ. ރައީސް ޞާލިހުގެ މިނިންމެވުމާއެކު އިދިކޮޅަށް ވެސް ހަމަ ރަނގަޅު ބޮޑު "ޝޮކެއް" ލިބިއްޖެއެވެ. "ގަޓް" ހުންނަންޖެހޭ ކަންކަމުގައި ރައީސް ޞާލިހުގެ "ގަޓް" އެބަހުރިކަން އިދިކޮޅަށް ވެސް އެނގި ކަށަވަރު ވެއްޖެއެވެ.\nރައީސް ޞާލިހު މިދެއްވި އަގުހުރި ހަދިޔާ އިދިކޮޅަށް ބަލައިގަތުމަށް ނުވަތަ ހަޖަމުކުރަން އިދިކޮޅަށް އުނދަގޫ ވިޔަސް ޓީޗަރުންނާއި ޕްރިންސިޕަލުން ހިތާ ރޫހުން މި ހަދިޔާ ބަލައިގެންފިއެވެ. އެކަމަށް ހެއުހިތުން ޝުކުރު އަދާކޮށްފިއެވެ. ރައީސް ޞާލިހުގެ މި އަގު ބޮޑު ހަދިޔާގެ މަތީން އެމީހުން ހަނދާން ނުނެތޭނެކަން ކަށަވަރުވެ ޔަގީންވެއެވެ.


މިނިސްޓަރު އައިޝަތު އަލީގެ ޖަވާބުތަކަށް އޭ ސްޓާއެއް! | Jazeera\tމިނިސްޓަރު އައިޝަތު އަލީގެ ޖަވާބުތަކަށް އޭ ސްޓާއެއް! - Jazeera\nފާތިމަތު ފަޔާޟާ November 6, 2019 88 views0\nރައްޔިތުންގެ މަޖިލިހުގެ މެމްބަރުން ކުރެއްވި ސުވާލުތަކާ ގުޅިގެން އެޑިއުކޭޝަން މިނިސްޓަރު ޑރ. އައިޝަތު އަލީ ދެއްވި ޖަވާބުތައް ވަރަށް ފުރިހަމަ ކަމަށް ވިދާޅުވެ، މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު، މިނިސްޓަރަށް ތައުރީފް ކުރައްވައި އޭ ސްޓާއެއް މިއަދު ދެއްވައިފި އެވެ.\nއެޑިއުކޭޝަން މިނިސްޓަރު މަޖިލިހަށް ހާޒިރުކުރީ ޓީޗަރުންގެ މުސާރަ އަށް ހެޔޮ ބަދަލެއް ގެނެވޭނީ ކިހާ ތާކުތޯ ބެލުމަށް މަޖިލިހުގެ ދާންދޫ ދާއިރާގެ މެމްބަރު ޔައުގޫބް އަބްދުﷲ ހުށަހެޅުއްވުމުންނެވެ.\nއެ ސުވާލުގައި، ސްކޫލް ނިންމާ ދަރިވަރުން ދާއިރާއާ ދުރަށް ދާ ތަން ފާއިތުވެދިޔަ 12 އަހަރު ފެންނާތީ އެކަން ދިމާވާ ސަބަބާއި އެ ކަން ހައްލު ކުރަން މިނިސްޓްރީން ކުރާ މަސައްކަތް ބެލުމަށް ޔައުގޫބްގެ ސުވާލުގައިވެ އެވެ. އެ ހުރިހާ ސުވާލަކަށް މިނިސްޓަރު ވަނީ ޖަވާބު ދެއްވައިފަ އެވެ.\nމަޖިލިހުގެ ގަވައިދުގައިވާ ގޮތުން ސުވާލުކުރަން ހުޅުވާލި ފުރުސަތުގައި ނުވަ މެމްބަރަކު ސުވާލުކުރެއްވި އެވެ.\nނަޝީދު 19 ވަނަ މަޖިލިސް ފެށުނީއްސުރެ، ވިދާޅުވަމުން ގެންދަވާ އެއް ވާހަކަ އަކީ ސްކޫލެއްގެ ކްލާސް ރޫމެއްގެ ތެރޭގައި ހިނގާ ކަންކަން މަޖިލިސް ތެރޭގައި ވެސް ހިނގާނެ ކަމަށެވެ. އެގޮތުން މަޖިލިހުގެ ތަޅުން ދޫކުރައްވައި ވަޑައިގަންނަވާ އިރު، "މަދަރުސާގެ ކްލާސް ރޫމްގައި" އަމަލު ކުރައްވާ އުސޫލާ އެއްގޮތަށް ކަމަށާއި ތަޅުމުން ނުކުންނަވަން ޖެހޭނީ އެމަނިކުފާނަށް އިޝާރާތް ކުރައްވާފައި ކަމަށް ނަޝީދު ވިދާޅުވެފައިވެ އެވެ.\nމަޖިލިހުގެ ރައީސް ނަޝީދު ވިދާޅުވީ ތިން ސްކޫލަކާ ގުޅޭ ގޮތުން މެމްބަރުން ކުރެއްވި ސުވާލުތަކަށް އެޑިއުކޭޝަން މިނިސްޓަރު ވަރަށް ތަފްސީލްކޮށް ޖަވާބު ދެއްވި ކަމަށެވެ. އެއީ ވ. ރަކީދޫ އާއި އއ. ފެރިދޫ އާއި ލ. ގަތަރު އަމީރު ސްކޫލާ ބެހޭ ގޮތުން ކުރެއްވި ސުވާލުތަކެވެ.\n"ވަޒީރު ތަފްސީލްކޮށް އެ ކަންކަމަށް ޖަވާބު ދެއްވި. އިތުބާރާއި މައުލޫމާތު ލިބިވަޑައިގެން ހުންނަވައި. އެހެންވީމަ އަޅުގަނޑު ވަޒީރަށް ފަށްފަށުން ޝުކުރު ދަންނަވަން. އަދި އޭ ސްޓާ އަޅުގަނޑުމެން ވަޒީރަށް އަރުވަން،" މިނިސްޓަރަށް ތައުރީފް ކުރައްވައި ނަޝީދު ވިދާޅުވި އެވެ.\nއޭ ސްޓާ ދެއްވުމުން މިނިސްޓަރު ވެސް ވަނީ ރިޔާސަތަށް ޝުކުރު ދަންނަވައިފަ އެވެ.\nނަޝީދު ވިދާޅުވީ މިނިސްޓަރު މަޖިލިހަށް ވަޑައިގަތީ މަޖިލިހުގެ ތަޅުމަށް ޕްރިންސިޕަލެއް ބޭނުންވި ދަނޑިވަޅެއްގައި ކަމަށެވެ. އެމަނިކުފާނު އެގޮތަށް އެ އިޝާރާތް ކުރެއްވީ މިދިޔަ ދެ ދުވަހު މަޖިލިހުގައި އިދިކޮޅު މެމްބަރުން ވަރަށް ބޮޑަށް އަޑުގަދަ ކުރައްވާފައި ވާތީ ކަމަށް ބެލެވެ އެވެ. އިއްޔެ ވެސް މަޖިލިސް ހޫނުވެ ބައެއް މެމްބަރުންގެ ނަން އިއްވައި، އެބޭފުޅުންގެ އަތުން ދުންމާރި އާއި ކަށިގަނޑު ވެސް އަތުލި އެވެ.\nކުރީ ޒަމާނުގައި ސްކޫލެއްގެ ކްލާސް ރޫމުގައި ޓީޗަރުން ދަރިވަރުންނާ މެދު އަމަލުކުރާ ގޮތަށް މަޖިލީހުގެ ރިޔާސަތުން މެންބަރުންނަށް މެދު އަމަލުކުރައްވައި އެގޮތަށް "އަދަބު ދެއްވުން" ވަނީ އާންމުވެފަ އެވެ. އެއް ބައެއްގެ ހިޔާލުގައި އެއީ ރަނގަޅު ކަމަކަށް ވިޔަސް، އަނެއް ބައެއްގެ ޚިޔާލު ތަފާތެވެ.\nމަޖިލިހަށް ކުރިން ވަޑައިގެންނެވި ބައެއް ވަޒީރުން، މެމްބަރުން ކުރައްވާ ސުވާލުތަކަށް ޖަވާބު ނުދެއްވާ ކަމުގެ ޝަކުވާ ކުރިން ވަރަށް ބޮޑަށް މަޖިލިހުގެ ތަޅުމުގައި ކުރެ އެވެ. މެމްބަރުން ސުވާލު ކުރެއްވީމާ، ޖަވާބު ނުދީ ނުހުންނެވޭނެ ކަމަށް ވިދާޅުވެ، ނަޝީދު ބައެއް ވަޒީރުންނަށް އިންޒާރު ދެއްވާ ދުވަސްތައް ވެސް ދެ އެވެ.\nމެމްބަރުން ކުރެއްވި ސުވާލުތަކަށް ޖަވާބު ދެއްވައި އެޑިއުކޭޝަން މިނިސްޓަރު ވިދާޅުވީ ޓީޗަރުންގެ މުސާރައާ ގުޅޭ އޮނިގަނޑު ޕޭ ކޮމިޝަނާ ހިއްސާކުރައްވާފައިވާ ކަމަށެވެ. އޮނިގަނޑުގައި އެޑިއުކޭޝަން މިނިސްޓްރީއާ ގުޅުން ހުރި ހުރިހާ އެންމެންގެ މުސާރަ އަށް ބަދަލު ގެންނަން ހިމަނާފައިވާ ކަމަށް ވިދާޅުވި އެވެ.\nއަންނަ އަހަރަށް ލަފާކޮށް، ސަރުކާރުން ރައްޔިތުންގެ މަޖިލިހަށް ހުށަހެޅި 37.5 ބިލިއަން ރުފިޔާގެ ބަޖެޓުގައި ތައުލީމީ ދާއިރާ އަށް ހާއްސަކޮށް ހިމަނާފައި ވަނީ 8.6 ބިލިއަން ރުފިޔާ އެވެ. އޭނާ ވިދާޅުވީ ތައުލީމީ ދާއިރާ އަށް ފުރިހަމަކޮށްދެއްވަން ބޭނުންވާ ގިނަ ކަންކަން ހުރުމުން 8.6 ބިލިއަން ރުފިޔާގެ ބަޖެޓު ކުޑަ ކަމަށެވެ.


Surrogatekoggen Shilpa Shetty ah anhen dhari eh | Mihaaru\nސަރޮގޭޓްކޮށްގެން ޝިލްޕާ ޝެޓީ އަށް އަންހެން ދަރިއަކު ލިބިއްޖެ\n22 ފެބުރުއަރީ 2020 - 08:18 11 comments\nމިހާރު ހަތް އަހަރުގެ ފިރިހެން ދަރިއަކު ހުރި، ބޮލީވުޑްގެ މަޝްހޫރު ބަތަލާ ޝިލްޕާ ޝެޓީ އަށް ސަރޮގޭޓްކޮށްގެން އަންހެން ދަރިއަކު ލިބިއްޖެ އެވެ.\nޝިލްޕާ އާއި ފިރިމީހާ ރާޖް ކުންދުރާ އަށް ލިބުނު މި ކުއްޖާ އުފަންވީ މި މަހުގެ 15 ދުވަހު އެވެ. އަދި ނަމަކީ ސަމީޝާ ޝެޓީ ކުންދުރާ އެވެ. މި ވާހަކަ ސޯޝަލް މީޑިއާގައި ހިއްސާކުރަމުން ޝިލްޕާ ބުނީ އިތުރު ދަރިއަކު ލިބުމަކީ އޭނާ އާއި މުޅި އާއިލާ އަށް ވެސް ލިބުނު ވަރަށް ބޮޑު އުފަލެއް ކަމަށެވެ.\nޝިލްޕާ އާއި ރާޖް 2009 ގައި ކުރި ކައިވެންޏަށް ލިބުނު އަލަތު ދަރުފުޅަކީ ވިއާން ރާޖް ކުންދުރާ އެވެ.\nދެވަނަ ދަރިއަކު ހޯދި އިރު އޭނާ މިހާރު އަންނަނީ 13 އަހަރުގެ މެދުކެނޑުމަކަށް ފަހު، މި އަހަރު ބޮޑު ސްކްރީނަށް އަންނަން ވެސް ތައްޔާރުވަމުންނެވެ. އެގޮތުން ދެ ފިލްމެއްގެ މަސައްކަތް ޝިލްޕާ އަންނަނީ ކުރަމުންނެވެ. އޭގެ ތެރެއިން ފުރަތަމަ ފިލްމު "ނިކައްމާ" ސިނަމާތަކަށް އަންނާނީ ޖޫން5ގަ އެވެ. އަދި "ހަންގާމާ 2" ރިލީޒްކުރާނީ އޮގަސްޓް 14 ގަ އެވެ.\nސަރޮގޭޓްކޮށްގެން ޝިލްޕާގެ ދެމަފިރިން ދަރިއަކު ހޯދި އިރު، ކައިވެނިކޮށްގެން އުޅުނު ނަމަވެސް ސަރޮގޭޓް ހަދައިގެން ދަރިން ހޯދި ބޮލީވުޑްގެ ތަރިންގެ ތެރޭގައި ޝާހްރުކް ޚާނާއި އާމިރު ޚާން ހިމެނެ އެވެ. އަދި ކައިވެންޏެއް ނުކޮށް ސަރޮގެސީ މެދުވެރިކޮށް ދަރިން ހޯދި މަޝްހޫރު ފަންނާނުންގެ ތެރޭގައި ޑައިރެކްޓަރު ކަރަން ޖޯހަރާއި ޕްރޮޑިއުސަރު އެކްތާ ކަޕޫރާއި އޭނާގެ ކޮއްކޮ ތުޝާރު ކަޕޫރާއި ބަތަލާ ސަނީ ލިއޯނީ ފަދަ ތަރިން ހިމެނެ އެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި


saaid SA games in gold hoadhaifi\nޙަސަން ސާޢިދަށް މިފަހަރުވެސް ރާއްޖެއަށް ރަންމެޑަލްއެއް ހޯދާދީފި\n13 ވަނަ ސައުތު އޭޝިއަން ގޭމްސްގެ 100 މީޓަރު ދުވުމުން ރާއްޖޭގެ އެއް ވަނަ ދުވުންތެރިޔާ ހަސަން ސާއިދު ރަން މެޑަލް ހޯދައިފި އެވެ. މިއީ ދިވެހި އެޓްލީޓަކު މިމުބުރާތުގައި ހޯދި ފުރަތަމަ ރަންމެޑަލްއެވެ. މިއަދުގެ ފައިނަލް އިވެންތްގައި ސާއިދު ރޭސް ނިންމީ 10.49 ސިކުންތުންނެވެ. ދެވަނައަށްދިޔަ ލަންކާގެ ހިމާޝާ އީޝާން ރޭސް ނިންމާލީ 10.50 ސިކުންތުން ނެވެ.ތިންވަނަ ހޯދީ ޕާކިސްތާންގެ ދުވުންތެރިޔާ ސާމިއުއްލާ އޭނާ ރޭސް ނިންމާލީ 10.66 ސިކުންތުންނެވެ.\nސާއިދުގެ މިކާމިޔާބީއާއި ގުޅިގެން ވަރަށްގިނަފަރާތްތަކުން އަންނަނީ ސޯޝަލްމީޑިއާގައި ސާއިދާށް މަރުހަބާ ކިޔަމުންނެވެ. ސާއިދު މިހޯދިކާމިޔާބީއާއި ގުޅިގެން ރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ވަނީ ބާރު ދުވުންތެރިޔާ ޙަސަން ސާޢިދަށް، ފޯނުން ގުޅުއްވައި މަރުޙަބާ ދަންނަވާފައެވެ. މިކާމިޔާބީއާއި ގުޅިގެން ސާއިދުވެގެން ގޮސްފައިވަނީ މި ސައުތު އޭސިއާސަރަހައްދުގައި ހުރި އެންމެ ބާރު ދުވުންތެރިޔާއަށެވެ.


Baarashugai anhenehge bandah dharifulhu maruvehje – Iru\nޗީފް ޖުޑީޝަލް އެޑްމިނިސްޓްރޭޓަރަކަށް ކުރީގެ ސުޕްރީމް ކޯޓުގެ ރަޖިސްޓްރާ ރިޒުނާ\nޕާޓީތަކާއި ދަތުރުދިއުން ގިނަވެ މަގުތައް ހަލަބޮލިވުމުން ޑރ.ނަޒްލާގެ ކަންބޮޑުވުން\nއިންސްޕެކްޝަންގެ ދަށުން 259 ތަނެއް ބަލައިފި\nބާރަށުގައި އަންހެނެއްގެ ބަނޑަށް ދަރިފުޅު މަރުވެއްޖެ\nޝާޝާ· 11 ޖޫން 2020\nހއ. ބާރަށުގައި މާބަނޑު އަންހެނެއްގެ ބަނޑަށް ދަރިފުޅު މަރުވެއްޖެއެވެ.\nއާއިލާގެ ފަރާތުން ބުނި ގޮތުގައި، ދަރިފުޅު ނިޔާވިއިރު މާބަނޑު މީހާގެ ބަނޑަށް ހަމަސް ފުރިފައިވާ ކަމަށެވެ. އަދި ހުރިހާ ރަށެއް ފުރަބަންދު ކޮށްފައި އޮތުމުން ބާރަށުން ފުރައިގެން ދިއްދުއަށް ނުދެވި، މާބަނޑު މީހާ ޑޮކްޓަރަށް ދައްކަން ޖެހޭ ދުވަހަށް ޑޮކްޓަރަށް ނުދެއްކި ދުވަސްތަކެއް ވުމަށްފަހު، ދިއްދޫގައި ހުންނަ އަތޮޅު ހޮސްޕިޓަލަށް ދެވޭ ގޮތްވީ އިއްޔެގެ ވަގުތެއްގައި ކަމަށެވެ.\nއެއާއެކު، ދިއްދޫ ހޮސްޕިޓަލުން ބެލި ޑޮކްޓަރު ބުނީ ދަރިފުޅުގެ ވިންދު ނެތް ކަމަށާއި، ކުޅުދުށްފުށްޓަށް ދިޔުމަށެވެ. އަދި ކުޅުދުށްޓަށް ދިޔުމުން އެތަނުން ބެލި ޑޮކްޓަރުވެސް ބުނީ ދަރިފުޅުގެ ވިންދު ނެތް ކަމަށާއި، ނިޔާވެފައި އޮތް ކަމަށެވެ. އަދި އެޑުމިޓު ކުރަން ޖެހޭ ކަމަށް ބުނެފައިވެސް، ފަހުން އަނެއްކާވެސް ދިއްދޫއަށް ދާން ބުނި ކަމަށް އާއިލާއިން ވާހަކަ ދެއްކީ މީހާ ބުންޏެވެ. އެއާއެކު ދެމަފިރިން ފުރަތަމަ އައީ ބާރަށަށް ކަމަށް ބުންޏެވެ.\nއޭގެފަހުން ރަށުގައި ހުއްޓައި މިއަދު އެ މާބަނޑު މީހާގެ ބަނޑުގައި ރިއްސާތީ ބާރަށު ހެލްތު ސެންޓަރަށް ދެއްކި ކަމަށާއި، ހެލްތު ސެންޓަރުން ބަލާފައި ބުނީ ދިއްދުއަށް ދާން ކަމަށެވެ. މިއަދު ދިއްދުއަށް ދިއުމުން އަނެއްކާ ދިއްދުއިން މާބަނޑު މީހާ ވަނީ ކުޅުދުއްފުއްޓަށް ފޮނުވާފައެވެ.\n25 ސެޕްޓެމްބަރު 2020\nއައްޑޫ ސިޓީގައި ރެންޑަމް ސާމްޕަލް ނަގަނީ\nއެ ހުރިހާ ދަތުރެއްވެސް ކުރަން ޖެހެނީ އަމިއްލައަށް ކަމަށާއި، އެއްވެސް ދަތުރަކަށް އާސަންދަ ހަމަޖެހިފައިނުވާ ކަމަށް އެމީހާ ބުންޏެވެ.\nކަރީނާގެ މި ފޮޓޯ ދުށިންތަ؟ ހާދަ ލޯތްބޭ، ހަމަ ބަސްހުއްޓިއްޖެ


SunOnline: Keerithi rasoola ge eid meelaadhu faahaga kurumakee bidhuaeh kamah Quran gai neh: Maumoon\nކީރިތި ރަސޫލާގެ އީދު މީލާދު ފާހަގަކުރުމަކީ ބިދުއައެއް ކަމަށް ގުރުއާނުގައި ނެތް: މައުމޫން\nއައިޝަތު ނުޒުހާ 18 Oct 2021, 21:06\nކުރީގެ ރައީސް މައުމޫން އަބްދުލް ގައްޔޫމް -- ސަން ފޮޓޯ/ ފަޔާޒު މޫސާ\nކީރިތި ރަސޫލާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ ގެ އީދު މީލާދު ފާހަގަކުރުމަކީ ބިދުއައެއް ނޫން ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nމައުމޫން މިހެން ވިދާޅުވެފައިވާއިރު، ރަސޫލާގެ އީދު މީލާދު ފާހަގަކުރުމަކީ ބިދުއައެއް ކަމަށް ބުނެ ބައެއް ދީނީ އިލްމުވެރިން ވަނީ އެކަމާ ދެކޮޅަށް ވާހަކަދައްކަވައިފައެވެ.\nރައީސްގެ މައުމޫންގެ ލިޔުއްވުމެއް ހިއްސާކުރައްވައި، މައުމޫން މިއަދު ކުރެއްވި ޓްވީޓުގައި ވިދާޅުވީ ރަސޫލާގެ އީދު މީލާދު ފާހަގަކުރުމަކީ ބިދުއައެއް ނޫން ކަމަށާއި އެއީ މަކްރޫހަ ކަމެއް ވެސް ނޫން ކަމަށެވެ. އަދި އެއީ މުސްލިމުން ކޮންމެހެން ވެސް ކުރަން ޖެހޭނެ ކަމެއް ކަމަށް މައުމޫން ވިދާޅުވެފައިވެއެވެ.\nމައުމޫން ހިއްސާކުރެއްވި ލިޔުއްވުމުގައި މައުމޫން ވިދާޅުވީ ޒަމާނުއްސުރެ އިސްލާމީ ގައުމުތަކުގައްޔާއި ރާއްޖޭގައި މި ދުވަސް ފާހަގަކުރަމުން އަންނަ ކަމަށާއި އެހެންނަމަވެސް ބިދުއައެއް ކަމަށް ބުނެ ރާއްޖޭގައި މި ދުވަސް ފާހަގަ ނުކުރާ ކަމަށެވެ.\nމިއީ މާ ބޮޑު ބުރަދަނެއް ހުރި ވާހަކަތަކެއް ނޫން ކަން ފާހަގަކުރައްވާ މައުމޫން އިތުރަށް ވިދާޅުވީ މި ދުވަސް ފާހަގަކުރުމަކީ ހަރާމްކަމެއް ކަމަށް ބުނާ އެއްވެސް އާޔަތެއް ގުރުއާނުގައި ވެސް ނެތް ކަމަށާއި އެފަދަ ދަލީލެއް ރަސޫލާގެ ސުންނަތުގައި ވެސް ނެތް ކަމަށެވެ. އެހެންކަމުން މި ދުވަސް ފާހަގަކުރުމަކީ ހަރާމް ކަމެއް ކަމަށް ބުނާނެ އެއްވެސް ދަލީލެއް ނެތް ކަމަށް މައުމޫން ވިދާޅުވިއެވެ.\nމީގެ އިތުރުން ކުރިން ކުރެވިފައިނުވާ ކަމެއް، އެކަމުގެ ފައިދާއަށްޓަކައި ދީނުގެ އަސްލުތަކާ ހިލާފު ނުވާނޭހެން ކުރުމަކީ ބިދުއަ އަކަށް ނުވާނޭ ކަމަށް ވެސް މައުމޫން ވިދާޅުވެފައިވެއެވެ.\nމައުމޫން މިފަދައިން ވިދާޅުވެފައިވާއިރު، ދީނީ އިލްމުވެރިޔާ ޝެއިޚް އަލީ ޒައިދު ވަނީ ރަސޫލާ ޞައްލަ ﷲ ޢަލައިހި ވަސައްލަމަ އާއި އަދި އެކަލޭގެފާނު ދެކެ އިންތިހާއަށް ލޯބިވެވަޑައިގެންނެވި އެއްވެސް ޞަޙާބީ ބޭކަލަކު އެކަލޭގެފާނުންގެ އުފަންދުވަސް ފާހަގަ ކުރައްވައިފައިނުވާ ކަމަށް ވިދާޅުވެފައެވެ.\nޒައިދު ވިދާޅުވީ އީދު މީލާދު ފާހަގަކުރުމަށް ދީނުގައި ކުޑަ ވެސް އިރުޝާދެއް ދެއްވައިފައިނުވާ ކަމަށެވެ.\nމީގެ އިތުރުން ދީނީ އިލްމުވެރިޔާ ޑރ. މުހައްމަދު އިޔާޒު އަބްދުއްލަތީފު ވަނީ ރަސޫލާ އުފަންވެވަޑައިގަތް ދުވަހަކީ ކޮން ދުވަހެއް ކަން ތާރީހުގެ އިލްމުވެރިންނަށް ޔަގީން ނުވާ ކަމަށާއި ޔަގީންވަނީ ރަބީޢުލްއައްވަލް މަހުގެ 12 ވަނަ ދުވަހަކީ އެކަލޭގެފާނު ސުވަރުގެ ވަޑައިގެންނެވި ދުވަސް ކަން ކަމަށް ވިދާޅުވެފައެވެ.\nޑރ. މުހައްމަދު އިޔާޒު އަބްދުއްލަތީފް\nރައީސް ޔާމީންގެ ފާޑުކިޔުން ރައީސް މައުމޫނަށް!\nކީރިތި ރަސޫލާގެ އީދު މީލާދު ފާހަގަކުރަންޖެހޭ: މައުމޫން\nއދ. ގައި ދިވެހިންގެ އަޑު ގުގުމާލައިފި!


Music in cheese ge raha ah asaru kurey | Mihaaru\nޗީޒްގެ ބާވަތްތަކެއް: މިއުޒިކުން ޗީޒްގެ ރަހައަށް އަސަރު ކުރާކަން ވަނީ ހާމަވެފައި.\nމިއުޒިކުން ޗީޒްގެ ރަހައަށް އަސަރު ކުރާކަން ހާމަވެއްޖެ\n17 މާޗް 2019 - 07:262comments\nމި ދިރާސާ މިދިޔަ އަހަރުގެ ސެޕްޓެމްބަރު މަހުން ފެށިގެން ކުރިއަށް ގެންދާ އިރު، ސްވިޓްޒަލެންޑްގެ ބާން ޔުނިވަސިޓީ އޮފް އާޓްސްގެ ޓީމުން ބުރާސްފަތި ދުވަހު ބުނީ މިއުޒިކުން ޗީޒްގެ ރަހަ އަށް ބަދަލު އަންނަކަން މިހާރު ގަބޫލުކުރަން ޖެހޭ ކަމަށެވެ. އަދި މީގައި އެންމެ މުހިއްމު ދައުރެއް އަދާކުރަނީ ހިޕް-ހޮޕް މިއުޒިކް ކަމަަށް ވެސް ބުންޏެވެ.\nޗީޒްގެ ރަހައެއް މިިއުޒިކުން ބަދަލެއް އާދޭތޯ ބެލުމަށް އެކި ޖޯންރާތަކުގެ މިއުޒިކް ބޭނުންކޮށްފައިވެ އެވެ. އޭގެ ތެރޭގައި ހިޕް-ހޮޕްގެ އިތުރުން މޮޒާޓާއި ރޮކް މިއުޒިކް ހިމެނެ އެވެ.\nމި ދިރާސާއަކީ ސްވިޓްޒަލެންޑްގައި ޗީޒް ތައްޔާރުކުރުމުގެ ތަޖުރިބާ ލިބިފައިވާ ބީޓް ވެމްފްލާ ފެށި ކަމެކެވެ. އޭނާ އާއި ބާން ޔުނިވަސިޓީ ގުޅިގެން ކުރިއަށް ގެންދާ ދިރާސާ އިން ނުކުތް ނަތީޖާ އަށް އިޝާރާތްކޮށް ބީޓް ބުނީ ދެން ޗީޒް ރަހަމީރު ކުރުމުގައި އޭނާ އެންމެ ބޮޑަށް ފޯކަސްކުރާނީ ހިޕް-ހޮޕް މިއުޒިކަށް ކަމަށެވެ.\nބީޓް ކުރިން ވެސް ބުނެފައިވާ ގޮތުގައި ޗީޒްގެ ރަހަޔަށް އަސަރުކުރަނީ ވައިގެ ތެތްކަމާއި ފިނިހޫނުމިނާއި ނިއުޓްރިއެންޓްސްގެ ސަބަބުން އެކަންޏެއް ނޫނެވެ. ހަމައެއާ އެކު މިއުޒިކް ބާނިތަކުން ވެސް ޗީޒްގެ ރަހަޔަށް އަސަރުކުރާނެ ކަމަށް ކުރިން ވެސް ގަބޫލުކުރާ ކަމަށް ބުންޏެވެ.\nމި ދިރާސާގެ ނަތީޖާއާ ބެހޭ ގޮތުން، ސްވިޓްޒަލެންޑްގެ މަޝްހޫރު ޓީވީ ޝެފް ބެންޖަމިން ލޫޒޭ ރޮއިޓާޒް އަށް ބުނީ މިއުޒިކުން ޗީޒަށް އައިސްފައި ހުރި ބަދަލު އޭގެ ޓެކްސްޗާ އާއި ވަހާއި ރަހައިން ވަރަށް ސާފުކޮށް ފެންނަން ހުރި ކަމަށެވެ.\nMusic in cheese ge raha badhalu veytho balanee\nމިއުޒިކުން ޗީޒްގެ ރަހައަށް ބަދަލު އާދޭތޯ ބަލަން ފެށީ މިދިޔަ ސެޕްޓެމްބަރު މަހު.\nއެހެންވެ މިއީ މިއުޒިކާއި ޗީޒާ އޮތް ގުޅުން ދައްކުވައިދޭ ކަމެއް ކަމަށް ބުންޏެވެ.\nއިތުރު ލިޔުންތައް ސިއްހަތު ދިރާސާ ސްވިޓްޒަލެންޑް


SunOnline: Vagah ulhandhu ethere kurumugai kunfuneege ihumaaleh neiy: Ports\nވަގަށް އުޅަނދު އެތެރެކުރުމުގައި ކުންފުނީގެ އިހުމާލެއް ނެތް: ޕޯޓްސް\nޝަފްނާ ހުސައިން 28 Aug 2019, 23:02\nކަސްޓަމްސްއިން ހިފެހެއްޓި ގަވައިދާ ހިލާފަށް އެތެރެކޮށްފައިވާ ކަމަށް ބެލެވޭ ސައިކަލުތަކެއް: 16 ސައިކަލު ހިފަހައްޓާފައިވޭ--\nއޮޅުވާލައިގެން ގަވައިދާ ހިލާފަށް އެއްގަމު އުޅަނދުތަކެއް އެތެރެކުރަން އުޅުނު މައްސަލާގައި މޯލްޑިވްސް ޕޯޓްސް ލިމިޓެޑުން އިހުމާލުވެފައި ނުވާނެ ކަމަށް އެކުންފުނިން ބުނެފި އެވެ.\nއޮޅުވާލައިގެން، ގަވައިދާ ހިލާފަށް އެތެރެ ކުރަން އުޅުނު ކަމަށް ބެލެވޭ އެއްގަމު އުޅަނދުތަކެއް މިދިޔަ ހޮނިހިރު ދުވަހު ކަސްޓަމްސް އިން ވަނީ ހިފަހައްޓައިފަ އެވެ.\nގަވައިދާ ހިލާފަށް އެ ތަކެތި އެތެރެ ކުރާ ކަމުގެ މައުލޫމާތު ލިބިގެން ކަސްޓަމްސް އާއި ފުލުހުން ގުޅިގެން ހިންގި އޮޕަރޭޝަނެއްގެ ތެރެއިން ތިން ކާރާއި ދެ ޕިކަޕާއި ދެ ވޭނާއި 16 ސައިކަލު ފެނިފައިވާ ކަމަށް ކަސްޓަމްސް އިން ވަނީ ބުނެފަ އެވެ.\nކަސްޓަމްސް އިން ބުނީ އެ އުޅަނދުތަކަކީ ލަކުޑި އެތެރެ ކުރަން ކަމަށް ބުނެ ގެނައި ދެ ކޮންޓެއިނަރެއްގައި ގެނައި އުޅަނދުތަކެއް ކަމަށެވެ.\nއެކަމާ ގުޅިގެން ޕޯޓްސް އިން މިއަދު ނެރުނު ބަޔާނެއްގައި ބުނީ އެ ދެ ކޮންޓެއިނަރަކީ މުދަލާ އެކު ކޮންޓެއިނަރު ހުރިގޮތަށް ކޮންސައިނީގެ ސައިޓަށް ގެންގޮސް ކޮންޓެއިނަރުން މުދާ ހުސްކުރުމަށް ހަމަޖެހިފައިވާ ދެ ކޮންޓެއިނަރު ކަމަށެވެ.\n"މި ކޮންޓެއިނަރުތައް ދޫކުރުމުގައި މި ކުންފުނިން އަމަލުކޮށްފައި ވަނީ، މި ކުންފުނިން މުދާ ދޫކުރުމުގައި ފުރިހަމަ ކުރަން ޖެހޭ ހުރިހާ އިޖުރާއަތުތަކެއް ފުރިހަމަ ކުރުމަށްފަހު އެވެ." ޕޯޓްސްގެ ބަޔާނުގައިވެ އެވެ.\nޕޯޓްސް އިން ބުނީ މިހާތަނަށް ބެލި ބެލުމުން މި މައްސަލާގައި އެ ކުންފުނީގެ އެއްވެސް އިހުމާލެއް ނެތް ކަމަށެވެ.\nއަދި މައްސަލާގައި ތަހުގީގީ އިދާރާތަކަށް ދޭން ޖެހޭ އެއްބާރުލުން ދެމުން ގެންދާނެ ކަމަށް ވެސް ބަޔާނުގައިވެ އެވެ.\nކަސްޓަމްސް، އެމްޕީއެލް އިން ހިދުމަތްދޭ ވަގުތު އިތުރުކޮށްފި\nއުލިގަމަށް އަންނަ ޔޮޓުތަކަށް ބޮޑެތި ލުއިތަކެއް


Gehlunu Roadha thah hifan avasve gannamaa!\nރަމަޟާންމަހު ގެއްލުނު ރޯދަ ފަރުވާކުޑަނުކޮށް ޤަޟާކުރަން އަވަސްވެގަންނަމާ!\nއިސްލާމް ދީނުގެ ހުކުމްތަކަށް ތަބާވުމުގައި މީސްތަކުންނަށް ލުއި ފަސޭހަ ގޮތަކަށް އެކަން ވެވޭނެ ފަދަ ގޮތްތައް ޝަރުއުކުރައްވާފައިވެ އެވެ. ބަލިވުމުގެ ސަބަބުން ނުވަތަ ޙައިޟު ނިފާސް ކަމުގައިވުން ފަދަ ސަބަބަކާ ހުރެ ރަމަޟާން މަހުގެ ބައެއް ރޯދަ ރަމަޟާން މަހު ނުހިފައި ދޫކޮށްލުން ލާޒިމް ވެގެން ވެއެވެ.\nދީނުގެ ވާޖިބުތައް ކޮންމެހެން އަދާކުރަން ޖެހޭތީވެ މި ސަބަބުތައް މެދުވެރިވެގެން ދޫކޮށްލާ ރޯދަތައް ޤަޟާކުރަންޖެހެ އެވެ. މި ގޮތަށް ޤަޟާކުރުމުގައި ޖެހިގެން އަންނަ އަހަރުގެ ރޯދަ މަސް އައުމުގެ ކުރިން އެ ރޯދަތައް ޤަޟާކުރުން ވާޖިބުވާނެ ކަމަށް ހުރިހާ އިލްމުވެރިން ވެސް އެއްބަސްވެވަޑައިގަންނަވަ އެވެ.\nމިއަހަރުގެ ރަމަޟާން މަސް އަންނަން މިހާރު މި ވަނީ ވަރަށް ކުޑަ ދުވަސްކޮޅަކަށް ވެފައެވެ. އެހެން ކަމުން މިދިޔަ އަހަރު ގެއްލުނު ރޯދަ ފަރުވާ ކުޑަނުކޮށް ހިފުމަށް އަވަސްވެގަންނަށް ނުވޭތޯ އެވެ. މޮޅު އިތުރުވެގެންވަނީ އެންމެ ފަހު ވަގުތަށް މަޑުނުކޮށް ވީހައި އަވަހަށް ރޯދަ ހިފުމެވެ. އެންމެ ފަހަށް މަޑުކޮށްގެން ހުއްޓައި ކަންކަން ދިމާވާނެ ގޮތެއް އެކަކަށްވެސް ނުއެނގޭނެތީއެވެ. ރޯދަ ޤަޟާ ނުކުރެވެނީސް މަރުވެއްޖެ ނަމަ އެކަން ވާނީ ދަރަންޏަކަށެވެ. މީގެ އިތުރުން ކޮންމެ އަޅުކަމަކަށްވެސް މޮޅު އިތުރުވެގެންވަނީ އަވަސްވެގަތުމެވެ.\nރޯދަ ޤަޟާކުރުމަށް ފުރުސަތު ލިބޭތޯ އިންތިޒާރު ކުރަމުން ދިޔަ މީހަކު މަރުވެއްޖެ ނަމަ އޭނާގެ މުދަލުން ފިދުޔަ ދޭން ޖެހޭނެ އެވެ. އޭނާގެ މުދަލެއް ނެތް ނަމަ ވާރުތަވެރިން އެދަރަނި އަދާކޮށްދޭން ޖެހޭނެ އެވެ. އަދި ރޯދަ ޤަޟާނުކޮށް ފަސްކުރުމަކީ ފާފަވެރިވާނެ ކަމެކެވެ.\nއެހެން ކަމުން ރަމަޟާން މަސް އައުމުގެކުރިން ލިބިފައިމިވާ ފުރުސަތުގައި ގެއްލުނު ރޯދަތައް ހިފާށެވެ. އެންމެ ފަހު ވަގުތަށް މަޑުނުކުރާށެވެ.\nމަސްދަރު: ތެދުމަގު ވައިބާ ކޮމިއުނިޓީ އާއި އިސްލާމިކް ނޮލެޖް ވައިބާ ގުރޫޕްގެ އިތުރުން ސަލަފް އެމްވީ އިން


ފުއްޕާމޭގެ ކެންސަރު ތަޙައްމަލު ކުރަމުންދާ މަޖީދުގެ ފަރުވާއަށް 8000 ޑޮލަރު ޚަރަދުވޭ، އެހީތެރިވެދެއްވާ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 26 ސިކުންތު\nތިމާއަށާއި ތިމާގެ އާއިލާއަށް ދުޅަހެޔޮ ރަނގަޅޫ ސިއްޙަތެއް ލިބުމަކީ ކޮންމެ މީހަކުމެ އެދޭނެ ކަމެކެވެ. އެފަދަ ނަސީބެއް ލިބިފައި ނެތް މީހުންނަށް އެހީތެރިވެދިނުމަކީ ނުހަނު ގިނަ ސަވާބާއި ދަރުމަ ލިބޭ ކަމަކަށްވީ ހިނދު، މިރަނގަޅު އާދަ އަޅުގަނޑުމެންގެ ތެރެއިން ގިނަ މީހުންގެ ކިބައިގާ އަށަގެންފައި ހުރުމަކީ ނިހާޔަތަށް އުފާކުރާ ކަމެކެވެ.\nދިރިއުޅުމުގައި އަބަދުވެސް އަމިއްލައަށް ބުރަ މަސައްކަތް ކޮށްގެން އާމްދަނީ ހޯދަމުން ދިޔަ ތ. ތިމަރަފުށި/ ދިލާވަރުގެ އަބްދުލް މަޖީދު މާހިރު (58އ.)، މިހާރު ދަނީ ފުއްޕާމޭގެ ކެންސަރު ތަޙައްމަލު ކުރަމުންނެވެ. ޑޮކްޓަރުން ބުނެފައިވަނީ މިހާރު އޭނާހުރީ އެބަލީގެ ތިން ވަނަ ސްޓޭޖުގައެވެ. އަދި ކީމޯތެރަޕީ ދިނުމަށްފަހު ޓިއުމަރ އޮޕަރޭޝަން ކުރެވޭނެ ކަމަށް ވެސް ޑޮކްޓަރުން ބުނެފައިވެއެވެ.\n"މިއަދުނޫހަށް" ދިން ޚާއްސަ ބަސްދީގަތުމެއްގައި މަޖީދުގެ ދޮށީ އަންހެން ދަރިފުޅޫ ނަސްވާ ޢަބްދުލް މަޖީދު ބުނެފައިވަނީ އޭނާގެ ބައްޕަ ކެންސަރު ބަލި ތަޙައްމަލު ކުރަމުން ގެންދާކަން އެނގުނީ މިދިޔަ އަހަރުގެ ރަމަޟާން މަހު ކަމަށެވެ. އެއިރު ނަސްވާ ދިރިއުޅެމުން ދިޔައީ އޭނާގެ ފިރިމީހާގެ ރަށް ކަމުގައިވާ ލ. ފޮނަދޫ ގައެވެ. އަދި އޭނާގެ ބައްޕަ ދިރިއުޅެމުން ގެންދިޔައީ ތިމަރަފުށީ ގައެވެ.\n"މިއަދުނޫހަށް" ދިންޚާއްސަ ބަސްދީގަތުމެއްގައި މަޖީދުގެ ދޮށީ އަންހެންދަރިފުޅު ނަސްވާ ޢަބްދުލްމަޖީދު ވަނީ އޭނާގެ ބައްޕަގެ އެބައްޔާއި ބެހޭގޮތުން މައުލޫމާތު ޙިއްސާކޮށްފައެވެ.\n"ބައްޕައަކީ ރަށުގެ ހޮޓަލެއްގައި މަސައްކަތް ކުރި މީހެއް. އެތަނުގައި ހުއްޓާ ބައްޕަ އެއްދުވަހު އަނބުރައި ގަނެގެން ވެއްޓުނީ. ސިއްޙީ މަރުކަޒަށް ގެންދިޔުމުން އެތަނުން ބުނީ ވޭމަންޑޫ ހޮސްޕިޓަލަށް ގެންދަން. ވޭމަންޑޫ ހޮސްޕިޓަލުން އެކްރޭ އެއް ނަގާފަ ބުނީ ފުއްޕާމޭގަ އެއްޗެއް އިންހެން ހީވެޔޭ އެހެންވެ ލަސްނުކޮށް މާލެ ދިޔުމަށް. އެއިރު އަޅުގަނޑު ރަށުގަ ނެތީމަ ބައްޕަ ގޮވައިގެން މާލެ ދިޔައީ މަންމަ. މާލެ ގެންގޮސް ހުޅުމާލެ ހޮސްޕިޓަލުން ވެސް އެކްސް-ރޭ ހެދިއިރު ވެސް ބައްޕަގެ ފުއްޕާމޭގައި އެއްޗެއް އިން. އެހެންވެ ސީޓީ ސްކޭނެއް ހެދަން ޖެހިގެން ދެން ދިޔައީ އޭޑީކޭ އަށް. އެތަނުން ސްކޭން ހެދުމަށްފަހު ބުނީ ފުއްޕާމޭގެ ޑޮކްޓަރަކަށް ދައްކަން. އެޑޮކްޓަރު ވިދާޅުވި ޓިއުމަރ އެއް ހެންނޭ ހީވަނީ ބަޔޮޕްސީ ހަދަންށޭ ޖެހޭނީ." ނަސްވާ ކިޔާދިނެވެ.\nބައްޕަގެ ބަޔޮޕްސީ ހަދަން އެފަހަރު ނަސްވާ ލާރި ފޮނުވިއެވެ. ނަމަވެސް ނަސްވާއަކީ ވެސް ހަތް ދަރިން ބަލަމުން ގެންދާ މީހަކަށްވުމުން، ކޮންމެ ފަހަރަކު އެގޮތަށް ފައިސާ ފޮނުވަން އޭނާއަށް ވެސް ދަތިވިއެވެ.\nއޭޑީކޭގެ އައިސީޔޫގައި މަޖީދު އެޑްމިޓް ކުރެވުނެވެ. ކެންސަރު ބަލީގެ ޑޮކްޓަރަކަށް ދައްކަން ބުނުމުން ނަސްވާ މާލެ އައިސް އެކަން ކުރިއެވެ. ކެންސަރު ބަލީގެ ޑޮކްޓަރަކަށް ދެއްކުމުން އެޑޮކްޓަރު ބުނީ މަޖީދުއަށް ހުރީ ފުއްޕާމޭގެ ކެންސަރު ޖެހިފައި ކަމަށާއި ހުރީ ހަތަރު ވަނަ ސްޓޭޖުގައި ކަމަށެވެ. ނަމަވެސް މިހާރު އާސަންދައިގެ އެހީތެރިކަމުންނާއި އެތަކެއް ބޭސްފަރުވާއަށްފަހު މަޖީދުގެ ބަލި ހުރީ ތިންވަނަ ސްޓޭޖުގައެވެ.\nމިހާރު މަޖީދުއަށް ބޭނުންވަނީ އަށް ހާސް ޑޮލަރެވެ. އެއީ ތިން ވަނަ ސްޓޭޖުގައި ހުރުމުން ކީމޯ ދިނުމަށްފަހު ޓިއުމަރުގެ އޮޕަރޭޝަން ކުރެވޭނެ ކަމަށް އިންޑިއާގެ ޑޮކްޓަރުން ބުނެފައިވުމުގެ އިތުރުން ރޭޑިއޭޝަން ކީމޯ ދިނުމަށާއި ބޭސްފަރުވާއަށް ހަ މަސް ދުވަސް ވަންދެން އިންޑިއާ ގައި ތިބެންޖެހޭތީ އެހުރިހާ ޚަރަދަކަށް 8000 ޑޮލަރު ބޭނުން ވާތީއެވެ.\n"އަޅުގަނޑުމެން ބޭނުންވަނީ ބައްޕަގެ ބައްޔަށް ފުރިހަމައަށް ރަނގަޅަށް ފަރުވާ ކުރުމަށް އެހީތެރިކަމެއް. ނިކަމެއްޗަކަށް އެހީތެރިކަމުގެ އަތެއް ދިއްކޮށްލުމަކީ ތިމާއަށް ގެއްލިގެންދާނެ އެއްޗެއް ނޫން. އަޅުނގަޑުގެ ބައްޕައަށް އެހީތެރުވެ ދިނުމަށް އެންހެމާ ރައްޔިތުން ކިބައިން އެދެން." ނަސްވާ ބުންޏެވެ.\nނަސްވާގެ ބައްޕައަށް އެހީތެރިވެދޭން ބޭނުންވާ ފަރާތްތަކުން ބީއެމްއެލް އެކައުންޓް ނަންބަރު 7730000133664 (އަލީ ފަރުހާން- ނަސްވާގެ ދޮށީ ފިރިހެން ދަރިފުޅު) އަށް ފައިސާ ޖަމާކޮށްދިނުން އެދެމެވެ. އިތުރު މައުލޫމާތު 9968215 ނަންބަރު ފޯނާއި ގުޅާލާ ހިއްސާ ކޮށްލައްވާށެވެ.


Miee3vana faharakah nuvi, enme bodu goahakee thayyaaru nuvevun! - One Online\nމިއީ ތިންވަނަ ފަހަރަކަށް ނުވި، އެންމެ ބޮޑު ގޯހަކީ ތައްޔާރު ނުވެވުން!\nކޯޗު ސުޒެއިން އާއި ގައުމީ ޓީމު ---\nމުހިންމު މުބާރާތަކާ ކުރިމަތިލާއިރު ކޮންމެ ޓީމެއް ވެސް ދުރާލައި ތައްޔާރީތައް ވާނެއެވެ. އަހަރެއްހާ ދުވަސް ކުރިން އެ މުބާރާތަކަށް ފޯކަސްކޮށްގެން ތައްޔާރުވާން ފަށާނެއެވެ. ހާއްސަކޮށް އަމިއްލަ ގައުމުގައި ކުޅޭ މުބާރާތެއް ނަމަ، ހޯމް އެޑްވާންޓޭޖުގެ ފައިދާ ނަގަން ފުރިހަމައަށް ތައްޔާރުވާނެއެވެ.\nކޮވިޑާ ގުޅިގެން މިފަހަރުގެ ސާފް ޗެމްޕިއަންޝިޕު ފަސްކުރަން ޖެހުނު ހިސާބުން ވެސް، ރާއްޖެއިން ފުރިހަމަ ތައްޔާރީތައް ވެވިފައެއް ނުވެއެވެ. ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ހުރިހާ ފޯކަސްއެއް ދިނީ ރާއްޖޭގައި ސާފް ޗެމްޕިއަންޝިޕް ބޭއްވުމަށް ބިޑުކުރުމަށެވެ. ބިޑް ކާމިޔާބުކުރެވުމާއެކު މަސައްކަތްކުރީ މޮޅު ބްރޭންޑިންއަށެވެ. ޓީމުގެ ތައްޔާރީތަކާ އުޅެވުނީ އޭގެ ފަހުންނެވެ. ކޮވިޑާ ގުޅިގެން ރާއްޖެ ލޮކްޑައުންގައި އޮތަސް، ގައުމީ ޓީމުގެ ފިޓްނަސްއަށް މަސައްކަތްތަކެއް ކުރެވޭނެއެވެ. ގައުމީ ޓީމަށް ހާއްސަ ފުރުސަތެއް ހޯދައިދޭން މަސައްކަތްކުރެވޭނެއެވެ.\nރަނގަޅު މެޗުތަކެއް ނުލިބުނު، އެކަމުގެ ގެއްލުން ދެއްކި!\nރާއްޖެއަށް ސާފަށް ތައްޔާރުވާން ފެށުނީ މުބާރާތް ފެށެން މަހަކަށް ވެފައި ވަނިކޮށެވެ. ޓީމަށް ދިވެހި ކޯޗިން ސްޓާފެއް އައްޔަންކޮށް، ކޯޗު އަލީ ސުޒޭނަށް ވެސް ޓީމު ތައްޔާރުކުރުމަށް ލިބުނީ ވަރަށް ކުޑަ ދުވަސްކޮޅެކެވެ. ވަގުތީގޮތުން ސުޒޭނާ ޓީމު ހަވާލުކުރީ ރާއްޖޭގެ ހެޑް ކޯޗުގެ މަގާމުގައި ކުރިން ހުރި މާޓިން ކޫޕްމަންގެ ކޮންޓްރެކްޓު އުވާލުމަށްފަހު އޮގަސްޓް މަހުގެ ތެރޭގައެވެ. އާ ކޯޗިން ސްޓާފަށް އެކަށީގެންވާ ވަގުތު ނުލިބުމަކީ ވެސް އުނދަގުލެކެވެ. އެ މުއްދަތުގެ ތެރޭގައި ކޯޗު ސުޒޭން ކޮވިޑަށް ޕޮޒިޓިވްވެގެން ދުވަސްކޮޅަކަށް ޓީމާ ދުރަށް ދާން ވެސް ޖެހުނެވެ.\nމިފަހަރުގެ ސާފް ޗެމްޕިއަންޝިޕްގައި ރާއްޖެ ކުޅުނު ފުރަތަމަ މެޗުން ފެށިގެން ވެސް ފެނިގެންދިޔައީ ޓީމުގެ ކުޅުންތެރިންގެ ގުޅުމުގެ މައްސަލައެކެވެ. ޓީމު އެކުލަވާލައި، ބައެއް އާ ކުޅުންތެރިންތަކާއެކު މުބާރާތަށް ނުކުންނަން ޖެހުމުން އެހެން ވެދާނެއެވެ. ކޮވިޑާ ގުޅިގެން ލީގު މެދުކަނޑާލައި، މުބާރާތްތައް ކެންސަލްކުރަން ޖެހުމަކީ ވެސް ކުރިމަތިވި ގޮންޖެހުމެކެވެ.\nރާއްޖެއަށް މުބާރާތަށް ތައްޔާރުވާން ފެށުން ލަސްކުރެވުމުގެ އިތުރުން ބޮޑު އެހެން މައްސަލައަކާ ވެސް ކުރިމަތިލާން ޖެހުނެވެ. އެއީ މުބާރާތުގެ ކުރިން ރަނގަޅު އެކުވެރިކަމުގެ މެޗުތަކެއް ނުލިބުމެވެ. ރާއްޖެއަށް ލިބުނު މެޗުތަކަކީ މުބާރާތަށް ގަތަރުގައި ކުރި ކޭމްޕުގެ ތެރެއިން އެގައުމުގެ ކްލަބުތަކާއެކު ކުޅެން ލިބުނު މެޗުތަކެވެ.\nރާއްޖެއަށް ސާފް ޗެމްޕިއަންޝިޕް 2008ގެ ތަށި ހޯދައިދިނުމުގައި ދިވެހި ޓީމުގެ ޑިފެންސް ލައިނުގައި އިސް ދައުރެއް އަދާކުރި ސޮބާހު މުހައްމަދު (ސޮބާ) "ވަން"އަށް ދިން އިންޓަވިއުއެއްގައި ބުނެފައިވާ ގޮތުގައި އެފަހަރުގެ ތަށި ހޯދުމަށް އޭރުގެ ކޯޗު ޖޯސެފް ޔަންކޭޒާއެކު ޓީމުން އަހަރެއް ކުރިން ވަނީ ބޮޑު ޕްލޭނެއްގެ ދަށުން ތައްޔާރީތައް ފަށައިފައެވެ.\n"އަޅުގަނޑުމެން 2007 ގައި ތައްޔާރުވާން ފަށައިފިން 2008 ގައި އޮތް މުބާރާތަކަށް. ގާތްގަނޑަކަށް އަހަރެއް ކުރިން ތައްޔާރުވެ، ބައިވަރު ފްރެންޑްލީތައް ކުޅެ، ލީގުގައި ވެސް ކުޅެމުން އަންނަ ކުޅުންތެރިން ރަނގަޅަށް މޮނީޓާ ކުރެވި، އެކުޅުންތެރިންގެ ފިޓްނަސް އާއި، ކްލަބުތަކުގެ ކޯޗުންނާ ވާހަކަދެކެވި ވަރަށް ބޮޑު ޕްލޭނެއްގެ ދަށުން 2008 ގައި ނެގީ،" އޭނާ ބުންޏެވެ.\nސޮބާ ގަބޫލުކުރާ ގޮތުގައި އެވަރަށް ތައްޔާރުވެގެން ކުޅުންތެރިން ފިޓުކޮށް، އިތުބާރާ އެއްކޮށް ކާމިޔާބަށް ނުކުތުން ވަރަށް މުހިންމެވެ.\n"އިރެއްގައި ސާފް ޗެމްޕިއަންޝިޕް ހޯދާފައިވިޔަސް، މި ހާލަތުގައި އެ ކުޅުންތެރިން ތިބީ ރަނގަޅު ކޮންޑިޝަންގައި ނޫން ކަމަށްވަންޏާ، ރާއްޖޭގައި ކުޅެފައި ކިތަންމެ ބާރަށް އަތް ޖެހިޔަސް އެހެން ނުވެދާނެ،" އޭނާ ބުންޏެވެ.\nބައެއް ކަންކަމުގައި އެންމެ ރަނގަޅަށް ތައްޔާރު ވެވިފައި ނުވާ ކަމަށް ގައުމީ ޓީމުގެ ކޯޗު ސުޒޭން ވެސް ގަބޫލުކުރެއެވެ. ނަމަވެސް މުބާރާތުން ބައެއް ޕޮޒިޓިވް ކަންތައްތައް ފާހަގަވި ކަމަށް ވެސް އިންޑިއާ މެޗަށް ފަހު ސުޒޭން ބުންޏެވެ.\nމިފަހަރުގެ ސާފް ޗެމްޕިއަންޝިޕުގެ ފައިނަލުން ޖާގަ ހޯދި އިންޑިއާ އާއި ނޭޕާލަކީ މުބާރާތަށް ވަރަށް ރަނގަޅަށް ތައްޔާރުވި ދެ ޓީމެވެ. މުބާރާތުގެ ކުރިން އެ ދެ ޓީމު، އެއް ޓީމު އަނެއް ޓީމާ އެކުވެރިކަމުގެ ދެ މެޗެއް ވެސް ކުޅުނެވެ. އެހެންކަމުން އެ ތައްޔާރީތަކުގެ ފައިދާ ނޭޕާލާއި އިންޑިއާ އިން ނެގިއެވެ. އިންޑިއާ އާއި ނޭޕާލަކީ އަމިއްލަ ސަޕޯޓަރުންގެ ކުރިމަތީ ކުޅެ ރާއްޖެ ބަލިކުރި ދެ ޓީމެވެ.\nއިންޑިއާ މެޗުގައި ގިނަ ގޯސްތަކެއް!\nރާއްޖޭގެ ޓީމުން މުބާރާތުގެ ފުރަތަމަ މެޗުން ފެށިގެން ވެސް އެއް ގޯހެއް ތަކުރާރުވާ ތަން ފެނުނެވެ. އެއީ ބޯޅަތައް ގެއްލުމެވެ. މިސް ޕާސްތައް ގިނަވުމެވެ. އެކަން އެންމެ ބޮޑަށް ފެނިގެންދިޔައީ ނޭޕާލާ ދެކޮޅަށް ކުޅުނު މެޗާއި އިންޑިއާއާ ދެކޮޅަށް ކުޅުނު މެޗުގައެވެ.\nނޭޕާލު މެޗުގެ ފުރަތަމަ ހާފުގައި ރާއްޖެއިން ރަނގަޅު ކުޅުމެއް ދެއްކި ނަމަވެސް، ދެވަނަ ހާފު ފެނިގެންދިޔައީ މިސް ޕާސްތައް ގިނަ ހާފެއްގެ ގޮތުގައެވެ. ނޭޕާލުން ލަނޑު ޖެހީ ވެސް ރާއްޖޭގެ ގޯސްތަކެއްގެ ފައިދާ ނަގައިގެންނެވެ. ރާއްޖެ އަތުން ފުރަތަމަ ބޯޅަ ގެއްލުނީއެވެ. އޭރު ރާއްޖޭގެ އެންމެ ފަހަތަށް ކުޅޭ ކެޕްޓަން އަކުރަމް އަބްދުލްޤަނީ (އަކޫ) އާއި ސަމޫހު އަލީ (ސަމުއްޓޭ) ހުރީ ނޭޕާލުގެ ހާފުގެ ތެރޭގައެވެ. ނޭޕާލުގެ ކައުންޓާގައި ވެސް ފެނުނީ ރާއްޖޭގެ ޑިފެންސް ލައިނުގެ ގޯސްތަކެކެވެ.\nޖެހިގެން އައި ބަންގުލަދޭޝް އަދި ސްރީ ލަންކާ މެޗުތަކުގައި ވެސް އެފަދަ ގޯސްތަކެއް ފެނިގެންދިޔައެވެ. އެންމެ ބޮޑު އިމްތިހާނަކަށް ޖެހުނު އިންޑިއާ މެޗުގައި ދިވެހި ޓީމުގެ ގިނަ މިސް ޕާސްތަކެއް ފެނިގެންދިޔައެވެ. ރާއްޖޭގެ ކުޅުންތެރިންގެ އަތުން އެތައް ބޯޅައެއް ގެއްލުނެވެ.\nއިއްޔެރޭ ކުޅުނު މެޗަށް ނުކުތް އިރު، ރާއްޖެއަށް އެއްވަރުކޮށްލައިގެން ވެސް ފައިނަލަށް ދެވެން އޮތެވެ. ނަމަވެސް އިންޑިއާ ނުކުތީ ވަރަށް ބޮޑަށް ތައްޔާރުވެގެން، މޮޅުވާން ކުރެވެން ހުރި ހުރިހާ މަސައްކަތެއް ކުރާށެވެ. ރާއްޖޭގެ ކުޅުންތެރިންނަށް ބޯޅަ ލިބޭ ހިސާބުން ޕްރެސްކޮށްގެން ބޯޅަ ހޯދައެވެ. ފައުލުކޮށްގެން ވިޔަސް، އިންޑިއާ އިން މަސައްކަތްކުރީ ރާއްޖޭގެ ރޭވުންތައް ހުއްޓުވާށެވެ. އިންޑިއާގެ ކޯޗު ސްޓިމަކް އިގޯގެ ފަރާތުން ވެސް ފެނުނީ އެ މަންޒަރެވެ. ރޭގެ މެޗުގައި ދެ ރީނދޫ ކާޑާއެކު ދެއްކި ރަތް ކާޑާ ގުޅިގެން ފައިނަލު މެޗުގައި ބެންޗުން އޭނާ ނުވެސް ނުފެންނާނެއެވެ.\nމިއީ އެފަހަރެއް ނޫން، ދެން ފަހަރަކުން!\nރާއްޖެއިން މުބާރާތަށް ނުކުތީ މިއީ ތިންވަނަ ފަހަރުގެ ގޮތުގައި ބަލައިގެންނެވެ. ތިންވަނަ ފަހަރަށް ސާފްގެ ތަށި ހޯދުމުގެ އަޒުމުގައެވެ. ސަޕޯޓަރުން ވެސް ތިބީ ތިންވަނަ ފަހަރެއްގެ އިންތިޒާރުގައެވެ. ނަމަވެސް މިއީ އެފަހަރަކަށް ނުވިއެވެ.\nރާއްޖެއަށް ދެން އޮތީ މުބާރާތުގައި ހެދުނު ގޯސްތައް ރަނގަޅުކުރުމެވެ. އެއީ އެންމެ މަހެއްގެ މަސައްކަތުން ވާނެ ކަމެއް ނޫނެވެ. ޓީމުގެ އެއް ކުޅުންތެރިޔަކަށް އަނެއް ކުޅުންތެރިޔާގެ ކުޅުން ރަނގަޅަށް ދަސްކުރަން ވަގުތު ބޭނުންވެއެވެ. ކޯޗަށް ވެސް ވަގުތު ބޭނުންވެއެވެ. އެފްއޭއެމުން ޓީމަށް ރަނގަޅު މެޗުތަކެއް ހޯދައިދޭން ޖެހެއެވެ.\nދެން މަސައްކަތްކުރަންވީ ކުރިއަށް އޮތް މުބާރާތަށެވެ. މި މުބާރާތަށް ފަހު ބާއްވާ ސާފް ޗެމްޕިއަންޝިޕަކަށެވެ. އެ މުބާރާތް ރާއްޖޭގައި ހޯސްޓުކުރުމުގެ ފުރުސަތު ވެސް އެބައޮތެވެ. އެ މުބަރާތަކީ ރާއްޖޭގެ ތިންވަނަ ފަހަރަށް ހަދަން ރަނގަޅު ޕްލޭނަކާއެކު ތައްޔާރުވާން ހިނގާށެވެ.\nގުޅޭ ޓެގު ސާފް ޗެމްޕިއަންޝިޕް ރާއްޖޭގެ ޤައުމީ ފުޓުބޯޅަ ޓީމު


Sorry! Birthday Wish eh heyo... | Dhiislam\nސޮރީ.! ބާތްޑޭ ވިޝްއެއް ހެޔޮ....\nއައިޝަތު އަހުނާ ޖުލައި 29, 2020\n"ގަޑިން ދަންވަރު ބާރަޖަހަނީއެވެ. އަހަރެން ހުރީ އަހަރެންނަށް އެންމެ ފުރަތަމަ ވިޝްކުރާ މީހެއް ބަލަން ކެތްމަދުވެފައެވެ. އަހަރެންގެ އުފަންދުވަސް އިނގޭނީ އަހަރެންދެކެ ލޯބިވާ މީހުންނަށްތާއެވެ. ސީދާ ބާރަޖަހާއިރު މެސެޖް ކުރާނީ ކިހާ ބޮޑަކަށް އަހަރެންނާމެދު ވިސްނާތީތާއެވެ؟ އެހެނަސް މި ވިސްނުން ބަދަލުވާންނެގީ ސިކުންތުކޮޅެކެވެ. ބާރަޖަހަން ބަރާބަރު މިނެޓަކަށްވެފަ ހުއްޓާ އަހަރެންގެ އެންމެ ކުޑަ ކޮއްކޮގެ މެސެޖެއްއައެވެ. ޤަބޫލުކުރަން ދަތިވިއެވެ. ކޮއްކޮއަކީ އުފަންދުވަސް ފާހަގަކުރާ ކުއްޖެއް ނޫންވިއްޔާއެވެ. އެހެންވެ ވަރަށް އުފަލުން މެސެޖް ހުޅުވާލީމެވެ.\n"އަހަރެން ނުހަނު ލޯބިވާ ދޮންބޭ! ދޮންބެއަށް އިނގޭތަ؟ ދޮންބެގެ ޙަޔާތުން އަހަރެއް ތިޔަ އުނިވީއެވެ. އިތުރަށް ތިޔަ ”ބޮޑުވީއެއް“ ނޫނެވެ. އަދި ކިއެއްތަ؟ ”ކުޑަވީ“ އެވެ. މިވަގުތީ ދުނިޔެއާއި ދުރުވެ ކަށްވަޅާ ކައިރިކުރުވީއެވެ. އަމާންކަމުގެ ޒަމާން ފަސްދީ، ފިތުނައިގެ ދުވަސްތަކާ ގާތްވީއެވެ.\nއެ އުފަލުގައި ކޭކު ފަޅަނީ ކީއްކުރަންހެއްޔެވެ؟ އެހެނީ ވަގުތުގެ ”ތޫނު ވަޅިން“ ދޮންބެގެ ޢުމުރުގެ އަހަރެއް ”ކޮށައިލައިފިއެވެ.“ އެއުފަލުގައި އުއްބައްތި ރޯކުރަންވީ ކީއްކުރަން ހެއްޔެވެ؟ އެހެނީ ވަގުތުގެ ރަޙުމަތްނެތް ”ކޮޅިގަނޑުގެ“ ތެރޭގައި ދޮންބެގެ ޢުމުރުގެ ”ބައްތި“ ނިވެމުން ތިއޮއްދަނީއެވެ.\nފޭސްބުކްގައި އުފަންދުވަހުގެ ތަހުނިޔާ ކިއްޔާ ކީމީހަކަށް އުފަލުން ފުރިވާހާލު ކޮންމެ އަހަރަކު ތިޔަ ޝުކުރުވެރިކަމުގެ ގުލްހާރު ތިޔަވެދުންކުރަނީ ތިޔަ ދުވަސް އައިސްގެން އުފަލަކަށް ވީކޮންކަމެއްހެއްޔެވެ؟ މިވަގުތީ ފާލަމުން ފުރަން ވަގުތު ކުޑަތަންވަމުން ދާތީ ކަންބޮޑެއްނުވޭހެއްޔެވެ؟ ގައިބާރު ދެރަވުމާ ދިމާއަށް މިސްރާބުޖަހަމުން ދާތީ ދެރަނުވަމުހެއްޔެވެ؟ ދުނިޔެ އުޅެން އޮތް ދުވަސް މަދުވަމުން ދާތީ ހަމަ އެހާ އުފާވަނީހެއްޔެވެ؟\nތިއީ އުފަލެއް ނޫނެވެ. ތިޔަ ޙަޔާތުން 23 އަހަރު އުނިވީއެވެ. އާއެކެވެ. އަނެއްކާވެސް އަހަރެއް އުނިވީއެވެ. ދޮންބޭއެވެ. ބާތްޑޭ ވިޝްކުރަނީ ލޯބިވާ މީހުން ކަމަށް ވަންޏާ އަޅުގަނޑު ދޮންބެ ދެކެ ލޯތްބެއް ނުވެއެވެ. ދޮންބެ އެކަންޏެއް ނޫނެވެ. މަންމައެއް، ބައްޕައެއް، ދޮންތައެއް، ތިއްތިއެއް ދެކެވެސް ލޯތްބެއް ނުވެއެވެ. އެހެނަސް ޤަބޫލުކުރާށެވެ. ވިޝްނުކުރަނީ ލޯބިވާތީއެވެ. ވަރަށް ލޯބިވޭ!"\nއަހަރެންނަށް ދޭނެ ޖަވާބެއް ނުވިސްނުނެވެ."\nއެކުވެރިންނެވެ. ތެދެކެވެ. އަބަދުވެސް ހަނދާންކުރާށެވެ! ކޮންމެ އަހަރަކު އަންނަ ތިބާ އުފަންވިދުވަހަކީ އުފާކުރަންޖެހޭ ދުވަހެއް ނޫނެވެ. އެއީ އުފަންދުވަހަކީ ތިބާގެ ޙަޔާތުން ވޭތުވާ އަހަރެކެވެ. އެއީ ތިބާގެ މަރާއި ބައްދަލުކުރުމަށް ކައިރިކޮށްދޭ އަހަރެކެވެ. އެއީ އުފާވާން ޖެހޭކަމެއްހެއްޔެވެ؟ އަހަރުމެންގެ ލޮބްވެތި ނަބިއްޔާ ﷺ އުފަންދުވަސް ފާހަގަ ނުކުރައްވާ އިރު އަހަރުމެން ކުރަން ޖެހޭހެއްޔެވެ؟ އުފަންދުވަސް ފާހަގަ ކުރި ރަސޫލެއްް، ނަބިއްޔެއް، ސަހާބީއެއް، ޚަލީފާއެއް ވޭހެއްޔެވެ؟ އެއީ ނަސާރާއިންނާއި ޔަހޫދީންގެ އާދަކާދައެކެވެ.\n”ތިޔަބައިމީހުން އިސްވެގޮސްފައިވާ މީސްތަކުންގެ ގޮތްތަކަށް ތިޔަބައިމީހުން ތަބާވާނެތެވެ. މުށަކަށްފަހު މުށެކެވެ. ކައިވަތަކަށްފަހު ކައިވަތެކެވެ. ދެންފަހެ އެބައިމީހުންގޮސް ބޮނޑެއްގެ ހޮރަކަށް ވަންކަމުގައިވީނަމަވެސް ތިޔަބައިމީހުން އެމީހުންގެފަހަތުންގޮސް އެ ހޮރަށް ވަންނާނެތެވެ. އެއްސެވުނެވެ. ﷲ ގެ ރަސޫލާއެވެ. އެއީ ޔަހޫދީންނާއި ނަޞާރާއިންތޯއެވެ. އެކަލޭގެފާނު ޙަދީޘްކުރެއްވިއެވެ. ދެންފަހެ ކޮންބައެއްތޯއެވެ؟ “ (ޞަޙީޙް މުސްލިމް 2669)\nއެހެނަސް އެކަންވެސް މި ފަހަކަށް އައިސް އަހަރުމެންގެވެސް އާދައަކަށް ހަދާފިއެވެ. ނުވިތާކަށް މިވަނީ މިއަދު ދިވެހިންގެ ސަޤާފަތަކަށް ވެފައެވެ. އެއްބަޔަކު ބޮޑެތި ރެސްޓޯރެންޓްސް ހިފާފަ، އާއިލާ އެއްކުލައަކުން ހެދުން ފަހާފަ ޕާޓީ ބާއްވަނީއެވެ. އަނެއް ބަޔަކު ގޭގަ ސަޕްރައިޒް ޕާޓީ ބާއްވަނީއެވެ. އަނެއް ބަޔަކު ބުނެއެވެ. އެވަރަކަށް ފާހަގައެއް ނުކުރަމެވެ. ދެތިން ޕިއްޒާ އޯޑަރ ކޮށްގެން ގެނެސް ކޭކެއް ފަޅާލަނީއެވެ.\nދަންނާށެވެ. ޕާޓީ ބޭއްވިޔަސް، ކޭކެއް އެކަނި ފެޅިޔަސް އެއީ އުފަންދުވަސް ފާހަގަކުރުމެވެ. އެދުވަހު ހަދިޔާ ދިނަސް، ރުފިޔާ ދިނަސް، ވިޝްކޮށްލިޔަސް ހަމަ އެ ބައިވެރިވެވުނީއެވެ.\nބައެއް މީހުން ބުނެއެވެ. ދަރިފުޅު ހަމަ އުފަންދުވަހުގެ ޕާޓީ ބާއްވަދިނުމަށްއެދި އާދޭސް ކުރަނީއެވެ. ކޭކު ފަޅަން ކިޔަނީއެވެ. ގިފްޓް ބަހަން ކިޔަނީއެވެ. އެއީ ވެދާނެކަމެކެވެ. މި މުޖުތަމަޢުގައި މިއަދު އާންމު ކަމަކަށްވީތީ ކިޔާފާނެއެވެ.\nނަމަވެސް އަޅުގަނޑުމެން ޖެހޭނީ އެޅަސިކުނޑިތަކަށް ވިސްނޭނެހެން ވިސްނައިދޭށެވެ. އެފަދަ ކަންކަމަކީ ދީނުގައިވާ ކަންތައްތަކެއް ނޫން ކަމުގައި ލޯތްބާއިއެކު ބުނެދޭށެވެ. ވަރަށް ކުޑަ މިސާލެކެވެ. އުމުރުން އެންމެ4އަހަރުގެ ކުއްޖަކަށް ބާތްޑޭ ވިޝްކޮށްލުމުން އެކުއްޖާ ބުނި ބަސް އިނގޭހެއްޔެވެ؟ ހެވިފަ ބުނީ ތެންކިޔުއެއް ނޫނެވެ. ހަމަ ހިނިތުންވުމާއެކު ބުނެލިއެވެ.\n'އަޅުގަނޑަކީ މުސްލިމެއް. އެއީ މުސްލިމުން ފާހަގަ ކުރާދުވަހެއް ނޫން. ތިޔަ ވިޝްއެއް ހެޔޮ. ސޮރީ.!' މިވެސް ހަމަ މިދިވެހި ލޭހިނގާ ދަރިއެއްގެ ބަހެވެ. ތެދެކެވެ. އަހަރެންގެ އުފަންދުވަސް އެނގިފަ އޮވެދާނެއެވެ. އެހެނަސް މާފްކުރާށެވެ. އުފަންދުވަހުގެ ތަހުނިޔާއެއް ބޭނުމެއް ނޫނެވެ.


Navazudhin aai Sanyage loabi, photogandakun!\nނަވާޒުއްދީނާއި ސަންޔާގެ ލޯބި، ފޮޓޯގަނޑަކުން!\nމި ފިލްމު ރިލީޒް ކުރާނީ މާޗް 15ގައި --\nސަންޔާ މަލޯތްރާ އާއި ނަވާޒުއްދީން ސިއްދީގީ ލީޑް ރޯލުން ފެނިގެންދާ ފިލްމް "ޕޮޓޯގްރާފް" ގެ ޓްރެއިލާ ރިލީޒްވުމުން ބެލުންތެރިންގެ މެދުގައި އެ މަގުބޫލު ވެއްޖެ އެވެ. މާޗް މަހުގެ 15 ވަނަ ދުވަހު ސިނަމާތަކުގައި ރިލީޒް ކުރާ މި ފިލްމަކީ މުމްބާއިގައި އުޅޭ ނިކަމެތި ފޮޓޯގްރާފަރަކަށް ދިމާވާ ހާދިސާ ތަކެއް ދައކުވައިދޭ ފިލްމެކެވެ.\nއޭނާގެ މުސްކުޅި މާމާގެ އެދުމުގެ މަތިން އަންހެން ކުއްޖަކަށް ލޯބި ހުށަހަޅައި ދެ މީހުންގެ ދެމެދު އުފެދޭ ލޯބީގެ ވަރުގަދަ ގުޅުން މި ފިލްމުގައި ކިޔަދޭނެ ކަމަށް ބެލެވެ އެވެ.\nޓީޒާގެ ފުރަތަމަ މަންޒަރުތަކުގައި ފެންނަނީ "ގޭޓްވޭ އޮފް އިންޑިއާ" ބިނާ ކައިރިން، އަންހެންކުއްޖެއްގެ ފޮޓޯ ނަގަން އުޅޭ މަންޒަރެވެ. އަދި އެ އަންހެން ކުއްޖާ އާއި ނަވާޒުއްދީން އާ ދެމެދު ހިނގާ މަޑުމަައިތިރި ލޯބި ދެން ފެނިގެންދެ އެވެ. މިއީ ހިންދީ ސިނަމާތަކަށް ތަފާތު ޓްރެއިލާ އެކެވެ. މަޑުމައިތިރި ލޯތްބެއް ދައްކުވައިދެނީ މި "ސައިލެންޓް" ޓްރެއިލާ އިންނެވެ.\n"ފޮޓޯގްރާފް" ފިލްމަކީ ރިތޭޝް ބާޓްރާ ޑައިރެކްޝަނަކަށް އުފައްދާފައިވާ ފިލްމެކެވެ. އަދި ތަަފާތު ރޯލު ތަކުން ފެންނަ އެކްޓަރު ނަވާޒުއްދީންއާއިއެކު ފެންނަ ސަންޔާ އަކީ ސަލްމާން ހާންގެ "ޑަންގަލް" އިން ބެލުންތެރިންގެ މަގުބޫލުކަން ހޯދި ތަރި އެވެ.\nފުރަތަމަ އޮޑިޝަންގެ ހަނދާން މާދުރީ އާ ކޮށްފި


Eco Garden: reethi kamun furigen vaa hihgaimu sarahahdheh - vNews.mv\nއިކޯ ގާޑަން: ރީތިކަމުން ފުރިގެންވާ ހިތްގައިމު ސަރަހައްދެއް\nމުހައްމަދު ހަފީޒް S. Meedhoo | 20 June 2022, 09:29\nއައްޑޫ ސިޓީ މީދޫ މަތިކިޅީގައި ހަދަމުންދާ އިކޯ ގާޑަން އަކީ ގުދުރަތީ ރީތިކަމުން ފުރިގެންވާ ހިތްގައިމު ސަރަހައްދެކެވެ.\nމީދޫ މަތިކިޅި ސަރަހައްދަކީ ކުރީ ޒަމާނުގައި މީރު ފެނުގެ އެތައް ފެންގަނޑެއް އޮތް ބޮޑު ކުޅިއެ ކަމަށް އެ ރަށުގެ ގިނަ ބަޔަކު ބުނެއެވެ. އެހެންނަމަވެސް އެ ފެންގަނޑުތަކުގެ ބޮޑު ބައިވަނީ މިހާރު ޗަސްބިމަކަށް ބަދަލުވެފައެވެ. އެސަރަހައްދަކީ ރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ގާނޫނުގެ ދަށުން 2020 ވަނަ އަހަރުގެ ސެޕްޓެމްބަރު 22 ވަނަ ދުވަހު ހިމާޔަތްކޮށްފައިވާ ސަރަހައްދެކެވެ.\nއެ ސަރަހައްދު ހިމާޔަތްކުރުމަށްޓަކައި އެންމެ ފުރަތަމަ ކުރެވުނު މަސައްކަތަކީ ފެންގަނޑު ތެރޭގައި ހުރި ކުނިބުޏްނާއި ބުރުފަދަ ވިނަތައް ސާފުކޮށް ރީތި ކުރުމާއި ފެންގަނޑު ވަށައިގެން ހިނގޭނެ ގޮތަށް ވޯކުވޭ ހެދުމެވެ. ގިނަ ބައެއްގެ އެހީތެރިކަމާއެކު ފެށިގެން ދިޔަ އެ މަސައްކަތުގެ ނަތީޖާވެސް ރަނގަޅެވެ. އެތެއް ޒަމާނެއް ވަންދެން ގެއްލިފައި އޮތް މި ރީތި ސަރަހައްދުގެ އުފާ މީދޫ ރައްޔިތުންގެ އިތުރުން އެރަށަ ޒިޔާރަތްކުރާ އެންމެންނަށްވެސް ލިބިގެން ދިޔައެވެ.\nމަތިކިޅި ސަރަހައްދު ހިންގާ ބެލެހެއްޓުން އައްޑޫ ސިޓީ ކައުންސިލާއި 2021 ވަނަ އަހަރުގެ ޖޫން މަހުގެ5ވަނަ ދުވަހު ހަވާލުކޮށްފައިވާއިރު، މިހާރުވެސް އެ ސަރަހައްދުގައި ތަރައްގީ ކުރަމުންދާ އިކޯ ގާޑަންގެ ހުރިހާ މަސައްކަތެއް ބަލަހައްޓަމުން ދަނީ އެ ސަރަހައްދުގެ ރީތިކަން ދިވެހިންނަށް ދައްކާލި ޓީމުންނެވެ. އެ ޓީމްގެ މެންބަރުން އަންނީ ވަރު ބަލި ކަމެއް ނެތި އެ މަސައްކަތް ކުރަމުންއެވެ. އެ ޓީމްގެ އެންމެ އިސް ދައުރެއް އަދާކުރީ އަދި މިހާރުވެސް ކުރަމުން ދަނީ މުހައްމަދު ސަލާހާއި، އަބްދުﷲ ޒުހުރީ އަދި ސިޔާދު އަހްމަދުގެ އިސްނެގުމާ އެކުއެވެ. މިކަމުގައި މީދޫގެ ޒުވާނުންގެ ވެސް އެހީތެރިކަންލިބެއެވެ.\nމިހާރުވެސް އެ ސަރަހައްދުގެ މަސައްކަތް މުހައްމަދު ސަލާހުގެ ބެލުމުގެ ދަށުން، ކުރިއަށްދާއިރު، މީގެކުރިން އެ ސަރަހައްދަށް ދިއުމަށް ގިނަ ބަޔަކަށް ދިމާވަމުން ދިޔަ ދަތިތައްވެސް ވަނީ ހައްލުވެފައެވެ. މީ މަސައްކަތުގައި އިސްކޮށް ހަރަކާތްތެރިވާ ފަރާތްތަކުގެ ބުރަ މަސައްކަތާއި އެކު ޔުނެސްކޯގެ ގްރީންފަންޑްގެ އެހީތެރިކަން ލިބި މި ސަރަހައްދު މިހާރު ވަނީ ވަރަށް ބޮޑަށް ބަދަލުކޮށްލާފައެވެ.\nއިކޯ ގާޑަން އާއި ހަމައަށް ދެވޭނެ ވޯކްވޭ އެއް ހެދުމުގެ މަސައްކަތް މިހާރުވެސް ކުރަމުން އަންނައިރު، މިހާރު އެ ސަރަހައްދުގެ މަންޒަރުވަނީ މީގެ ކުރި އާއި އަޅާ ބަލާއިރު ވަރަށް ބޮޑަށް ބަދަލުވެފައެވެ. މިހާރު އެ ސަރަހައްދު ކުރިއަށްވުރެ ފުރިހަމަވެފައި ރީއްޗެވެ. އިކޯ ގާޑަންގެ ވޯކްވޭ ބަދަލުކޮށް، ކުޑަ ދެ ބްރިޖާއި އެކު އިށީންނާނެ ބެންޗުތައްވެސް ވަނީ ޖަހާފައެވެ.\nމިއީ މިފަހަރު ޗުއްޓީގައި އައްޑޫ ސިޓީ މީދޫއަށް ޒިޔާރަތްކުރާ ކޮންމެ މީހަކުވެސް އެތަނުގެ ރީތިކަމާއި ފުރިހަމަކަން ބަލާލުމަށް އެންމެ އެކަށީގެންވާ އެއް ތަނަކަށް ވެގެންދާނެއެވެ. ރީތި ފޮޓޯތަކާއި، ވީޑިއޯތައް ނެގުމަށް އިކޯ ގާޑަން މިހާރު އޮތީ ފައްކާވެފައެވެ.


"Race 3" Ge Shooting Therein Jecqueline Ah Aniyaa Vehje - Vaguthu\n"ރޭސް 3"ގެ ޝޫޓިންގ ތެރެއިން ޖެކްލީންއަށް އަނިޔާވެއްޖެ\nފްރެންޗައިޒް އުސޫލުން އުފައްދާ ރޭސްގެ އެންމެ ފަހުގެ ސީކުއަލް، "ރޭސް 3"ގެ ޝޫޓިންގ ތެރެއިން ފިލްމުގެ އެންމެ މުޙިންމު އެއް ރޯލުން ފެނިގެންދާ ޖެކްލީން ފެނާންޑޭޒްއަށް އަނިޔާވެއްޖެއެވެ.\nޖެކްލީން އޭނާއަށް އަނިޔާވެފައިވާކަން ހާމަކޮށްފައިވާއިރު، އޭނާ ބުނެފައިވަނި އަނިޔާ ލިބުނީ އޭނާގެ ލޮލަށް ކަމަށެވެ. އެގޮތުން އޭނާގެ ލޮލުގެ ކަޅިއަށް ދާއިމީ ގެއްލުުމެއް ލިބި، "ދެން ދުވަހަކުވެސް ކުރިން ކަޅި ހުރިހައި ފުރިހަމަކޮށް ނުހުންނާނެ" ކަމުގައި ބުނެފައިވެއެވެ.\nޖެކްލީންގެ ލޮލަށް އަނިޔާ ލިބުނީ ކީއްވެކަމެއް އޭނާ ހާމަކޮށްފައިނުވާއިރު، އޭނާ ބުނެފައިވަނީ ލޮލަށް އަނިޔާވިނަމަވެސް ލޮލުުގެ ފެނުން ރަނގަޅު ކަމަށެވެ. ޖެކްލިން ވަނީ މިކަން ހާމަކޮށް ލޮލަށް ލިބިފައިވާ ގެއްލުން ފެންނަ ފޮޓޮއެއްވެސް ޢާންމުކޮށްފައެވެ.\nމި ހާދިސާ ހިނގާފައިވަނީ ރޭސް3ގެ ޝޫޓިންގ ޔޫއޭއީގެ ވެރިކަންކުރާ އަބޫދާބީގައި ކުރިއަށްދިޔައިރު ކަމަށް ނޫސްތަކުން ބުނެއެވެ. ހާދިސާ ހިނގުމާއި އެކު ޖެކްލީން ވަގުތުން ހޮސްޕިޓަލަށް ގެންދިޔައިރު، އޭނާއަށް ސީރިއަސް އަނިޔާއެއް ނުވާކަމަށް އޮފިޝަލުން ވަނީ ބުނެފައެވެ.\nރޭސް3ނެރެންް ހަމަޖެހިފައި ވަނީ މިމަހުގެ 15 ވަނަ ދުވަހުގައެވެ. ރޭސް3ގައި ޖެކްލީންގެ އިތުރުން ބޮލީވުޑްގެ ތަރި، ސަލްމާން ޚާން އާއި އަނިލް ކަޕޫރާއި ބޮބީ ޑިއޯލްގެ އިތުރުން ސާރާ އަލީ ޚާން ފަދަ މަޝްހޫރު ފަންނާނުން ފެނިގެންދާނެއެވެ. 120 ކުރޯޑްގެ ބަޖެޓެއްގެ މައްޗަށް އުފައްދާ މި ފިލްމުގައި ބޮބީ ޑިއޯލ އާއި ސަލްމާންވެސް ފެނިގެންދާނީ "ނެގެޓިވް" ރޯލަކުން ކަމަށް ވެއެވެ.\nޖޯސެފް ފްރިޓްޒްލް ގެ ދިރިއުޅުން ދައްކުވައިދޭ ބިރުވެރި ފިލްމެއް\nއެސިޑް ޖަހާނެކަމަށް އިންޒާރުދިން ފަރާތްތަކަށް ޝެހެނާޒު ގިލްގެ ރައްދު\nބޮލީވުޑު ޑުރަގު މައްސަލައިގެ 70،000 ޞަފުހާގެ ބަޔާނެއް ކޯޓަށް ހުށަހަޅައިފި\nޖޫން 11, 2018 09:17


MP Musthafa aai Shah ge gondi nugehley kamah hukum kohfi\nމުސްތޮފާ، ޝާހުގެ މެންބަރުކަން ނުގެއްލޭ\nއިލެކްޝަން ކޮމިޝަނުން ގޮނޑި ގެއްލުވާލާފައިވާ ކަމަށް ކަނޑައަޅާފައިވާ ތިމަރަފުށީ ދާއިރާގެ މެންބަރު މުހައްމަދު މުސްތަފާ އާއި ފުވައްމުލައް އުތުރު ދާއިރާގެ މެންބަރު އަލީ ޝާހްގެ ގޮނޑި ނުގެއްލޭ ކަމަށް ސްޕްރީމް ކޯޓުން ހުކުމް ކޮށްފި އެވެ.\nމެންބަރު މުސްތަފާ އާއި ޝާހްގެ ގޮނޑި ގެއްލިފައިވާ ކަމަށް އިލެކްޝަން ކޮމިޝަނުން ނިންމީ މިދިޔަ އަހަރުގެ އޮކްޓޯބަރު މަހުގެ 31 ވަނަ ދުވަހު އެވެ. އެއީ ޕީޕީއެމްއިން އެ ދެ މެންބަރުންގެ މައްޗަށް ސުލޫކީ ފިޔަވަޅެއް އަޅައި ޕާޓީއިން ވަކިކޮށް އެކަން ކޮމިޝަނަށް އެންގުމުންނެވެ. އެ ސުލޫކީ ފިޔަވަޅު އެޅީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ފާސްކުރުމަށް ގަރާރުގައި ކުރެއްވި ސޮއި އަނބުރާ ނަގަން އެންގުމުން އެ ސޮއި ނުނެގުމުންނެވެ. އެ ސޮއި ކުރެއްވީ ޖުލައި މަހުގެ ތިންވަނަ ދުވަހު އެވެ.\nއެ ފިޔަވަޅު މުސްތަފާ އާއި ޝާހްއަށް އެޅީ ޕީޕީއެމްއިން ވަކިވާން ހުށަހަޅާފައިވަނިކޮށެވެ. ޕީޕީއެމްއިން ވަކިވާން މިދިޔަ އަހަރުގެ ޖުލައި މަހުގެ 10 ވަނަ ދުވަހު ދެ މެންބަރުން ވެސް ސިޓީ ހުށަހެޅުއްވި އެވެ. އަދި އެ ދުވަހު އިލެކްޝަން ކޮމިޝަނަށް އެކަން އަންގައި ސިޓީ ހުށަހެޅުއްވި އެވެ. އެއީ އިންތިހާބުވާ ޕާޓީއިން ވަކިވެއްޖެނަމަ ނުވަތަ ވަކިކޮށްފިނަމަ ގޮނޑި ގެއްލޭނެ ކަމަށް ކަނޑައަޅައި ސުޕްރީމް ކޯޓުން ހުކުމް ކުރުމުގެ ކުރި އެވެ. އެ ހުކުމް އިއްވީ ޖުލައި މަހުގެ 13 ވަނަ ދުވަހު އެވެ.\nސުޕްރީމް ކޯޓުން މިއަދު ދެ މެންބަރުންގެ މައްސަލާގައި ވަކިވަކިން އިއްވި ހުކުމުގައި މުސްތަފާ އާއި ޝާހުގެ ގޮނޑި ނުގެއްލޭ ކަމަށް ކަނޑައެޅި ސަބަބުތަކުގެ ގޮތުގައި ފާހަގަކޮށްފައި ވަނީ އޭނާގެ މައްޗަށް ޕީޕީއެމްއިން ފިޔަވަޅު އަޅާފައި ވަނީ ރައްޔިތުން މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ގަރާރުގެ ސޮއިކުރުމުން ކަމަށްވީ ނަމަވެސް، އެ ގަރާރުގައި އޭނާ ސޮއިކުރީ ފްލޯ ކްރޮސިންގެ އުސޫލު ތައާރަފްކުރުމަށް ސުޕްރީމް ކޯޓުން 13 ޖުލައިގައި ނެރުނު އަމުރުގެ ކުރިން ކަމަށްވާތީ އެވެ. އެ ހުކުމަކީ މާޒީއަށް ރުޖޫއަ ނުކުރެވޭނެ އަދި އެ ހުކުމްގެ ކުރިން މެންބަރަކު ކުރި އަމަލެއްގެ މައްޗަށް އަޅާ ފިޔަވަޅެއްގެ ސަބަބުން ހުކުމްގައިވާ އުސޫލުތައް އެ މެންބަރެއްގެ މައްޗަށް ނުފެތޭނެ ކަމަށް ވެސް ހުކުމްގައިވެ އެވެ.\nޕީޕީއެމްއިން އަސާސީ ގަވައިދުން މެންބަރަކު ޕާޓީއިން ވަކިވި ކަމަށް ބަލާނީ، އެ މެންބަރަކު ޕާޓީއިން ވަކިވުމަށް ސިޓީ ހުށަހަޅާ ހިސާބުންކަން ވަރަށް ސާފުކޮށް އެނގޭ ކަމަށާއި މެންބަރު މުސްތަފާ އާއި ޝާހު ޕާޓީއިން ވަކިވެފައި ވަނީ ފްލޯކްރޮސިންގެ އަމުރުގެ ކުރިން ކަމަށް ވެސް ހުކުމުގައި ވަނީ ފާހަގަކޮށްފަ އެވެ.\nޕީޕީއެމްއިން ވަކިވާން މުސްތަފާ އާއި ޝާހު ހުށަހެޅި ސިޓީއަށް އެއްވެސް ބެލުމެއް ނެތި، އޭނާގެ ސުލޫކީ މައްސަލައެއް ބަލައި ފިޔަވަޅު އަޅާފައިވަނީ ސިޔާސީ ޕާޓީތަކުގެ ގާނޫނާއި އެ ޕާޓީގެ އަސާސީ ގަވައިދާ ހިލާފަށް ކަމަށް ހުކުމްގައިވެ އެވެ. އިލެކްޝަން ކޮމިޝަނުން ވެސް އޭނާގެ ނަން ޕާޓީގެ ދަފްތަރުން އުނިނުކޮށް ހިފެހެއްޓި ހިފެހެއްޓުމަކީ ދުސްތޫރީ ހަމަތަކުން ހިންގާފައިިވާ ކަމެއް ނޫން ކަމަށް ހުކުމްގައިވެ އެވެ.\nހުކުމްގައި އިތުރަށް ބުނެފައިވާ ގޮތުގައި މެންބަރަކު ޕާޓީއިން ވަކި ކަމަށް ބަލަނީ ޕާޓީގެ ދަފްތަރުން އުނި ކުރުމުން ކަމަށް އިލެކްޝަން ކޮމިޝަނުން ބުނި ނަމަވެސް އެފަދަ ގޮތަކަށް ބުނާ އިބާރާތެއް ސަރީހަކޮށް އަދި ނުސީދާކޮށް ވެސް ގާނޫނުގައި ނެތެވެ. ދަފްތަރުން ނަން އުނިނުކޮށް އޮތުމުން އޭނާއަކީ މެންބަރެއް ނޫން ކަމަށް ބެލުމުގެ ހައްގު މުސްތަފާ އާއި ޝާހުގެ އަތުން ގެއްލިފައިވާ ކަމަށާއި ގާނޫނުތަކުން ލިބޭ މަންފާ އެންމެންނަށް ވެސް އެއް ހަމައެއްގައި ލިބެންޖެހޭނެކަން ހުކުމްގައި ފާހަގަކޮށްފައިވެ އެވެ.\nމުސްތަފާ އާއި ޝާހުގެ އިތުރުން އިއްޔެ ވަނީ ތިނަދޫ ދެކުނު ދާއިރާގެ މެންބަރު އަބްދުﷲ އަހުމަދާއި ތިނަދޫ އުތުރު ދާއިރާގެ މެންބަރު ސައުދުﷲ ހިލްމީ އާއި މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ދަގަނތީ ދާއިރާގެ މެންބަރު އިލްހާމް އަހުމަދުގެ ގޮނޑި ނުގެއްލޭ ކަމަށް ހުކުމްކޮށްފަ އެވެ.\nބާކީ ތިބި ދެ މެންބަރުން ކަމަށްވާ ހަނިމާދޫ ދާއިރާގެ މެންބަރު ހުސެއިން ޝަހުދީ އާއި އިހަވަންދޫ ދާއިރާގެ މެންބަރު މުހައްމަދު އަބްދުﷲގެ ގޮނޑީގެ މަައްސަލާގައި ވެސް މިއަދު ގޮތް ނިންމާނެ އެވެ.\nސުޕްރީމް ކޯޓް އިލެކްޝަންސް ކޮމިޝަން 12 މެންބަރުންގެ މައްސަލަ\nހަތަރު މެންބަރެއްގެ ގޮނޑި ސަލާމަތްވުން


Haalubodu 33 meehaku aasandhaige eheegai beyrah gendhanee | Mihaaru\nހާލު ބޮޑު 33 މީހަކު އާސަންދައިގެ އެހީގައި ބޭރަށް ގެންދަނީ\n01 ޖޫން 2020 - 00:54\nކޮވިޑް-19ގެ ހާލަތާ ބެހޭ ގޮތުން ބާއްވާ ނޫސްވެރިންގެ ބައްދަލުވުމުގައި އާސަންދަ އިން ދެމުން އަންނަ ޚިދުމަތްތަކާ ބެހޭ ގޮތުން މަރިޔަމް ވިދާޅުވީ ރާއްޖެއިން ބޭރުން ފަރުވާ ހޯދަންޖެހޭ ގިނަ ބަޔަކު އެބަތިބި ކަމަށެވެ. ނަމަވެސް މިވަގުތުގެ ހާލަތު ހުރި ގޮތުން އޭގެ ތެރެއިން އެންމެ ހާލު ބޮޑު މީހުންނަށް ފަރުވާ ލިބޭނެ އިންތިޒާމް ހަމަޖައްސަމުން އަންނަ ކަމަށް ވިދާޅުވި އެވެ.\nއޭނާ ވިދާޅުވީ ހާލުބޮޑުވެ ރާއް ޖެއިން އެއްވެސް ވަރަކަށް ފަރުވާދެ ވެން ނެތް 33 މީހަކު ރާއްޖެއިން ބޭރަށް ފޮނުވަން ފޮރިން މިނިސްޓްރީން ސްރީ ލަންކާ އާއި އިންޑިއާއާ ވާހަކަ ދައްކަމުން އަންނަ ކަމަށެވެ.\nމީގެ އިތުރުން ކޮވިޑް-19 ފެތުރެން ފަށައި ރާއްޖެ ނޫން އެހެން ގައުމުތައް ލޮކްޑައުން އަށް ދިޔަ އިރު ވެސް އާސަންދައިގެ ދަށުން ރާއްޖެއިން ބޭރުގައި ފަރުވާ ހޯދަމުން ދިޔަ ގިނަ ބަޔަކު ތިބިކަން މަރިޔަމް ފާހަގަކުރެއްވި އެވެ. އޭގެ ތެރެއިން 114 މީހުންނާއި އެ މީހުންގެ އެހީތެރިން ވެސް ރާއްޖެ ގެނެސްދީފައިވާ ކަމަށް ވިދާޅުވި އެވެ.\nކޮވިޑް-19ގެ ސަބަބުން އެހެން ގައުމުތައް ވެސް ލޮކްޑައުންކޮށްފައި ވާއިރު ރާއްޖެއިން ލިބެން ނެތް ބޭސްފަރުވާ ހޯދަން ބޭރަށް ދެވެން ނެތުމުން އެކަމުގެ ކަންބޮޑުވުން އަންނަނީ އިތުރުވަމުންނެވެ.\nއާސަންދަ ހެލްތު ޕްރޮޓެކްޝަން އެޖެންސީ އާސަންދަ ޕްރައިވެޓް ލިމިޓެޑް މަރިޔަމް ޝަފީގު (އެމްޑީ، އާސަންދަ) ސިއްހަތު ބަލިތައް ފޮރިން މިނިސްޓްރީ\n7 ކޮމެންޓް, 20 ރިއެކްޝަންސް\nރަޝީދު / ހާދާލު\nވަރިބަލި ކަމެއް ނެތި ފަތިހަކސް ދަންވަރަކަސް އައިސް އެންމެންށް ހިޔް ހެޔޮކމާ އެކު ފަރުވާ ދެމުން އައި ޑރ ޝިފާނުގެ ބަލި މީހުންނެވް. އިރާދަ ކުރެއް ވިއްޔާ ފަރުވަ ނިމުމަށް ފަހު އަދި ޝުކުރު އަދާ ކުރަން އަރިހަށް އަންނާނަމެވެ. ޝުކުރިއްޔާ ޑރ ޝިފާ އަށް މާތް ކަލާނގެ ހެޔޮރަހްމްތް މިންވަރު ކުރއް ވާށި އެވެ. މިވަގުތު އެންމެން މި ތިބީ ހެޔޮ ހާލުގަ ކޮޗިންގައެވް.\n އެކަމު ވަރަށް ހާއްސަ ޑޮކްޓަރަކަށް ޝުކުރުދަންނަވަމެވެ. އަޅުގަޑުގެ މޫނުގެ އެފަޅި ނިގއި އިތުރު ފަރުވާ ޔަތް ނުފުރިމުން ވަރށް ހިތް ނުތަނަ ވަސް ވެ ލަސް ވާތީ ވަރށް ހުތުރު ބަހުންވެސް އެއްޗެހި ގޮވުނެވެ. މިއަދު ބޯޓުގަ އިން އިރު ފެންނަނީ އޅުގަނޑަށް ވުރެ ބަލި މީހުންނެވެ. ހޮސްޕިޓަލް ގަ ހޭދަވި ގިނަދުސް ތަކުގަ އެފަރާތެއް ކެނޑި ނޭޅި ފަރިވާ ކުރައްވަމުން ގެންދިޔަ ޑރ ޝިފާނުގެ ބަލި މީހުންނެވެ.\nތިވާނީ ކޮންމެވެސް ބޮޑެއްގެ މީހެއް ގެންދަން ޖަހާ ރޮކެޓަކަށް. މިހާރު ތިހެން ކިޔާހާ އެއްޗަކައް ނުސިހޭނެ. ތިހަދާ މަކަރުތަށް އެނމެނަށ ވެސް އިނގޭ.\nއެހެން ބަލިތަކަށް ފަރުވާނުދެވި ކިތަައް މީހުން މަރުވާނެބާ. މިހާތ\nމަޖިލިސް އުވާލާ އެތަނަށްކުރާ ބޮޑު ހޭދަ ރައްޔިތުންނަށް ސީދާގޮތުން ލިބޭނޭ ގޮތް ހަދާ. ސިޔާސީއޭ ކިޔާފަ އަނގަތަޅާ ގްރޫޕުތަކަށް ޚަރަދުކުރުން ހުއްޓާލާ، ޑޮކްޓާރުންނާ ފަންނީ ދާއިރާތަކުން ރާއްޖެ ކުރިއަރުވަން ސަރުކާރާ ރައްޔިތުންވިސްނަން ވެއްޖެ. ސަރުކާރު އެއްވެސް ހޮސްޕިޓަލެއްގަ މިހާރުވެސް ނެތް ސިކުޑީގެ ސަރޖަރީ ހެދޭނެ ޑޯކްޓާރެއް. އަދި އެތައް ސްޕެޝަލިސްޓް ފަރުވާ ނުލިބޭ ރާއްޖެއިން. މިކަންކަން ހައްލުކުރެވޭނީ ސިޔާސީ އޭ ކިޔާ 88ގެ ބެޚާރު ޚަރަދު ކުޑަކޮށްގެން.\nޢާސަންދަ ހަރަދު ކުރެވޭނީ ސިއްހަތާ ރަހުމަތްތެރި ދިރި އުޅުމެއް ދިވެހިންނަށް ދަސްކޮށްދީގެން. ޙެދިކާ އެނާޖީޑުރިންކް..ހުއްޓާލާ\nހާލުގަޖެހިފަތިބިމީހުންތަ ނޫނީ ބޮޑުންނާ އެމީހުންގެ އައުލާދުންތަ


ފިޝް ޕެޑިކިއޮރ: ކުރަން ހެޔޮވާވަރު ކަމެއް ނޫން | Jazeera\tފިޝް ޕެޑިކިއޮރ: ކުރަން ހެޔޮވާވަރު ކަމެއް ނޫން - Jazeera\nފިޝް ޕެޑިކިއޮރ: ކުރަން ހެޔޮވާވަރު ކަމެއް ނޫން\nޙަދީޖާ އަލީ January 7, 2020 89 views0\nފިޝް ޕެޑިކިއޮރ އަކީ މިހާރަކަށް އައިސް ގިނަބައެއްގެ މެދުގައި މަގުބޫލު ސްޕާ ތެރަޕީ އެކެވެ. ފިޝްތެރަޕީއަކީ، މެދުއިރުމައްޗަށް ނިސްބަތްވާ "ގައްރާ ރުފާ" ކިޔާ، މޫދުވިނަ ކައިގެން އުޅޭ މަސްތަކެއް، ޓޭންކަކަށް ލައިގެން އެއަށް ފައި ބޭނުމުން ފައިގާ މަރުވެފައި ހުންނަ ހަންތައް އެ މަސްތަކަށް ކާންދީގެން ހަދާ ތެރަޕީ އެކެވެ. މި މަސް މިގޮތަށް ހަންކަނީ، ކާނެ އެހެން އެއްޗެއް ނުލިބޭ ޙާލަތުގައެވެ. މިތެރަޕީއަކީ، ފައިގެ ހަންގަނޑު މަޑުކޮށްދީ، ނިޔަރޮދީގައި ހުންނަ ހަރުބައި ސާފުކޮށްދީ އަދި ފައިތިލައިގެ ލޭހިނގުން ރަގަޅު ކޮށްދޭ ކަމެއް ކަމަށް މި ވިޔަފާރި ކުރާފަތްތަކުން ބުނަމުން ދިޔަ ނަމަވެސް، ތަޖުރިބާކާރުން ހާމަކުރާ ގޮތުގައި މިއީ، އިންސާނުންނާއި މިކަމަށް ބޭނުން ކުރާ މަހަށްވެސް ވަރަށް ގެއްލުންވާ ކަމެކެވެ. މި ސަބަބަށްޓަކައި، އެމެރިކާ، މެކްސިކޯ އަދި ޔޫރަޕްގެ ބައެއް ހިސާބުތަކުގައި މި ތެރަޕީވަނީ މަނާވެސް ކޮށްފައެވެ.\nމިގޮތަށް މި ތެރަޕީ މަނާކުރުމުގެ ފަހަތުގައިވާ ބައެއް ކަންކަމަށް ބަލާލަމާހެވެ.\nއިންފެކްޝަން ފެތުރުމުގެ ފުރުސަތު: މި ވިޔަފާރި ކުރާ ފަރާތްތަކުން ޚަރަދު ކުޑަކުރުމަށްޓަކައި އެއް މަސްތަކެއް އެއް ފެންގަނޑެއްގައި ގިނަ ބަޔަކަށް ތެރަޕީ ދިނުމަށް ބޭނުންކުރުމުގެ ސަބަބުން އެކަކުގެ ހުންނަ އިންފެކްޝަން އަނެކަކަށް ވާސިލް ވުމަކީ ވާނެކަމެވެ. މި މަހަކީ މި ބޭނުމަށް އެތެރެކޮށް މި މަހަށް ކާންނުދީ ބޭތިއްބުމަށްފަހު، ޓޭންކަށް ލައިގެން ދޭ ތެރަޕީއެއް ކަމުން މި ޓޭންކްތައް ނުވަތަ މަސްތަކުން ޖަރާސީމު ނައްތާލުމަކީ ވާނެ ކަމެއް ނޫނެވެ. ހަމަ އެގޮތަށް އެއް ފެންގަނޑެއްގައި އެއް މަސްތަކެއް ބޭނުން ކުރުމަކީ ވެސް ވަރަށް އާއްމު ކަމެކެވެ. 2011 ގައި ޔޫރަޕްގައި ހެދުނު ޓެސްޓްތަކުން ދައްކާގޮތުގައި، ޔޫރަޕަށް އެތެރެ ކުރެވުނު ގައްރާ ރުފާއިން، ނިއުމޯނިޔާ، ކަށި އަދި ހުޅުހުޅުގެ އިންފެކްޝަން އަދި ލޭގެ އިންފެކްޝަން ޖައްސާ ބެކްޓީރިޔާ ވަނީ ފެނިފައެވެ.\nނިޔަފަތި މަރުވުން: އާއްމު ގޮތެއްގައި މިމަސް ކާނީ، މަރުވެފައި ހުންނަ ހަމާއި ނިޔަފަތީގެ ހިކިފައި ނުވަތަ ބޭރަށް ދިގުވެފައި ހުންނަބައެވެ. ނަމަވެސް މި ފަހަކުން ފިޝްތެރަޕީގެ ތެރެއިން ނިޔަފައްޗަށް ގެއްލުންވީ ކަމުގެ ރިޕޯޓެއް 20 އަހަރުގެ އަންހެނަކު ވަނީ ކޮށްފައެވެ. ސުވާލަކީ ތެރަޕީ ނަގަމުން ދިޔަ ވަގުތު އޭނާއަށް ތަދު އިހުސާސް ނުވޭ ހެއްޔެވެ؟ ނިޔަފައްޗަށް ގެއްލުންވެފައި ހުރިކަން އެނގުނީ3މަސް ފަހުން އަލުން ނިޔަފަތި ދިގުވާންފެށިއިރުއެވެ. އާއްމު ގޮތެއްގައި މަސް ކަނީ މަރުވެފައި ހުންނަ ހަން ކަމަށް ވިޔަށް ނިޔަރޮދި ކަމުން ގޮސް ނިޔަފަތީގެ އެންމެ ބުޑުކާލާ ހަލާކު ކޮށްލުމަކީ މިހާރު ފެންމަތި ވަމުން އަންނަ ކަމެވެ. މިހެން ވުމުން ދެން ނިޔަފަތި އިތުރަށް ދިގެއް ނުވާނެއެވެ. އަދި އިން ނިޔަފަތި ވެސް ވެއްޓޭނީއެވެ.\nތެރަޕީގައި ބޭނުން ކުރާ މަސް ބަދަލު ކުރުން: ބައެއް ސްޕާތަކުން ކުރަމުންދާ އެންމެ ނުރައްކާތެރި ކަމަކީ، ގައްރާ ރުފާ އާއި ދާދި އެއްގޮތް، ނަމަވެސް ޗައިނާގެ އަގުހެޔޮ އަދި ދަތްދިގުވާ މަހެއް ކަމަށްވާ ޗިންޗިން، މި ތެރަޕީގައި ބޭނުން ކުރުމެވެ. ނަތީޖާއަކަށް ވަނީ ލޭ އަންނަވަރަށް ފައި ކާލުމެވެ. ފަސޭހައިން އިންފެކްޝަން ފެތުރެން ދޮރެއް ހުޅުވުނީއެވެ.\nއިންސާނިއްޔަތުކަން ކުޑަ އަމަލެއް: މި ތެރަޕީގެ ސަބަބުން އިންސާނުނަށް ލިބޭ ގެއްލުމުގެ އިތުރުން، މިއީ މަސްތައް ބަނޑަށް ބޭތިއްބުމަށް ފަހު، އެމީހުން އާއްމުކޮށް ކައިއުޅޭ ވިނަ ނޫން އެއްޗެއް ކާން މަޖުބޫރު ކުރުން ކަމަށްވާތީ، މިއީ މަހަށްވެސް ދެވޭއަނިޔާއެކެވެ.\nތިމާވެއްޓަށް ލިބޭ ގެއްލުން: މި މަހަކީ، މެދު އިރުމަތީގެ މަހަކަށް ވެފައި، ތެރަޕީގައި ބޭނުން ކުރުމަށް ފަހު ދޫކޮށްލުމަކީ، އެ ގައުމެއްގެ ދިރުންތަކަށް އެއިން ނޭދެވޭ އަސަރު ކުރާނެ ކަމެއް ކަމަށް، އެމެރިކާއިން ވަނީ ފާހަގަ ކޮށްފައެވެ.\nމަހުގެ ނަޖިސް: މަހަކީ ވެސް ދިރޭ އެއްޗެއްކަމުން އެއިންވެސް ބޭރުވާ ނަޖިސް ހުންނާނީ ހަމަ އެ ޓޭންކް ތެރޭގައެވެ. އަދި ހަމުގެ އެއްވެސް ބައެއް ކެނޑި ލޭ އަންނަގޮތްވެއްޖެނަމަ، އެތަނުން އިންސާނުންގެ ހަށިގަނޑަށް ނަޖިސް ވާސިލް ވުމަކީވެސް ވަރަށް ބޮޑަށް ވިސްނަންޖެހޭ ކަމެކެވެ.\nމަހަކީ ތަމްރީންދީފައި ހުންނަ އެއްޗެއް ނޫން: ޕެޑިކިއޮރ ހެދުމުގައި، މަރުވެފައި ހުންނަ ހަންވެސް، ކަނޑަންވީ ކޮން ހިސާބަކުން ކިހާ ވަރަކަށް ކަން އެއީ ތެރަޕިސްޓުންނަށް ތަމްރީން ދީގެން ދަސްކޮށްދޭ ކަންތަކެވެ. ނަމަވެސް މަހަކީ މިކަމަށް ހުންނަ އެއްޗެއް ނޫންކަމުން ބައެއް ހިސާބުތަކުން މާބޮޑަށް ކެވި ލޭހިލޭ ފަހަރު ވަރަށް ގިނައިން އާދެއެވެ.\nއެހެންކަމުން ރީތި އޮމާން ސަފު ފައިތިލަ އެއް ބޭނުންނަމަ، ކުޑަކޮށް އަގުބޮޑު ނަމަވެސް މިކަމަށް ޚާއްސަ ތަނަކަށް ގޮސް ތަމްރީން ލިބިފައިވާ މީހަކު ކާރިން މި ޚިދުމަތް ލިބިގަތުމަކީ އެންމެ ރައްކާތެރިގޮތެވެ.